Health ge State Minister Adil aa PS Saamiyaa positive vejje, contactun quarantine nukurey! | Jazeera\tހެލްތުގެ ސްޓޭޓް މިނިސްޓަރާއި، ޕީއެސް ޕޮޒިޓިވްވެއްޖެ - Jazeera\nސާމިޔާއާއި އާދިލް ޕޮޒިޓިވް، ކޮންޓެކްޓުން ކަރަންޓީނެއް ނުކުރޭ!\nމަރިޔަމް ނިމާ ހަސަން3days ago 138 views1\nހެލްތް މިނިސްޓްރީގެ ސްޓޭޓޤ މިނިސްޓަރު އާދިލް އަދި ޕާމަނަންޓް ސެކެޓްރީ ސާމިޔާ ؛ މި ދެ ބޭފުޅުން ކޮވިޑަށް ޕޮޒިޓިވް ވެފައި ވީ ނަމަވެސް ކޮންޓެކޤޓް ވި މީހުން ކަރަންޓީނެއް ނުކުރޭ\nހެލްތް މިނިސްޓްރީގެ ޕާމަނަންޓް ސެކެޓްރީ އައިޝަތު ސާމިޔާ އާއި ސްޓޭޓް މިނިސްޓަރު އަހްމަދު އާދިލް ކޮވިޑް-19 އަށް ޕޮޒިޓިވްވެއްޖެއެވެ.\nއިތުބާރު ހުރި މަސްދަރަކުން ޖަޒީރާއަށް ކަށަވަރުވެފައިވާ ގޮތުގައި، ހެލްތް މިނިސްޓްރީގެ އިސްވެރިންތަކެއް ޕޮޒިޓިވްވެފައި ވީ ނަމަވެސް، އެ ދެ މީހުންނާ ކޮންޓެކްޓްވި އެއްވެސް މުވައްޒަފަކު ކަރަންޓީނު ކޮށްފައެއް ނުވެއެވެ.\nސާމިޔާ އަދި އާދިލް ޕޮޒިޓިވްވިއިރު، މި ދެ ބޭފުޅުންނަކީ ހެލްތް މިނިސްޓްރީގެ ކަންކަމާއި އެޗްއީއޯސީގެ ކަންކަމުގައި އިސްކޮށް ހަރަކާތްތެރިވާ، އެތަންތަނުގައި މަސައްކަތް ކުރާ މީހުންނާ ބައްދަލުވާ ދެ ބޭފުޅުންނެވެ. ހަމައެއާއެކު މި ދެ ބޭފުޅުންނާ ހެލްތް މިނިސްޓަރު އަހްމަދު ނަސީމާއި، މިނިސްޓްރީގެ އެހެނިހެން އިސް ބޭފުޅުންނާ ވެސް ކޮންޓެކްޓްވެފައިވާ ކަމަށް މައުލޫމާތު ލިބެއެވެ.\nސާމިޔާ އަދި އާދިލް ޕޮޒިޓިވް ވެ، އެ މީހުންނާ ކޮންޓެކްޓް ވި މުވައްޒަފުން ކަރަންޓީނު ނުކުރާ ތަނުގައި، މުވައްޒަފުން ވަޒީފާއަށް ނިކުތުމަށް ވެސް ވަނީ އަންގާފައެވެ. މާދަމައިން ފެށިގެން ސަރުކާރު އޮފީސްތަކުގެ މަސައްކަތް އޮންލައިންކޮށް ކުރިއަށް ގެންދިއުމަށް އެންގި ނަމަވެސް ހެލްތް މިނިސްޓްރީގެ މުވައްޒަފުންނަށް މިފަދަ އެއްވެސް އިންތިޒާމެއް ހަމަޖައްސާ ދީފައިނުވާ ކަމަށް މައުލޫމާތު ލިބެއެވެ.\nމިކަމާ ގުޅިގެން ހެލްތް މިނިސްޓްރީގެ ބަހެއް ހޯދުމަށް ހެލްތް މިނިސްޓްރީގެ ޑެޕިއުޓީ ޑިރެކްޓާ ޖެނެރަލް ތަސްލީމާ އުސްމާނާ ސުވާލު ކުރުމުން ވިދާޅުވީ، ޕޮޒިޓިވްވާ ވަކި ވަކި މީހުންނާ ބެހޭ މައުލޫމާތާއި، އެމީހުންނާ ގުޅުވައި ކުރާ ތުހުމަތުތަކަށް ރައްދު ނުދެއްވާ ކަމަށެވެ. އަދި އެކަން ދޮގު ވެސް ނުކުރާ ކަމަށާއި ކަށަވަރު ވެސް ނުކުރާ ކަމަށް އޭނާ ވިދާޅުވިއެވެ.\nޢެޗްޕީއޭ އިން ވަކިކެޓަގަރީއެއްގައި ހިމެނޭބޭކަލުން ކޮވިޑަށް ޕޮޒިޓިވްވެ އަދިއެބޭކަލުންނާއި އަރިސް ޑައިރެކްޓް ކޮންޓެކްޓް ވެފައިވާ ބޭކަލުންވެސް ކަރަންޓީނެއްް ނުކުރޭ. ބަލިފެތުރުނަ ނުދޭން ބަންދުކޮށް އައިސޮލޭޓް ކުރަނީ ވަކިބައެއް. ޚާއްސަކޮށް ވަކިގިންތިއެއްގެ ބައެއްކަން މިއޮތީ ފެންނަން. ޙަޤީޤަތަކީ މިޤައުމު އޮތީ ވަރަށް ނާޒުކުފައްތަރެއްގައި ސަރުކާރުގައި ތެދުބަހެއް ބުނެލާނެ މީހަކުވެސް ނެތް.!؟ ވާރޗްއަލްކޮށް އޮންލައިންގައި ކިޔަވައިދިނުން މަސައްކަތްކުރަން ބުނާއިރު އެފެސިލީދިނުމުގައި ސަރުކާރުވަނީ ނުކުޅެދިފައި. މިއީ ރައްޔިތުން ދަވާލައިގެން ވެރިކަންކުރާ ސަރުކާރެއް.\nހެލްތުގެ ސްޓޭޓް މިނިސްޓަރާއި، ޕީއެސް ޕޮޒިޓިވްވެއްޖެ


George Floyd ge maruge dhauvaa ufulaafaiva meeha $1m ge bail ah minivan kohfi – adduLIVE\nފްލޮއިޑް މެރި ފުލުސް މީހާ ކަފާލާތުގެ ދަށުން ދޫކޮށްލައިފި\nOct 08, 2020, 09:42 އަހުމަދު ނަސޫހް\nފްލޮއިޑް ހައްޔަރުކުރުމުގައި ކަރަށް ފައިން އަރައި މަރާލި ޑެރެކް ޗޯވިން-\nއެމެރިކާގައި މިދިޔަ މޭ މަހު ތެރޭ ކަޅު ނަސްލަށް ނިސްބަތްވާ ޖޯޖް ފްލޮއިޑް ހައްޔަރުކުރުމުގައި އާދަޔާ ޚިލާފަށް ބާރުގެ ބޭނުންކޮށްގެން އޭނާ މަރުވުމުން، ހައްޔަރުކުރި ފުލުސް މީހާ، ޑެރެކް ޗޯވިން ކަފާލާތުގެ ދަށުން ދޫކޮށްލައިފިއެވެ.\nޗޯވިން ޖަލު ބަންދުން ދޫކޮށްފައިވަނީ 1 މިލިއަން އެމެރިކާ ޑޮލަރުގެ ބޮންޑަކަށެވެ. ފްލޮއިޑްގެ މަރުގެ މައްސަލާގައި ނަސްލީ ތަފާތުކުރުންތައް އަދިވެސް އެމެރިކާގައި އޮތް މިންވަރު ހާމަވެ، އެކަން ހުއްޓުވުމަށް ސިލްސިލާ މުޒާހަރާތަކެއް ފެށިގެން ދިޔައެވެ.\nއެތައް ހާސް ބަޔަކު އެމެރިކާގެ ހުރިހާ ސްޓޭޓަކުން މުޒާހަރާގައި ބައިވެރިވެފައިވާއިރު ފްލޮއިޑަށް އިންސާފު ހޯދަދޭން މުޅި ދުނިޔެ ވަނީ އަޑުއުފުލާފައެވެ.\nޗޯވިންއާ އެކު ފްލޮއިޑް ހައްޔަރުކުރުމަށް ދިޔަ ތިން ފުލުހުން ވެސް ވަނީ ވަޒީފާ އިން ވަކިކޮށް ދައުވާ ކުރަން ފޮނުވާފައެވެ. ޗޯވިންއަށް ކުރަނީ ދެވަނަ ދަރަޖައިގެ މެރުމުގެ ދައުވާއާއި ގަސްދަކާ ނުލާ މީހަކު މެރުމުގެ ދައުވާއެވެ. އަނެއް ތިން ފުލުހުންނަށް ކުރަނީ މީހަކު މެރުމުގައި އެހީތެރިވިކަމުގެ ދައުވާއެވެ.\nހަތަރު މީހުން ވެސް ވަނީ މިހާރު ކަފާލާތުގެ ދަށުން ދޫކޮށްލާފައެވެ. އެމީހުންގެ ޝަރީއަތް ފެށޭނީ އަންނަ އަހަރުގެ މާޗު މަހުގައެވެ.


Kuantam veterans kap: fahu vaguthu nalavaa jahaidhin landun big futun chempiankan hoadhaifi\nކުއަންޓަމް ވެޓެރަންސް ކަޕް: ފަހު ވަގުތު ނަލަވާ ޖަހައިދިން ލަނޑުން ބިގް ފުޓުން ޗެމްޕިއަންކަން ހޯދައިފި\nކުއަންޓަމް ވެޓެރަންސް ކަޕްގެ ފައިނަލުގައި ފަހު ވަގުތު ނަލަވާ ޖަހައިދިން ލަނޑުން ބިގް ފުޓުން ޗެމްޕިއަންކަން ހޯދައިފި އެވެ.\nރޭ ކުޅުދުއްފުށީ ފުޓްސަލް އެރީނާގައި ކުރިއަށްދިޔަ ފައިނަލް މެޗުގައި ދެ ޓީމުގެ ފަރާތުންވެސް ދާދި ހަމަހަމަ ކުޅުމެއް ފެނިގެންދިޔައިރު ފުރަތަމަ ހާފު ނިމިގެން ގޮސްފައިވަނީ 3-2 އިން ބިގް ފުޓް ކުރީގައި އޮވެގެންނެވެ.\nދެވަނަ ހާފު ފަށައިގެން ފުރަތަމަ މިނެޓްގައި އެޑްމޭންއިން ނަތީޖާ ހަމަހަމަ ކޮށްފައިވާއިރު ކައިރި ކައިރީގައި އެޑްމޭން އިން ވަނީ4ލަނޑު ޖަހައި ނަތީޖާ 6-3 އަށް ބަދަލުކޮށްލާފަ އެވެ. ބިގްފުޓަށް މެޗުގެ 31 ވަނަ މިނެޓްގައި ޕެނަލްޓީއެއް ލިބުނުއިރު ބިގް ފުޓްގެ އަލީ ޒިޔާދު(ބޮޑު ސައި) ޖެހި މި ޕެނަލްޓީ ވަނީ އެޑްމޭންގެ ކީޕަރު ނުރަލީ އިއްބެ ވަނީ ދިފާއުކޮށްފަ އެވެ.\nނަމަވެސް އެޑްމޭން އިން ވަނީ ކައިރި ކައިރީ އިތުރު ތިން ލަނޑު ޖަހައި ނަތީޖާ ހަމަހަމަކޮށްފަ އެވެ. އަދި މެޗުގެ ފަހު މިނެޓް ހިލޭ ޖެހުމަކުން އުފެއްދި ހަމަލާއެއްގައި ބިގް ފުޓްގެ އަލީ ޝިޔާމް (ނަލަވާ) ވަނީ ލަނޑެއް ޖަހައި ނަތީޖާ 7-6 އަށް ބަދަލުކޮށްލާފަ އެވެ. މިއީ މި މެޗުގައި ނަލަވާ ހިލޭ ޖެހުމުން ކާމިޔާބުކުރި ދެވަނަ ލަނޑެވެ.\nކޭއޯ ސްވިފްޓްގެ ފަރާތުން ސްޕޮންސާ ކުރި މުބާރާތުގެ އެންމެ މޮޅު ފަސް ކުޅުންތެރިން ތެރޭ ހިމެނޭ ބޮޑު ސައި. ބޮޑު ސައި އަކީ މި މުބާރާތުގެ އެންމެ ކާމިޔާބު އެއް ކުޅުންތެރިޔާ – ފޮޓޯ: ކުއަންޓަމް\nމި މެޗުގެ މޮޅު ކުޅުންތެރިއަކަށް މި މެޗުގައި ތިން ގޯލު ކާމިޔާބުކުރި ބިގްފުޓްގެ އަބްދުލް މަޖީދު އާދަމް ހޮވުނުއިރު ކޭއޯ ސްވިފްޓްގެ ފަރާތުން ސްޕޮންސާ ކޮށްފައިވާ މުބާރާތުގެ އެންމެ މޮޅު ފަސް ކުޅުންތެރިންނަށް ނަލަވާގެ އިތުރުން ހޮވިފައިވަނީ އެ ޓީމުގެ އަލީ ޒިޔާދު (ބޮޑު ސައި)، އެޑްމޭންގެ އަހުމަދު ހުސައިން (ޑޮން) އާއި އަހުމަދު މުހައްމަދު (ފޮނިލާ) ގެ އިތުރުން ފެހިދޫލައިގެ އަސްލަމް މުހައްމަދު (ލަމްބޯ) އެވެ. 18 ގޯލު ޖަހައިގެން އެންމެ ގިނަ ލަނޑު ޖެހި ކުޅުންތެރިޔަކަށް ހޮވިފައިވަނީވެސް ލަމްބޯ އެވެ.\nމި މުބާރާތުގެ 45 އަހަރުން މަތީގެ މޮޅު ކުޅުންތެރިޔަކަށް ހޮވިފައިވަނީ ޓީމް ފެހިދޫލައިގެ އަލީ މުހައްމަދު (ކަވަރޭ) އެވެ.\n35 އަހަރުން ކުޅުންތެރިންނަށް އަމާޒުކޮށްގެން ކުޅުދުއްފުށީ ކުއަންޓަމް ފިހާރައިން އިންތިޒާމްކޮށްގެން ބާއްވަމުން އަންނަ ވެޓެރަނަސް ކަޕް މުބާރާތުގައި މި އަހަރު ޖުމްލަ 8 ޓީމު ވާދަކޮށްފައިވެ އެވެ.


Sri Lanka hamanujehun thakuga7meehun maru, 220 meehun zaham vegen faruvaa dhenee - vNews.mv\nސްރީލަންކާ ހަމަނުޖެހުންތަކުގަ7މީހުން މަރު، 220 މީހުން ޒަޚަމްވެގެން ފަރުވާދެނީ\nސައިފް އަޒްހަރު 10 May 2022, 14:04\nސްރީލަންކާގައި އިއްޔެ ފެށުނު ވަރުގަދަ ކުރިމަތިލުންތަކުގައި މިހާތަނަށް7މީހުން މަރުވެފައިވާ ކަމަށް ފުލުހުން ބުނެފިއެވެ.\nހަތްމީހުން މަރުވުމުގެ އިތުރުން 220 އަށްވުރެ ގިނަމީހުން ޒަޚަމްވެގެން ހޮސްޕިޓަލްތަކަށް ގެންދެވި ފަރުވާ ދެމުންގެންދާ ކަމަށްވެސް ފުލުހުން ބުނެފައިވެއެވެ.\nއިއްޔެ ފުރަތަމަ ބަޑިޖެހުމުގެ ހާދިސާއެއް ހިނގާފައިވަނީ ވީރަކެޓިޔާ ޕްރަދެޝިޔާ ސަބާގެ ޗެއަރމަންގެ ގޭގައެވެ. މި ހަމަލާގައި ވަގުތުން2މީހުން މަރުވިއިރު5މީހުން ޒަޚަމްވިއެވެ. މި ހަމަލާގައި ޒަޚަމްވި ޕްރަދޭޝިޔާ ސަބާގެ ޗެއަރމަން ސަރަތު ކުމާރައަށް ހޮސްޕިޓަލުގައި ފަރުވާ ދެމުން ގެންދަނިކޮށް ރޭގައިވަނީ މަރުވެފައެވެ.\nމީގެއިތުރުން، ބޮޑުވަޒީރުގެ އޮފީހުގެ ބޭރުގައި ހިނގަމުންދާ ކުރިމަތިލުންތަކުގެ ތެރޭގައި ކަރުނަގޭސް ބަޑިއެއް ގޮވުމުގެ ސަބަބުން ފުލުހުން ސަބް އިންސްޕެކްޓަރެއްވެސް މަރުވެފައިވާ ކަމަށް ފުލުހުން މީޑިއާއަށް ކަށަވަރު ކޮށްދީފައިވެވެ.\nމުޅި ސްރީލަންކާގައި އިއްޔެ ވަރުގަދަ ތަޅާފޮޅުންތަކާއި، ހަމަނުޖެހުންތައް ފެށިގެންދިޔައީ، ސަރުކާރާ ދެކޮޅަށް ސުލްހަވެރި މުޒާހަރާއެއް ކުރަމުންދިޔަ މީހުންނަށް، މަހިންދަ ރާޖަޕަކްސަގެ ސަޕޯޓަރުން ހަމަލާދިނުމާ ގުޅިގެންނެވެ.\nމިކަމާ ރުޅިއައިސްގެން ސަރުކާރާ ދެކޮޅަށް މުޒާހަރާ ކުރަމުންދާ އެތައްހާސް އާންމުން ވަނީ ރަށުގެތެއަށް ނުކުމެ މަހިންދަ ރާޖަޕަކްސަގެ ޕާޓީއަށް ނިސްބަތްވާ ޕާލަމެންޓް މެމްބަރުންގެ ގެތަކާއި، އެމީހުންގެ ވެހިކަލްތަކުގައިވެސް ހުޅުޖަހައި އަންދާލާފައެވެ. އަދި އަތުޖެހުނު ޕާލަމެންޓް މެމްބަރަކަށް ބޮޑެތި އަނިޔާތައް ދަނީ ދެމުންނެވެ.\nއަދި މަހިންދަ ރާޖަޕަކްސައާއި އެ އާއިލާއަށް ނިސްބަތްވާ ބައެއް ގެތަކާއި ތަންތަނާއި، ވެހިކަލްތަކުގައިވެސް ހުޅުޖަހާފައިވެއެވެ.\nއަނެއްކޮޅުން، ފުލުހުން ބުނެފައިވަނީ، ގޯލްފޭސްގައި ސުލްހަވެރިކަމާއެކު މުޒާހަރާ ކުރަމުންދިޔަ މީހުންނަށާއި، ޓެމްޕަލް ޓްރީ ކައިރީގައި މުޒާހަރާ ކުރަމުންދިޔަ އާންމުންނަށް ދިން ހަމަލާތައް ތަހްގީގުކުރަން ކްރިމިނަލް އިންވެސްޓިގޭޝަން ޑިމާޓްމަންޓާ މިހާރު ހަވާލު ކޮށްފައިވާ ކަމަށެވެ.\nމަހިންދަ ރާޖަޕަކްސަގެ ސޕޯޓަރުން ގޯލްފޭސްއަށް އަރައިގަތް މަންޒަރު ފެންނަ އެތައް ވީޑިއޯއެއް މިހާރުވަނީ އާންމުވެފައި،، ހަމަލާ ދިނުމުގައި އިސްކޮށް ހުންނެވީ ސަރުކާރަށް ނިސްބަތްވާ ޕާލަމެންޓް މެމްބަރު ސަނަތު ނިޝާންތާއެވެ. އަދި ފުލުހުންގެ އިސް ބޭފުޅުންތަކެއް އެމީހުން ހުއްޓުވަން ހުރަސްނާޅައި ދިޔަދޭ މަންޒަރުތައްވެސް ވީޑިއޯތަކުން ފެނެއެވެ.\nގޯލްފޭސްގައި މުޒާހަރާ ކުރަމުންދިޔަ އާންމުންނަށް ހަމަލާ ދިނުމަށް މަހިންދަ ރާޖަޕަކްސަ ނެރުނު ގްރޫޕްގައި ޖަލުތަކުން ނެރުނު ގައިދީން ހިމެނޭކަމުގެ ރިޕޯޓްތައް އާންމުވެ މައްސަލަ އިތުރަށްވަނީ ހޫނުވެފައެވެ.\nއިއްޔެއާއި ރޭގައި ސްރީލަންކާގެ އެކި ކަންކޮޅުތަކުގައި ހިނގައިދިޔަ ކަންތަކާ ގުޅިގެން ސްރީލަންކަ ހިއުމަން ރައިޓްސް ކޮމިޝަނުން މިހާރުވަނީ، އިންސްޕެކްޓަރ ޖެނެރަލް އޮފް ޕޮލިސްއާއި، ސިފައިންގެ ކޮމާންޑަރ، އެ އިދާރާއަށް ހާޟިރުވުމަށް އަންގާފައެވެ. އެދެ ބޭފުޅުން ހާޟިރުކުރަނީ އިއްޔެ ހިނގި ކުރިމަތިލުންތައް ހުއްޓުވުމުގައި ފެއިލްވީ ކީއްވެގެންތޯ ސުވާލު ކުރުމަށް ކަމަށް ސްރީލަންކާ ހިއުމަން ރައިޓްސް ކޮމިޝަނުން ބުނެފައިވެއެވެ.


SunOnline: Bhumi ge ''Durgavati'' ge nan badhalu koffi\nއައިމިނަތު ލުބާ 24 Nov 2020, 09:33\nބޮލީވުޑްގައި މިހާރު އެންމެ ގަދައަށް ފިޔަޖަހަމުންދާ އެއް ބަތަލާ ބޫމީ ޕެޑްނޭކަރުގެ ކުރިއަށް އޮތް ފިލްމު "ދުރުގާވަތީ"ގެ ނަން "ދުރުގާމަތީ" އަށް ބަދަލުކޮށްފި އެވެ.\nއަންނަ މަހުގެ 11 ވަނަ ދުވަހު އެ ފިލްމު އެމެޒޯންގައި ޕްރިމިއާކުރާއިރު މި ފިލްމަކީ ހޮރޯ ކޮމެޑީ ޖޯންރާއަށް ތައްޔާރުކޮށްފައިވާ ފިލްމެކެވެ. ފިލްމުގެ އަންހެން ލީޑުންބޫމީ ފެނިގެންދާއިރު ފިރިހެން ލީޑު ރޯލުން ފެނިގެންދާނީ އަކްޝޭ ކުމާރެވެ.\nކަރަން އާ ވިކީ ކޯޝަލް އާ ގުޅިގެން ގެނެސްދޭ ދުރުގާމަތީ އަކީ ބޫމީ އާ އަކްޝޭ އެކުގައި ފެނިގެންދާނެ ފުރަތަމަ ފިލްމެވެ. ފިލްމުގެ ޕޯސްޓަރު ވެސް މިހާރު ވަނީދައްކާލާފައެވެ.\nމަޝްހޫރު ގޭމް "ޓެމްޕަލް ރަން"ގެ ބެކްރައުންޑް ފެންނަހެން ހީވާގޮތަކަށް ފިލްމުގެ ޕޯސްޓަރު އާންމުކުރި އިރު ގިނަ ބަޔަކު ވަނީ ޕޯސްޓަރާ މެދު ޝައުގުވެރިކަންފާޅުކޮށްފަ އެވެ. އަދި ޕޯސްޓަރުން ފެންނަ ދޮރުގެ ފަހަތުގައި ވަކީ ކޮން އެއްޗެއްތޯ ވެސް ގިނަ ބަޔަކު ވަނީ ސުވާލުކޮށްފަ އެވެ.\nބޫމީ ބުނީ އެ ދޮރުގެ ފަހަތުން ފެންނަ އެއްޗެއް ބެލުމަށް ފިލްމު ބަލަންޖެހޭނެ ކަމަށެވެ. ބަތަލާ ބޫމީ އެންމެ ފަހުން ފެނިގެންދިޔައީ ނެޓްފްލިކްސްގައި ރިލީޒްކުރި"ޑޯލީ ކިއްޓީ އޯރް ވޯ ޗަމަކްތޭ ސިތާރޭ" އިންނެވެ. އެ ފިލްމުގައި ބޫމީ އާ އެކު ހަރަކާތްތެރިވީ ކޮންކަނާ ސެން އާއި ވިކްރަންތު މަސީ އެވެ.\nއަކްޝޭގެ "ބައްޗަން ޕާންޑޭ" އަންނަ އަހަރުގެ ޖަނަވަރީ މަހު


Thinvana dose 601 meehun jahaifi\nކޮވިޑް ވެކްސިން ޖެހުމުގެ ތެރެއިން: 601 މީހަކު ތިންވަނަ ޑޯޒް ޖަހައިފި -- ފޮޓޯ: އަވަސް\nކޮވިޑް ވެކްސިންގެ ތިންވަނަ ޑޯޒް -- ބޫސްޓާ ޑޯޒް -- 601 މީހުން ޖަހައިފި ކަމަށް ހެލްތު ފްރޮޓެކްޝަން އޭޖެންސީ (އެޗްޕީއޭ) އިން ބުނެފި އެވެ.\nމިއަދު އެޗްޕީއޭއިން ބޭއްވި ނޫސްވެރިންގެ ބައްދަލުވުމުގައި ވާހަކަފުޅު ދައްކަވަމުން ޑރ. އިބްރާހިމް އަފްޒަލް ވިދާޅުވީ ޑަބްލިއުއެޗްއޯއިން ވެސް ދީފައިވާ އިރުޝާދަކީ އެ ގައުމަކުން ދެ ޑޯޒް ފުރިހަމަ ކުރުމަށް އިސްކަން ދިނުމަށް ކަމަށެވެ. އެހެންކަމުގެ ގައުމުގެ 90 ޕަސެންޓް މީހުން ވެކްސިން ފުރިހަމަ ކުރުމުން ހުރިހާ މީހުންނަށް ބޫސްޓާ ޑޯޒް ދިނުމުގެ ފްލޭނެއް އެކުލަވާލާނެ ކަމަށް ވިދާޅުވި އެވެ.\nއަފްޒަލް ވިދާޅުވީ މިވަގުތުގައި އެޗްޕީއޭގެ އަމާޒަކީ ރާއްޖޭގެ ވެކްސިންޖެހޭ އާބާދީގެ ހުރިހާ މީހުން ދެޑޯޒް ފުރިހަމަ ކުރުވުން ކަމަށެވެ. އެކަން ހާސިލު ވުމުން ބޫސްޓާ ޑޯޒެއް މުޅި އާބާދީއަށް ޖެހުމަށް ވިސްނާނީ ކަމަށް ވިދާޅުވި އެވެ.\nކޮވިޑް ވެކްސިންގެ ތިންވަނަ ޑޯޒް އެޗްޕީއޭއިން ޖަހަން ފަށާފައި ވަނީ މި މަހުގެ ހަތަރަކުން ފެށިގެނެވެ. އެއީ 60 އަހަރުންމަތީގެ މީހުންނާއި ދިފާއީ ނިޒާމު ބަލިކަށި މީހުންނާއި ފްރަންޓް ލައިންގައި މަސައްކަތް ކުރާ ސިއްހީ މުވައްޒަފުން އެކަނި އެވެ. މިހާތަނަށް އެ ވެކްސިން ޖަހާފައިވަނީ 601 މީހުނެވެ. ތިންވަނަ ޑޯޒެއްގެ ގޮތުގައި ދެނީ ފައިޒާ ވެކްސިނެވެ.\nތިން ވަނަ ޑޯޒް ޖަހަން ޝަރުތު ހަމަވާ ފަރާތްތަކަށް ހެނދުނު 9:00 އިން މެންދުރު 2:00 އަށް އޭޑީކޭ ހޮސްޕިޓަލުންނާއި ހުޅުމާލެ ހޮސްޕިޓަލުން ޖެހޭނެ އެވެ. އަދި ހެނދުނު 10:00 އިން މެންދުރު 12:00 އަށް ވިލިމާލެ ހޮސްޕިޓަލުން ތިންވަނަ ޑޯޒް ޖެހޭނެ ކަމަށް ވެސް އެޗްޕީއޭއިން ބުނެ އެވެ. ވެކްޝިން ޖަހަންދާނީ އެޗްޕީއޭގެ ވެކްސިން އެޕޮއިންޓްމެންޓް ހައްދައިގެނެވެ.\nއެޗްޕީއޭ މިނިސްޓްރީ އޮފް ހެލްތު ކޮވިޑް-19 + ކޮވިޑް-19 އިގެ ބަލާއާފާތް ޑރ. އިބްރާހިމް އަފްޒަލް ކޮވިޑް ވެކްސިން ފައިޒާ އެޗްއީއޯސީ


Raajje handhaan thakaa dhurakan Kiara akan nudhevunu\nކިއަރާ ރާއްޖޭގައި ނަގާފައިވާ ފޮޓޯއެއް-\nރާއްޖެގެ ހަނދާންތަކާ ދުރަކަށް ކިއާރާއަކަށް ނުދެވުނު\n11 ޖޫން 2021 - 06:25:45\nރާއްޖޭގައި އާ އަހަރު ފާހަގަކުރި ބޮލީވުޑު ތަރި ކިއާރާ އަދްވާނީ ރާއްޖެ މަތިން ވަރަށް ހަނދާންވާ ކަމަށް ބުނެފިއެވެ.\nކިއާރާ އެންމެ ފަހުން އިންސްޓަގްރާމްގައި ކުރި ޕޯސްޓު ހާއްސަކޮށްފައިވަނީ ރާއްޖެއަށެވެ. ރާއްޖޭގައި ނަގައިފައިވާ ވިޑިއޯއެއް ހިއްސާކޮށް ކިއާރާ ބުނީ އިރުގެ އަތްވާއި އިރުގެ އަވިން ޓޭން ވުން މަތިން ވަރަށް ހަނދާންވާ ކަމަށެވެ.\nމި ފޮޓޯއަށް ބޮލީވުޑުގެ ގިނަ އަދަދެއްގެ ތަރިންނާއި ކިއަރާގެ ފޭނުން ވަނީ ކޮމެންޓުކޮށްފައެވެ.\nރާއްޖޭގައި ކޮވިޑް ހާލަތު ގޯސްވުމުގެ ކުރިން ބޮލީވުޑުގެ ގިނަ ތަރިންތަކެއް ވަނީ ރާއްޖޭގެ ރިސޯޓުތަކުގައި ޗުއްޓީ ހޭދަކޮށްފައެވެ.\nކިއަރާ އިންސްޓަގްރާމްގައި ހިއްސާކުރި ވީޑިއޯގެ ތެރެއިން\nކިއާރާ އަދްވާނީ އާއި ސިދާތް ރައްޓެހިވެގެން އުޅޭ ކަމުގެ އަޑުތައް ގަދަވެފައިވަނިކޮށް، ރާއްޖޭގައި ހޭދަކުރި ޗުއްޓީ ވެސް ހޭދަކޮށްފައިވަނީ އެކުއެކީގައެވެ. އެ ދެ މީހުން ޗުއްޓީ ހޭދަކޮށްފައިވަނީ ސޮނެވާފުށި ރިސޯޓުގައެވެ.\nފިލްމު "ކަބީރް ސިންގް"ގައި ޝާހިދު ކަޕޫރާއެކު ހަރަކާތްތެރިވެ، ބެލުންތެރިންގެ މެދުގައި ހޫނު ތަރުހީބެއް ހޯދާފައިވާ ކިއާރާ އެންމެ ފަހުން ހަރަކާތްތެރި ވެފައިވަނީ އަދިތުޔާ ސީލް އާއެކު "އިންދޫ ކީ ޖަވާނީ" ގައެވެ. މިދިޔަ އަހަރު މިފިލްމު ރިލީޒް ވެފައިވާއިރު ކިއާރާ ދެން އެންމެ އަވަހަށް ފެންނާނީ ސިދާތު އާއެކު "ޝޭރްޝާހް" އިންނެވެ. ރިޕޯޓުތަކުން ބުނާ ގޮތުގައި ކިއާރާ އާއި ސިދާތުގެ ލޯބީގެ ގޮތުން ގުޅިފައިވަނީ މިފިލްމުގެ ޝޫޓިންގ ތެރެއިންނެވެ. ނަމަވެސް އެކަން މި ދެތަރިން ވެސް އަދި ޔަގީން ކޮށްދީފައެއް ނުވެއެވެ.


އާ އަހަރު ފާހަގަ ކުރުން 2018Mikal News\nއާ އަހަރު ފާހަގަ ކުރުން 2018\n1 ޖެނުއަރީ 2018, 0:11 |\nއާ އަހަރު ފާހަގަ ކުރުމަކީ މުޅި ދުނިޔޭގައި ހެން ކުރަމުން އަންނަ ކަމެކެވެ. އެގޮތުުން ކުރާ ކަންތައްތައް އެކި ގައުމުތަކާއި ސަރަޙައްދު ތަކުގައި ތަފާތެވެ. ހުރިހާ ދީނެއް ގަބޫލުކުރާ މީހުން ހެން ވެސް އާ އަހަރު ފާހަގަ ކުރެއެވެ. އާ އަހަރު ފާހަގަ ކުރުން ދީނީ ކަމަކަށް ވުރެބޮޑަށް ވެފައިވަނީ އިޖުތިމާއީ ކަމަކަށެވެ.\nދިވެހި ރާއްޖޭގައި އާ އަހަރު ދެ ފަހަރާ ފާހަގަ ކުރެއެވެ. އެއީ މީލާދީ ކެލެންޑަރުން އާ އަހަރު ފާހަގަ ކުރާ ޖެނުއަރީ 1 އާއި ހިޖުރީ ކެލެންޑަރުން ފުރަތަމަ މަސް ކަމަށްވާ މުޙައްރަމް މަހު 1 އެއެވެ.\nނަމަވެސް މުޖުތަމިއުގައި ފޯރީގައި ފާހަގަ ކުރާ ތަން ފެންނަނީ ޖެނުއަރީ 1 އެވެ. ވަރަށް ބޮޑު ޚަރަދުކޮށްގެން އެކިއެކި ނަންނަމުގައި ބޮޑެތި ޝޯވް ތަކާއި އެކިއެކި އިޙުތިފާލު ކުރުންތައް ބާއްވައި ހަވާ އަރުވާ ހަދައެވެ. މިރެއަކީ ވެސް އެގޮތުން ފާހަގަ ކުރެވޭ ބޮޑު ރެއެކެވެ. ފާއިތުވި5ވަރަކަށް އަހަރުގައި ވެސް މީލާދީ އާއަހަރު ވަރަށް ކުލަ ގަދަކޮށް ފާހަގަ ކޮށްފައި ވެއެވެ. އާއްމުން އެއްވެ މަޖަލާއި ފޯރި ނަގައެވެ.\nބައެއް އާއްމުން ރޭގަނޑު 12 ޖަހާއިރަށް ދިމާކޮށް ޕާޓީ ބާއްވައި އުފާ ފާޅުކުރުމުގެ ތަފާތު ކަންތައް ކޮށްއުޅެ އެވެ.\nސަރުކާރުން ބާއްވާ މިފަދަ ހަފުލާތައް މިހާރަކަށް އައިސް ގުޅުވާލެވިފައި އޮންނީ ފަތުރުވެރިކާމާއެވެ. ނަމަވެސް ބާއްވަނީ މާލޭގައި ދިވެހިންނަށެވެ. ޓްވަރިސްޓުންނަށް އަމާޒުކުރެވިގެން ރިޒޯޓުތަކުގައި އައުއަހަރު ފާހަގަ ކުރުމާއި ގުޅޭ ވާހަކަތައް ދިވެހިންގެ އާދަކާދައާއި އެހާ މުނާސަބު ކަމަކަށް ނުދެކެމެވެ.\nއެއާއި ޚިލާފަށް ހިޖުރީ އާ އަހަރު ފާހަގަ ކުރަނީ ވަރަށް ވަނދުކޮށް ސަރުކާރުގެ ފަރާތުން ޖަލްސާއެއްފަދަ ކަމެއް ބާއްވާލުމުގައެވެ. އެކަމަށް ހޭދަކުރެވޭ ބަޖެޓު އޮންނަނީ ވަރަށް ބޮޑަށް ހިފެހެއްޓިފައެވެ. އާއްމުންގެ މާކަ ބޮޑު ބައިވެރިވުމެއް، އެއްވެ އުޅެ މަޖަލާއި ފޯރި ނެގުމެއް ނުފެނެއެވެ.\nނަމަވެސް މި ދެދުވަހަކީ ވެސް ދިވެހި ސަރުކާރު ބަންދު ދެދުވަހެވެ. މިއި މިހާރު ރާއްޖޭގައި އާ އަހަރު ފާހަގަ ކުރާ ގޮތެވެ.


Vietnam In Covid Jehigen Furathama Faharah Meehaku Maru Vejje – adduLIVE\nވިއެޓްނާމުން ކޮވިޑް ޖެހިގެން ފުރަތަމަ ފަހަރަށް މީހަކު މަރުވެއްޖެ\nJul 31, 2020, 15:38 ހަސަން ރަޝީދު\nވިއެޓްނާމުން ކޮވިޑް-19 ޖެހިގެން ފުރަތަމަ ފަހަރަށް މީހަކު މަރުވެއްޖެއެވެ.\nވިއެޓްނާމުގެ ދައުލަތުގެ މީޑިއާ އިން ބުނެފައިވާ ގޮތުގައި ކޮވިޑް ޖެހިގެން އެ ގައުމުން މަރުވެފައިވަނީ އުމުރުން 70 އަހަރުގެ ފިރިހެނެކެވެ.\n95 މިލިއަން މީހުންގެ އާބާދީއެއް އޮންނަ ވިއެޓްނާމުން ވަނީ އެގައުމުން ކޮވިޑަށް މީހަކު ޕޮޒިޓިވްވުމުގެ މާކުރިން ރައްކާތެރިކަމުގެ ފިޔަވަޅުތައް އަޅަން ފަށާފައެވެ. އެގޮތުން ބޯޑަރު ބަންދުކޮށް، އެގައުމަށް އެތެރެވާ މީހުން 14 ދުވަހަށް ކަރަންޓީނުވާން ޖެހޭ ގޮތަށް ވަނީ ހަދާފައެވެ.\nދުރާލާއި ވިއެޓްނާމުން އެޅި ފިޔަވަޅުތަކަށް ގިނަ ބަޔަކު ތައުރީފުކޮށްފައިވާއިރު، މި ހަފްތާގެ ކުރީކޮޅު އެގައުމުން ވަނީ އަނެއްކާވެސް ކޭސްތައް ތަންކޮޅެއް ގިނަ އަދަދަކަށް ފެންނަން ފަށާފައެވެ. އެގޮތުން ކޭސްތައް ގިނައިން ފެންނަން ފަށާފައިވަނީ ފަތުރުވެރިންގެ މެދުގައި މަގުބޫލު މަންޒިލެއް ކަމަށްވާ ޑަނަންގް ސިޓީންނެވެ.\nއެގޮތުން މިއަދުވެސް 45 ކޭސް ވިއެޓްނާމުން ރިޕޯޓުކޮށްފައިވާއިރު، މިއީ ކޭސްތައް އެންމެ ގިނައިން ފެނުނު ދުވަހެވެ. މި 45 މީހުންނާއެކު އެގައުމުން މި ބައްޔަށް ޕޮޒިޓިވްވި މީހުންގެ ޖުމްލަ އަދަދު މިހާރު ވަނީ 509 އަށް އަރާފައެވެ.


SunOnline: Veythuve dhiya aharu Raajje ah 500 million eh haa cigerrate ethere kuri\nވޭތުވެދިޔަ އަހަރު ރާއްޖެއަށް 500 މިލިއަނެއްހާ ސިނގިރެޓް އެތެރެކުރި\nދެހާސް ފަނަރަވަނަ އަހަރާ އަޅާބަލާއިރު ވޭތުވެދިޔަ އަހަރު ރާއްޖެއަށް ސިނގިރެޓް ސްޓިކް އެތެރެކުރިވަރު އިތުރުވެފައިވާ ކަމަށް ކަސްޓަމްސްގެ ތަފާސް ހިސާބުތަކުން ދައްކައިފި އެވެ.\nއެގޮތުން ކޮމިޓީއަށް ކަސްޓަމްސް ސާވިސް ހާޒިރުކޮށް މެމްބަރުން ކުރި ސުވާލުތަކަށް ޖަވާބުދެއްވަމުން ކޮމިޝަނަ ޖެނެރަލްސް އޮފް ކަސްޓަމްސް އިބްރާހިމް ޝަރީފް ވިދާޅުވީ ވޭތުވެދިޔަ އަހަރު ސިނގިރެޓް އެތެރެކުރި މިންވަރު އިތުރުވެފައިވާ ކަމަށެވެ.\nއެގޮތުން 2015 އަދި 2016 ގެ ތަފާސް ހިސާބުތަކަށް ބަލާއިރު ރާއްޖެއަށް ސިނގިރެޓް އެތެރެކޮށްފައިވާ މިންވަރު އިތުރުވެފައިވާ ކަމަށް ޝަރީފް ވިދާޅުވި އެވެ. އަދި ޑިއުޓީ ބޮޑުކޮށްގެން އެއްވެސް ބަދަލެއް އާދޭތޯ ބަލިބެލުމުން ބަދަލެއް އައިކަން ފާހަގަކުރެވިފައި ނުވާ ކަމަށް ޝަރީފް ވިދާޅުވި އެވެ.\nވޭތުވެދިޔަ ދެ އަހަރު ސިނގިރެޓް ރާއްޖެ އެތެރެކުރި މިންވަރު\n2015 - 460 މިލިއަން ސިނގިރެޓް ސްޓިކް\n2016 - 500 މިލިއަން ސިނގިރެޓް ސްޓިކް\nނަމަވެސް 400 ޕަސެންޓް ޑިއުޓީއަށް ނަގާ ޕްލާސްޓިކު ކޮތަޅު އެތެރެކުރާ މިންވަރު މަދުވެ ބައޮޑިގްރޭޑަބަލް ކޮތަޅު އެތެރެކުރާ މިންވަރު އިތުރުވެފައިވާ ކަމަށްވެސް ޝަރީފް ވަނީ ވިދާޅުވެފައެވެ.\nޖުމްލަކޮށް ރާއްޖެއަށް މުދާ އެތެރެކުރި އަދަދުވެސް 25 އާއި 30 ޕަސެންޓް އިތުރުވެފައިވާ ކަން ޝަރީފް ވަނީ ފާހަގަކޮށްފައެވެ.\nސިނގިރެޓުން ބޮޑު ޓެކުހެއް ނަގަން ޖެހޭ އެއް ސަބަބަކީ ސިނގިރެޓް ބޯ މީހުންނާހެދި މުޖުތަމައުގެ އެހެން މީހުންނާއި ގައުމުގެ ސިއްހީ ދާއިރާއަށް ތަކުލީފަކަށް ވާތީ ކަމަށް ޝަރީފް ވިދާޅުވި އެވެ.\n" އިތުރު ހަރަދުތަކެއް ސިއްހީ ފަރުވާދޭން ކުރަން އެބަޖެހޭ ސިނގިރޭޓް ބޯ މީހުންނަށް. ކެއްސާތީ ބޭއްކުރަން ވިޔަސް އަދި އެޔައްވުރެ ބޮޑެތި ބަލިތަކަށް ބޭސްކުރަން ވިޔަސް." ޝަރީފް ވިދާޅުވި އެވެ.\nޑިއުޓީ ނަގަނީ ބައެއް ސޮފްޓް ޑްރިންކުން\nސޮފްޓް ޑްރިންކުން ނަގާ ޑިއުޓީ ބޮޑުކުރާ ވާހަކަ ދެކެވުމާއި ގުޅިގެން މަޖިލީހުގައިވެސް ބައެއް މެމްބަރުން ކަންބޮޑުވުން ފާޅުކުރި އެވެ. އެއީ އާންމުކޮށް ސޮފްޓް ޑްރިންކްސްގެ ތެރޭގައި ހިމެނޭ ކުދިން އިންޓަވަލްއަށް ގެންދާ ބުއިންތަކުން ޑިއުޓީ ބޮޑު ކުރާނެ ތޯ އުފެދޭ ސުވާލެވެ.\nކަސްޓަމްސްގެ ވެރިޔާ ޝަރީފް ވިދާޅުވީ ކަސްޓަމްސްއިން ހުންނަނީ ސޮފްޓް ޑްރިންކްސްވެސް ކެޓަގައިރައިޒް ކޮށްފައި ކަމަށެވެ. އެގޮތުން ސޮފްޓް ޑްރިންކުގައި " ކާބޮނޭޓެޑް ވޯޓާ އެކުލެވޭ ސޮފްޓް ޑްރިންކްސް" އިން ޑިއުޓީ ނަގާ ކަމަށް ޝަރީފް ވިދާޅުވި އެވެ.\n" ކާބޮނޭޓެޑް ވޯޓާ ހުރީމަ ސޮފްޓް ޑްރީންކްސް ގޮތަަށް ކަސްޓަމްސްއިން މާނަކުރަނީ، އެހެންވީމަ ކާބޮނޭޓެޑް ނޫން ހުރިހާ އެއްޗަކަށް މިހާރުވެސް ނަގާނީ ސުން ޕަސެންޓް ޑިއުޓީ ޗާޖް" ޝަރީފް ވިދާޅުވި އެވެ.\nއޭގެ އިތުރުން ޝަރީފް އެދިވަޑައިގަތީ ގާނޫނުގައި އެނާޖީ ޑްރިންކް ސޮފްޓް ޑްރިންކްސްގެ ވާހަކަ ހިމަނާއިރު، މާނަކޮށް ދިނުމަށެވެ. އަދި ސޮފްޓް ޑްރިންކަކީ ކޮބާކަން ކަން ކޮން ބާވަތެއް އެކުލެވޭ އެއްޗެއްކަން ވަކިން ބުނެދިނުމަށް އެދި ވަޑައިގަތެވެ.\n" މިސާލަކަށް ހުންނާނެ ޝުގަރީ ޑްރިންކްސް. އޭގެތެރެއިން ޝުގާ ވަކި ވަރަކަށްވުރެ މަތި އެއްޗިއްސަކީ ސޮފްޓް ޑްރިންކްސް ކަމަށް ސަރުކާރުގެ އިދާރާއަކުން ކަނޑައަޅައިފިއްޔާ ޑިއުޓީ ނަގާ ސޮފްޓް ޑްރިންކަަށް ބަދަލު އަންނާނެ" ޝަރީފް ވިދާޅުވި އެވެ.\nމަޖިލިސް ކަސްޓަމްސް މަޖިލީހުގެ އިގްތިޞާދީ ކޮމިޓީ\nއިދިކޮޅު މެމްބަރުން މަޖިލީހަށް ހާޒިރުވި ކަމަށް ހާޒިރީން ދައްކައިފި 1 ހަފްތާ2ގަޑި ކުރިން\nރައްޔިތުންގެ މަޖިލީހުގެ އަމީން އާންމުކަމުގެ މަގާމަށް ކުރިމަތިލުމަށް ހުޅުވާލައިފި 1 ހަފްތާ 23 ގަޑި ކުރިން\nމަޖިލީހުގެ ޖަލްސާތައް މިމަހު 25ގައި ފަށަނީ 1 ހަފްތާ 1 ދުވަސް ކުރިން


Fiyavathi tharaqqee kurumah India in hiley ehee dheefi - vNews.mv\nފިޔަވަތި ތަރައްގީ ކުރުމަށް އިންޑިއާގެ ހިލޭ އެހީ\nހުސައިން ވަސީމް 20 November 2019, 19:15\nދައުލަތުގެ ބެލުމުގެ ދަށުގައި ތިބޭ ކުޑަކުދިން ބެލެހެއްޓުމަށް ހުޅުމާލޭގައި ހަދާފައިވާ ފިޔަވަތި މަރާމާތު ކުރުމަށް އިންޑިއާއިން ހިލޭ އެހީ ދީފިއެވެ.\nފޮރިން މިނިސްޓްރީން ބުނީ އިޖްތިމާއީ-އިޤްތިޞާދީ ތަރައްގީއަށް ބޭނުންވާ ޕްރޮޖެކްޓުތައް ހިންގުމަށް އިންޑިއާ ސަރުކާރުން ދިވެހި ރާއްޖެއަށް ދީފައިވާ ހިލޭ އެހީގެ ތެރެއިން، ދައުލަތުގެ ބެލުމުގެ ދަށުގައި ތިބޭ ކުޑަކުދިން ބެލެހެއްޓުމަށް ހުޅުމާލޭގައި ހަދާފައިވާ ފިޔަވަތި އިމާރާތް މަރާމާތު ކުރުމަށްޓަކައި 1,998,206 ދިވެހި ރުފިޔާ އިންޑިއާ ސަރުކާރުން ދީފައިވާ ކަމަށެވެ.\nއިންޑިއާ ސަރުކާރުން ފިޔަވަތި ތަރައްގީ ކުރުމަށް ދިން ހިލޭ އެހީގެ ދަށުން އިމާރާތުގެ ސެކިއުރިޓީ ރަނގަޅުކުރުމާއި އިމާރާތުގައި މިހާރު ބޭނުންކުރާ ފަރުނީޗަރު އާކުރުމާއި، ކުދިންގެ އާންމު ބޭނުންތަކަށް ބޭނުންކުރާނެ ޖާގަ އިތުރުކޮށް ތައްޔާރުކުރުން ހިމެނެއެވެ.\nމި މަޝްރޫޢުގެ ސަބަބުން ފަޔަވަތީގައި ދިރިއުޅޭ ކުދިންނަށް އެކުދިން ގަޔާވާ ހިތްފަސޭހަ މާހައުލެއް ޤާއިމުވެގެންދާނެ ކަމަށް ހާރިޖީ ވުޒާރާއިން ބުނެއެވެ.\nއިންޑިއާ ސަރުކާރުގެ ހިލޭ އެހީ ރާއްޖެއަށް ދިނުމަށް އެއްބަސްވީ މިއަހަރުގެ މާރިޗްމަހު 17 އިން 18 އަށް އިންޑިއާގެ ކުރީގެ މިނިސްޓަރ އޮފް އެކްސްޓާރނަލް އެފެއާޒް ޝުޝްމާ ސުވަރާޖް ރާއްޖެއަށް ކުރެއްވި ރަސްމީ ދަތުރުފުޅުގައެވެ. މިއަހަރުގެ އޮގަސްޓް މަހުގެ ކުރީކޮޅު ސުޝްމާ ވަނީ އަވަހާރަވެފައެވެ.\nއެދަތުރުފުޅުގައި ރާއްޖޭގައި އިޖުތިމާއީ އަދި އިގުތިސާދީ ތަރައްގީއަށް ބޭނުންވާ ޕްރޮޖެކްޓުތައް ހިންގުމަށްޓަކައި 100 މިލިއަން ރުފިޔާގެ ހިލޭ އެހީ ރާއްޖެއަށް ދިނުމަށް ވަނީ އެއްބަސްވެފައެވެ.


Thuhumathuthah Kuranee FENAKA Ga Corruption Netheema Hasadhaverivaa Bayaku: MD Saeed - Vaguthu\nފެނަކަ ކޯޕަރޭޝަންގެ މެނޭޖިން ޑިރެކްޓަރު އަހުމަދު ސައީދަށް ކޮރަޕްޝަންގެ އެކި ތުހުމަތުކޮށް، އެންޓި ކޮރަޕްޝަން ކޮމިޝަން (އޭސީސީ) އަށް 27 މައްސަލައެއް ހުށަހަޅައިގެން އުޅެނީ ފެނަކަ ކުންފުނީގައި ކޮރަޕްޝަން ނެތުމުން އެ ކަމުގެ ހަސަދަވެރިކަމުގައި އުޅޭ ބަޔަކު ކަމަށް ސައީދު ވިދާޅުވެއްޖެއެވެ.\nއޭސީސީއަށް ހުށަހެޅި މައްސަލަތައް އެ ކޮމިޝަނުން ދަނީ ވަކިވަކިން ދިރާސާ ކުރަމުންނެވެ. އެއިން އެއްވެސް މައްސަލައެއް ތަހުގީގު ކުރަން ކޮމިޝަނުން ނިންމާނީ ދިރާސާ ކުރުމުގެ މަރުހަލާ ނިމުމުން ކަމަށް އޭސީސީއިން ބުނެއެވެ. އެނގިފައިވާ ގޮތުގައި އޭގެ ތެރޭގައި ޕްރޮކިއުމަންޓް އުސޫލާ ހިލާފަށް ތެޔޮ ގަތް މައްސަލަތަކެއް ވެސްް ހިމެނެއެވެ.\n"ރާއްޖެޓީވީ" ޕްރޮގްރާމެއްގައި ބައިވެރިވެވަޑައިގެން ފެނަކަ އެމްޑީ ސައީދު ވިދާޅުވީ އޭނާ މަގާމާ ހަވާލުވެވަޑައިގެންނެވި ފަހުން މިހާތަނަށް ފެނަކަ ކޯޕަރޭޝަންގެ މެނޭޖްމަންޓް ލެވެލްގައި ކޮރަޕްޝަންގެ އަމަލުތައް ހިންގާފައި ނުވާނެ ކަމަށެވެ. އަދި ފެނަކަ ކުންފުނީގެ އެތެރޭގެ ނިޒާމުތައް މިހާރު ބައްޓަންކޮށްފައި އޮންނާނީ މެނޭޖްމަންޓުން ފެށިގެން އާންމު މުވައްޒަފުންނަށް ވެސް އެފަދަ ފުރުސަތެއް ނުލިބޭނެ ގޮތަކަށް ކަމަށެވެ.\nސައީދު ވިދާޅުވި ގޮތުގައި، އޭސީސީއަށް އެ މައްސަލަ ހުށަހަޅައިގެން އުޅެނީ ވެސް ފެނަކައިން އެ ބަޔަކު ބޭނުންވާ ކަންކަން ނާޖާއިޒު ގޮތުގައި ހަމަޖައްސައިދީފައި ނެތުމުން އެ ކަމުގެ ހަސަދަވެރިކަމުގައެވެ. އެކަމަކު އެއީ ސީދާ ކޮން ބަޔެއް ކަމެއް ސައީދު ވިދާޅެއްނުވެއެވެ.\n"ނުވަދިހަ ނުވަ އިންސައްތަ ޔަގީންކަން އެބަ އޮތް، އެއީ ބަޔަކު ރާވައިގެން ހިންގާ ކަމެއް، އެ ބަޔަކު އެ ކަމެއް ކުރަނީ އެ ބަޔަކު ބޭނުންވާ ނާޖާއިޒު ފައިދާތަކެއް ފެނަކައިން ނުލިބޭތީވެ، އެފަދަ ކަންކަން އަޅުގަނޑުގެ ބެލުމުގެ ދަށުގައި ނުވެސް ކޮށްދޭނަން،" ސައީދު ވިދާޅުވިއެވެ.\nސައީދު ވިދާޅުވީ އޭސީސީއަށް މިފަދަ މައްސަލަތައް ހުށަހެޅުމަކީ އަބަދުވެސް ބާރުއަޅާ ކަމެއް ކަމަށެވެ. އޭގެ ސަބަބުން ތަހުގީގު ކުރެވި، ފެނަކަ ކުންފުނީގައި އެފަދަ އަމަލެއް ނުހިންގާ ކަން އިތުރަށް ޔަގީންވެގެން ދާނެ ކަމަށް ސައީދު ވިދާޅުވިއެވެ. މިނިވަންކަމާ އެކު މިހާރު ހުށަހެޅިފައިވާ މައްސަލަތައް ވެސް ތަހުގީގު ކުރަން އޭސީސީއަށް އެއްބާރުލުން ދެއްވާނެ ކަމަށް ސައީދު ވިދާޅުވިއެވެ.\n"ފެނަކަ މެދުވެރިކޮށް، ކިރިޔާ ވެސް، ވައްކަމެއް، ކޮރަޕްޝަނެއް، ރިޝްވަތެއް، މުވައްޒަފެއްގެ ފަރާތުން ވިޔަސް، އެފަދަ ކަމެއް ކުރާ ކަމަށް ކިރިޔާ ވެސް ޝައްކެއް އުފެދޭނަމަ، އެ ކަމެއް ބެލުމަށް އެ އޮންނަ ދައުލަތުގެ މުއައްސަސާއަކަށް ހުށަހަޅައިގެން ކުރިއަށް ދިއުމަށް އަޅުގަނޑުމެން އެދެނީ ވެސް،" ސައީދު ވިދާޅުވިއެވެ.\nއުސޫލުގެ ބޭރުން ތެޔޮ ގަންނަމުންދާ ކަމުގެ ތުހުމަތަށް ރައްދު ދެއްވަމުން ސައީދު ވިދާޅުވީ ފެނަކައިން ޑީސަލް ގަންނަމުން ދަނީ ހަމައެކަނި އެސްޓީއޯ މެދުވެރިކޮށް ކަމަށެވެ. ކާސްޓްރޯލް ގަންނަމުން ދަނީ އެމްޓީސީސީ މެދުވެރިކޮށް އަދި ބައެއް އަމިއްލަ ކުންފުނިތައް މެދުވެރިކޮށް ކަމަށް އޭނާ ވިދާޅުވިއެވެ. އެކަމަކު އެއިން އެއްވެސް ކުންފުންޏަކުން ބޮޑު އަގުގައި ތެޔޮ ގަނެ، ވަކި ކުންފުންޏަކަށް ތަފާތުގެ އަގެއްގައި ވިއްކާފައި ނުވާނެ ކަމަށް ވެސް ވިދާޅުވިއެވެ.\nސިޔާސީ ހިޔާލު ތަފާތުވުންތަކާ ގުޅިގެން ވެސް މިހާތަނަށް މުވައްޒަފަކު ވަކިކޮށްފައި ނުވާނެ ކަމަށް ސައީދު ވިދާޅުވިއެވެ. އެހެން ގޮތަކުން ވިޔަސް އުސޫލުތަކުގެ ބޭރުން އެއްވެސް މުވައްޒަފަކަށް ވަޒީފާ ހަމަޖައްސާފައި އަދި ވަޒީފާއިން ވަކިކޮށްފައި ވެސް ނޯންނާނެ ކަމަށް އޭނާ ވިދާޅުވިއެވެ. އެހެންވިޔަސް މުވައްޒަފެއްގެ ޝަކުވާއެއް އޮވެގެން ޓްރައިބިއުނަލްއަށް ގޮސްފިނަމަ އެ ކަމުގެ އެއްބާރުލުން ވެސް ލިބޭނެ ކަމަށް ވިދާޅުވިއެވެ.\nތުހުމަތުތައް ދިފާއުކޮށް ސައީދު ވާހަކަ ދެއްކެވިއިރު ދާދިފަހުން ފެނަކަ އިން ބޮޑު އަގުގައި ޕްރޮޖެކްޓެއް ހަވާލުކުރި ޚަބަރު މީޑިއާތަކުން ވެސް ގެނެސްދީފައި ވެއެވެ. އަދި ސިޔާސީ ވިސްނުމަށް ބަލާފައި ފާއިތުވި ދޮޅު އަހަރެއްހާ ދުވަހުގެ ތެރޭގައި ފެނަކަ އިން އެތައް ސަތޭކަ މުވައްޒަފުންނެއް ވަނީ ވަޒީފާ އިން ވަކިކޮށްފައި ކަމަށް ވަޒީފާ ގެއްލުނު މުވައްޒަފުން ބުނެއެވެ.\nMDP Gai Iskoh Ulhey Beyfulhakah FENAKA In Gavaidhaai Hilaafah Project Eh Dheefi https://t.co/IfHwWB5I52\n— Vaguthu Online (@VaguthuOnline) September 8, 2020\nސައީދުގެ މައްޗަށް ވެސް ކޮރަޕްޝަންގެ އެތައް ތުހުމަތެއް ފެނަކައިގެ މައުލޫމާތު އެނގޭ މީހުން ގެންދަނީ ތަކުރާރުކޮށް ކުރަމުންނެވެ.\nއޭސީސީ މެންބަރުން ވަކިކުރުމުގެ މައްސަލަ އެހެން ދުވަހަކަށް ފަސްކޮށްފި\nވެންޓިލޭޓަރު މައްސަލަ: ހެކި ހުރި މިންވަރާއި މެދު އޭސީސީ އާއި ޕީޖީގެ ބަހުސެއް!\nސެޕްޓެމްބަރު 21, 2020 09:36\nހެހެހެހެ..ވައްކަން ކުރެވުނު ވަރު ގިނަވެގެން އެއިން ސަލާމަތް ނުވީމަ ދެން ކިޔާ ތިޔާހެން..... ހަހަހަހހަަހަހ\nސެޕްޓެމްބަރު 21, 2020 09:37\nއެ ކަކ ކުވެސް ވައް ކަމެއް ނު ކުރާނެ ނުވެސްއެގޭނެ ވައް ކަން ކުރާކ ކަށް. ޢެންމެ މީހަ ކަށް ފިޔަވައި . ތިތަން އޮޑިޓް ކުރީމަވެސް ސަޢީދު ބުނާނެ އޮޑިޓް ނުބައި ކޮށޭ ކުރީ. ޢަހަރުމެން\nސެޕްޓެމްބަރު 21, 2020 09:39\nކަލޯ ދެން ބޮޑުވަރުތީ އަރިސް ބޭފުޅަކު 1.5 މިލިއަން ރުފިޔާގެ ޑީސަލް ކާލީމަ ހުރިހާ އުނދަގުލެއް ޖެހެނީ ރާއްޖެ ތެރޭ ބްރާންޗް ތަކުގެ މީހުންނައް...\nސެޕްޓެމްބަރު 21, 2020 09:41\nއެމްޑީ ސައިދު ބުނަދީފަނަންތަ ގއ.ވިލިގިލި އިންޖީނުގެއަށް ދެ ސްޓޭޝަން މެނޭޖަރުން ލައިގެން އުޅޭ ސަބަބު؟ އެއީ އެކިޔާ އެސްއޯ ސްޓެންޑަޑުތޯ؟ ދެ ވަޑިން މެނޭޖަރުންނަށް ލައިގެން ބޮޑި ބޮވިފައި އެތިބީ\nސެޕްޓެމްބަރު 21, 2020 13:47\nގއ. ވިލިގިލި އިންޖިނުގެ އެބަހުރި އެއްވެސް މަސައްކަތެއް ނުކޮށް ސޮއި ކޮށް ގެން 13000ރ ގެންދާ ދެ ސުޓޭޝަން މެނޭޖަރުން. ނަމުގައި މަނެޖަރުން ކަމުން ވަޑީން. އުޑެއް ބުޑެއްް ނޭގޭ ރޮނުއެދުރުން.\nސެޕްޓެމްބަރު 21, 2020 09:49\nފެނަކަ ނ.މަނަދު ބުރާންޗުގައި އެބަހުރި އެއްވެސް މަސައްކަތެއް ނުކޮށް ރަށުތެރޭ ކޮންޓްރެކްޓް މަސައްކަތް ކުރާ މުވައްޒަފެއް.\n3 މަސްދުވަސް ރިހެބްގަ އުޅުނުއިރުވެސް ބަރާބަރަށް ވަޒީފާއަށް ހާޒިރުވި ކަމަށް ލިޔެކިޔުމުން ދައްކަ.\nއޭސީސީއަށް މި މައްސަލަ ވައްދާނެ މީހަކު ނެތްތަ؟\nސެޕްޓެމްބަރު 21, 2020 09:53\nސަޢީދު މަޤާމުގެ ނާޖާއިޒު ފައިދާ ނަގައިގެން މިރަށުގާވެސް ވަޒީފާދީފައިވާ މީހުން އިންޖީނުގޭގައި އެބަތިބި ލައިހޫރޭ ދެއެކްވިސްޓުން.\nސެޕްޓެމްބަރު 21, 2020 09:54\nސަޢީދު މަޤާމުގެ ނާޖާއިޒު ފައިދާ ނަގައިގެން މިރަށުގާވެސް ވަޒީފާދީފައިވާ މީހުން އިންޖީނުގޭގައި އެބަތިބި ލައިހޫރޭ ދެއެކްވިސްޓުން. ކަލެއަކީ ބޮޑުވަގެއް\nސެޕްޓެމްބަރު 21, 2020 10:05\n0000ވެފާ ތިބިވަރުން އިބޫ ފުރަތަމަ ވައުދު ނުފުއްދާ ރައްޔިތުންނަށް ދޮގުހެދުމުގެ ނަތީޖާ 1ދުވަހުން ރިލްވާނުގެ މައްސަލަ ނިންމުމައްވައުދުވީ މުޅި ދުނިޔޭގެ ކުރިމަތީގާ ނުފުއްދުނު އެކަމުގެ ހިތި މިއަދު ފިލުވާލަ ފިލުވާލަ 5އަހަރު ނިއްމާފަ ގެއައް ދެންނިކުމެބުނާނީ ކީކޭބޭ؟؟؟؟؟\nސެޕްޓެމްބަރު 21, 2020 10:07\nއަދިކިރިޔާ މި އެނގުނީ ފެނަކަ މިކިޔަނީ ހުދުފޮތީގެ ތާނަކަށްކަން!\nސެޕްޓެމްބަރު 21, 2020 10:11\nތިޔައީ ކޮރަޕްޝަނުން ފުރިފައިވާ ތަނެއް.. ރަނގަލަށް އޮޑިޓް ކޮށްލީމާ ކޭވަރު އެނގޭނީ ކޮންމެ ލިޓަރަކުން 1 ރުފިޔާ އެމް ޑީ އަށް .... ޕަކާސް\nސެޕްޓެމްބަރު 21, 2020 10:45\nމައްސަލަބަލާ ނިމެންދެން މަގާމުގެ މަސްއޫލިއްޔަތުކަމުން އަމިއްލައަށް ދުރަށްޖެހިލާށެވެ. ބަޔަކު ޝައްކުކޮށްފިނަމަ އެއީ ތަރައްގީފެނިފަ ހަސަދަވެރިވަނީކަމުގައި ނިންމަވާށެވެ. ހުރިހާބާރެއް މިއަދު ވަނީ ތިބޭފުޅުންގެ އަތުގައެވެ. މާބާރުގަދަ ފަރާތްތައްވެސް ކުޑަކުޑަ ހިނދުކޮޅެއްގެ ތެރޭގައި ނިމިގެންދިޔަ ގޮތާއިމެދު އެންމެފަހަރަކުނަމަވެސް ވިސްނާލާށެވެ.\nސެޕްޓެމްބަރު 21, 2020 10:46\nފެނަކަ ކޮރަޕްޝަން ލިމިޓެޑް އަށް ރީ ބުރޭންޑް ކުރުމަށް އަޅުގަނޑަށް ފެނޭ\nސެޕްޓެމްބަރު 21, 2020 10:50\nމިވެރިކަން އައިފަހުން ފެނަކަކޯޕަރޭޝަނަށް ކުރުކޮށް ކިޔަނީ "މަލްމަލް" އެވެ. ވައްކަންކޮށް ރައްޔިތުންގެ މާލިއްޔަތު ދަވާދުލުމަށް ކުރުކޮށްކިޔަނީ "ހިންގުންތެރި" އެވެ.\nސެޕްޓެމްބަރު 21, 2020 11:30\nރާއްޖެ ތެރޭ 500 މީހުންވެސް ހަމަނުވާ ކުދި ކުދި ބްރާންޗް ތަކައް2މެނޭޖަރުންނާއި4އިދާރީ މީހުން ލައިގެން އެމީހުން ކުރާނެ ކަމެއް ބުނެދީބަލަ .. އެކަމަކު ބުނާނެ ކުދި ރައްތަކުން ވަނީ ގެއްލުމޭ ބުރާންތިވެގެން ގިނަ ތަނައް ނުކަތާ ވަރައް މީހުން ވަޒީފާ އަށް ނެގީމަ ވާނީ ގެއްލުންކަން ކަލެއަށް އިނގޭތަ...\nސެޕްޓެމްބަރު 21, 2020 14:49\nއިތުރަން ކުރާނެ ވައްކަމެއް ނެތީތޯއްޗެއް\nސެޕްޓެމްބަރު 21, 2020 16:35\nއައިއެސްއޯ ގެ ދަށުން ތަ ގއ.ވިލިނގިލި އިންޖިނުގެ އަށް ދެ ސްޓޭށަން މެނޭޖަރުން ލާފައި އެތިބީ؟ އެ ވަރިހަމަދޯ އުޑެއް ބުޑެއް ނޭގުނަސް.؟ މުޅި އިންޖިނުގެ ހަލަކުވެއްޖެ ތި ދެ ވަޑީންނާއި ހެދި. ވަޑީންނަން އިގޭނީ ވަޓާން ކުރަން.


Eh vanai gai Real ah thin point ge lead eh\nއެއް ވަނައިގައި ރެއާލްއަށް ތިން ޕޮއިންޓްގެ ލީޑެއް\nނަޗޯ (ވ) ލަނޑު ޖެހުމަށް ފަހު އުފާ ފާޅު ކުރަނީ\nރެއާލް ވަޔަޑޮލިޑްގެ މައްޗަށް 1-0 ގެ ނަތީޖާ އަކުން ކާމިޔާބު ހޯދައި، ރެއާލް މެޑްރިޑުން އެއް ވަނައިގައި ތިން ޕޮއިންޓްގެ ލީޑެއް ނަގައިފި އެވެ.\nހޮނިހިރު ދުވަހުގެ ރޭ ވެލެންސިއާ އަތުން ބާސެލޯނާ ބަލި ވުމުން ރެއާލް އަށް ވަނީ އެއް ވަނައަށް ދިއުމުގެ ފުރުސަތު ތަނަވަސް ވެފަ އެވެ. މެޗުގެ ކުރިން ރެއާލް އާއި ބާސާއަށް އެއްވަރަކަށް ޕޮއިންޓް ލިބިފައި ވުމުން ފައިދާ ގޯލަށް ބަލައި އޭރު ތާވަލުގެ އެއް ވަނަ ލިބުނީ ބާސާ އަށެވެ.\nރެއާލް މެޑްރިޑްގެ ގުލޯބަލް އެމްބަސެޑާ ބްރެޒިލްގެ ރޮނާލްޑޯ ނަޒާރިއޯގެ ޗެއާމަންޝިޕް އޮންނަ ވަޔޮޑޮލިޑުގެ މެޗުވީ ރެއާލްގެ ކުޅުންތެރިންނަށް އުނދަގޫ މެޗަކަށެވެ. ރެއާލް މޮޅު ކޮށްދިނީ މެޗު ނިމެން 10 ވަރަކަށް މިނެޓަށް ވެފައި ވަނިކޮށް ޑިފެންޑަރު ނަޗޯ ފެނާންޑޭޒް ކާމިޔާބު ކުރި ލަންޑުންނެވެ. ޓޯނީ ކްރޫޒު ހިލޭޖެހުމަކުން ހުރަސް ކުރި ބޯޅަ ނަޗޯ ގޯލްގެ ކަނަށް ބޯޅަ ވައްދާލީ ބޮލުން ބޯޅަ ފޮނުވާލައިގެންނެވެ.\nލަނޑު ޖެހުމަށް ފަހު ނަޗޯ ސެލެބްރޭޓް ކުރަން ދިޔައީ ރެއާލްގެ ކޯޗްް ޒައިނުއްދީން ޒިދާން އާހަމައަށެވެ. ޒިދާން ވެސް ވަނީ ސެލެބްރޭޝަންގައި ބައިވެރިވެ ނަޗޯއަށް އޮތް ސަޕޯޓް ހާމަ ކޮށްދީފަ އެވެ. އެކަމާ ބެހޭގޮތުން ސުވާލު ކުރުމުން ޒިދާން ބުނީ އެ ބޯޅައަށް އޭރިއާ ތެރެއަށް ވަންނަން ނަޗޯ ދިއުމުގެ ކުރިން ބޯޅަ ނިއާޕޯސްޓަށް ފޮނުވާލަން އޭނާގެ ގާތުގައި ބުނެފައިވާނެ ކަމަށެވެ.\nފުރަތަމަ ހާފުގައިވެސް ރެއާލްއިން ލަނޑެއް ޖަހި އެވެ. ކާލޯސް ކަސަމީރޯ ބޮޅުން ފޮނުވާލި ބޯޅަ ގޯލަށް ވަން ނަމަވެސް އެ ލަނޑު ރެފްރީ ބަލައި ނުގަތީ ވީއޭއާރް މެދުވެރިކޮށް ބެލުމަށް ފަހު އެވެ.\nއުނދަގޫ ހާލަތެއް ކުރިމަތި ވެފައިވާ އެތުލެޓިކޯ އަށް ރޭގައިވެސް ލަނޑު ޖެހުމުގައި މައްސަލަ ކުރިމަތި ވިއެވެ. ލެގަނޭޒް އާ ދެކޮޅަށް ކުޅުނު މެޗު ނިމުނީ ލަނޑެއް ނުޖެހި އެއްވަރު ވެގެންނެވެ.


A 'level imthihaan hadhaa dharivarun imthihaan center huri rashah dhaan edhefi\nޖަލާލުއްދީން ސްކޫލްގެ ދަރިވަރުންތަކެއް--\nއޮކްޓޯބަރ، ނޮވެމްބަރުގައި ބާއްވަން ހަމަޖައްސާފައިވާ އެޑެކްސެލް އޭލެވެލް އިމްތިހާނުގައި ބައިވެރިވާ ދަރިވަރުން، އާދިއްތަ ދުވަހުގެ ކުރިން އިމްތިހާނު ހަދާ ސެންޓަރަށް ދާން ޑިޕާޓްމަންޓް އޮފް ޕަބްލިކް އެގްޒެމިނޭޝަން އިން އެދެފި އެވެ.\nމޭ އަދި ޖޫން ގައި ބާއްވަން ހަމަޖައްސާފައިވާ އޭލެވެލް އިމްތިހާނު ލަސްވީ ކޮވިޑް-19 އާ ގުޅިގެންނެވެ. މާޗް މަހު އިއުލާން ކުރި މި ނިންމުމާ ގުޅިގެން ގިނަ ދަރިވަރުންނެއް އާއިލާއާއެކު ވަނީ ރަށަށް ބަދަލުވެފަ އެވެ. އޭގެ ތެރޭގައި ކޮވިޑް އާ ގުޅިގެން މާލީ ދަތިތައް ކުރިމަތިވި އާއިލާތައްވެސް ހިމެނެ އެވެ. އެގޮތުން 27 ސެޕްޓެމްބަރުގެ ކުރިން އިމްތިހާނު ހަދާ ސެންޓަރަށް ދިއުމަށް ވަނީ ދަރިވަރުންނަށް އިލްތިމާސްކޮށްފަ އެވެ.\nމި އަހަރު ބާއްވާ އޭލެވްލް އިމްތިހާނުގައި ސްކޫލް ސެންޓަރުުތަކާއި ޑިޕާޓްމަންޓް އޮފް ޕަބްލިކް އެގްޒެމިނޭޝަން އިން 1529 ދަރިވަރުން ބައިވެރިވެ އެވެ. އެއީ މާލެ އާއި އަތޮޅުތަކުގެ ތެރެއިން 37 ސްކޫލް ސެންޓަރުން ބައިވެރިވާ ދަރިވަރުންނެވެ.


Hukuru namaadhah Aqsa miskiy bandhu koh Imam hayyaru koffi | Mihaaru\nއަގްސާ މިސްކިތް ބަންދު ކުރުމުން ފަލަސްތީނު މީހުން މަގުމަތީގައި ހުކުރު ނަމާދު ކުރާ އިރު އިޒްރޭލް ސިފައިން ކުރިމަތީގައި ހަތިޔާރާ އެކު. --ފޮޓޯ:ރޮއިޓާސް\nހުކުރު ނަމާދަށް އަގްސާ މިސްކިތް ބަންދުކޮށް އިމާމު ހައްޔަރުކޮށްފި\n14 ޖުލައި 2017 - 23:534comments\nގުދުސް (ޖުލައި 14) - އަގްސާ މިސްކިތުގައި ހުކުރު ނަމާދު ކުރުމުގެ ފުރުސަތު މިއަދު ނުދީ މިސްކިތް ބަންދު ކުރުމަށް ފަހު އިޒްރޭލުގެ އަމުރާ ދެކޮޅު ހެދި ގުދުސްގެ އިސް މުފްތީ ހައްޔަރުކޮށްފި އެވެ.\nއަގްސާ މިސްކިތުގައި ކުރަން އޮތް ހުކުރު ނަމާދު ކެންސަލް ކުރުމަށް ފަހު އެ ސަރަހައްދަށް މީހުން ވަނުން އިޒްރޭލުން މަނާކުރީ މިއަދު ހެނދުނު ފަލަސްތީނުގެ ތިން މީހަކު އިޒްރޭލް ސިފައިންނަށް ހަމަލާ ދިނުމުންނެވެ. އަގްސާ މިސްކިތް ހިމެނޭ ސަރަހައްދުގައި ދިން މި ހަމަލާގައި އިޒްރޭލް ސިފައިންގެ ދެ މީހުންނަށް ހޮސްޕިޓަލުގައި ފަރުވާ ދެމުން ދަނިކޮށް ވަނީ މަރުވެފަ އެވެ. އިޒްރޭލް ސިފައިން ހަމަލާދީ ފަލަސްތީނުގެ ތިން ޒުވާނުން ވެސް ވަނީ ޝަހީދުކޮށްލައިފަ އެވެ.\nއަގްސާ މިސްކިތް ބަންދު ކުރުމުން ފަލަސްތީނު މީހުން މަގު މަތީގައި ހުކުރު ނަމާދު ކުރަނީ. --ފޮޓޯ:އޭއެފްޕީ\nމިކަމުގެ ރުޅިވެރިކަމުގައި އިޒްރޭލުން ވަނީ އަގްސާ މިސްކިތަށް އެއްވެސް މީހަކު ވަނަނުދީ ބަންދުކޮށްފަ އެވެ. އިޒްރޭލުގެ އަމުރާ ދެކޮޅު ހަދާ މިސްކިތަށް ވަނުމަށް ގޮވާލި ގުދުސްގެ މުފްތީ ޝެއިޚް މުހައްމަދު އަހުމަދު ހުސެއިން ވަނީ އަގްސާ މިސްކިތުގެ ބާބުލް އަސްބާތު ނުވަތަ ލަޔަންސް ގޭޓް އޭރިއާ އިން ހައްޔަރުކޮށްފަ އެވެ.\nއަގްސާ މިސްކިތް ބަންދު ކުރުމުން ޝެއިޚް ހުސައިން ވަނީ މިސްކިތުން ބޭރު ސަރަހައްދުގެ މަގުމަތީގައި އިމާމުވެ ހުކުރު ނަމާދު ކުރައްވައިފަ އެވެ. އޭނާ ހައްޔަރު ކުރީ ހުކުރު ނަމާދަށް ފަހު އެވެ. ނަމަވެސް 2،800 ޑޮލަރުގެ ކަފާލާތެއްގެ ދަށުން ޝެއިޚް ހުސައިން ވަނީ ފަހުން ދޫކޮށްލައިފަ އެވެ.\nއަގްސާ މިސްކިތަށް ހުކުރަށް ދިޔަ މީހުންނަށް އިޒްރޭލް ސިފައިން ހުރަސް އަޅަނީ. --ފޮޓޯ:ސީއެންއެން\nއަގްސާ މިސްކިތުގައި ހުކުރު ނަމާދު ކުރުމަށް އެވްރެޖްކޮށް ފަލަސްތީނުގެ 10،000 މީހުން ޖަމާވެ އެވެ. ބައެއް މީހުން އަންނަނީ ވަރަށް ދުރުން ދަތުރުކޮށްފަ އެވެ. ނަމަވެސް މިއީ އެތައް ޒަމާނަކަށް ފަހު އިޒްރޭލުން ހުކުރު ނަމާދަށް އަގްސާ މިސްކިތް ބަންދު ކުރި ފުރަތަމަ ފަހަރެވެ.\nސަތޭކަ ކިލޯ މީޓަރުގެ ދަތުރުރެއް ކޮށްފައި އަގްސާ މިސްކިތަށް ހުކުރަށް ދިޔަ 77 އަހަރުގެ ހާޖް ޚާލިދު އަބޫ އަލް ޝެއިޚް ބުނީ މިއީ އެއްވެސް ދީނެއްގައި ކުރާނެ ކަމެއް ނޫން ކަމަށެވެ.\nއަގްސާ މިސްކިތް ސަރަހައްދު އިޒްރޭލް ސިފައިން ބަންދުކޮށްފައި. --ފޮޓޯ:އޭއެފްޕީ\nފަލަސްތީނުގެ ރައީސް މަހްމޫދު އައްބާސް ވަނީ އިޒްރޭލުގެ ބޮޑު ވަޒީރު ބެންޖަމިން ނަތަންޔާހޫ އަށް ފޯނު ކުރައްވާ ބަޑި ޖެހި ހާދިސާ ކުށްވެރި ކުރައްވައިފަ އެވެ. އަދި މުސްލިމުންނަށް އަގްސާ މިސްކިތް ބަންދުކޮށްފައި އޮތް އޮތުން ނިމުމަކަށް ގެނައުމަށް ވަނީ އެދިވަޑައިގެންފަ އެވެ.


“ބަލިމަޑުކަމަކީވެސް ﷲ ދެއްވާ ނިޢުމަތެއް” – Meedhoo Times\n“ބަލިމަޑުކަމަކީވެސް ﷲ ދެއްވާ ނިޢުމަތެއް”\nއަޅުގަނޑުމެންނަކީ ﷲ ސުބުހާނަހޫ ވަތަޢާލާގެ މަތިވެރި ނިޢުމަތެއް ލިބިފައިވާ ބައެކެވެ.\nއެމަތިވެރި މިޢުމަތަކީ ބަލިވުމެވެ. ބަލިވުން ނިޢުމަތަކަށްވަނީ ކިހިނެއްކަން އެނގޭހެއްޔެވެ؟ އެއީ ތިބާ ﷲއާއި ކުއްތަންކުރުވާ މަދު ކަންތައްތަކުގެތެރެއިން ކަމެކެވެ. ތިބާ ބަލިވުމަށްފަހު ތިބާއަށް އިތުރުގޮތެއް ނޯވެއެވެ. ޚާއްސަގޮތެއްގައި ޑޮކްޓަރުން އުއްމީދުކަނޑާލާފައިވާ ބަލިމަޑުކަމެއްގައިވާ މީހަކަށް ﷲ ސުބުހާނަހޫ ވަތަޢާލާ ނޫންގޮތެއް ނޯވެއެވެ. އެއީ ﷲ ދެއްވާފައިވާ ކިހާބޮޑު ނިޢުމަތެއްހެއްޔެވެ؟\nތިބާ ﷲ އާއި ކުއްތަންކުރުވާ ކަމަކީ ތިބާގެ ބަލިމަޑުކަންނަމަ އެއީ ކިހާބޮޑު ނިޢުމަތެއް ހެއްޔެވެ؟ ދުނިޔޭގައި އުޅޭއިރު ބައެއް އަޚުންނަކީ އެއްގޮތަކަށްވެސް ނަމާދު ޤާއިމުނުކުރާ މީހުންނެވެ. އެހެންނަމަވެސް އެމީހުން އަތްފައި ހަރަކާތްނުކުރެވޭ ހާލަތަށް ދިޔުމުން އެމީހުން ނަމާދުކުރަން ބޭނުންވެއެވެ. ކޮޅަށްހުރެގެން ނުކުރެވޭވަރުވުމުން އިށީނދެއިނދެގެންވެސްކުރަން ބޭނުންވެއެވެ. ކިހާ މަތިވެރިކަމެއްތޯއެވެ. ކޮޅަށްހުރެ ނަމާދު ނުކުރެވުނު އަޚާވެސް އިށީނދެއިނދެ ނަމާދުކުރެއެވެ. އެހާލަތުގައި ތިބާއަށް ކޮޅަށްނުހުރެވޭފަދަ ބައްޔެއް މެދުވެރިކުރެއްވުމަކީ ކިހާބޮޑު ނިޢުމަތެއްހެއްޔެވެ؟\nއެހެންކަމުން ﷲ ސުބުހާނަހޫ ވަތަޢާލާ ތިބާއަށް ބަލިމަޑުކަމެއް ޖައްސަވަނީ ތިބާއަށް އޭގެން ކޮންމެވެސް ފައިދާއެއްކުރާނެތީއެވެ. އެހެންކަމުން ރަސޫލުﷲ (ޞައްލަﷲ ޢަލައިހި ވަސައްލަމް) ޙަދީޘް ކުރައްވާފައިވަނީ، “އަޅަކުދެކެ ﷲ ސުބުހާނަހޫ ވަތަޢާލާ ލޯބިވެވޮޑިގަންނަވާނަމަ އެއަޅަޚު އިމްތިޙާނުކުރައްވައެވެ.” ބައެއް އަޚުންނާއި އުޚުތުން ބޮޑޫ ބައްޔަކާ ކުރިމަތިވުމުން ނުވަތަ ދަތިހާލަކަށް ހުށައެޅުމުން މެންދަމުގެ ވަޤުތުގައިވެސް ތެދުވެ ދަމު ނަމާދުކުރެއެވެ.\nއެހެންކަމުން ތިބާއަށް ބޮޑުކަމެއްކުރިމަތިވެއްޖެނަމަ ﷲ ގެ ޙަޟްރަތަށް ރުޖޫޢަވެ އެކަލާނގެއަށް ދުޢާ ދަންނަވަންޖެހެއެވެ. ބަލިމަޑުކަމަކީވެސް ނިޢުމަތަކަށްވަނީ މިހެންވެއެވެ.\nނޯޓް: މުފްތީ މެންކްގެ ދަރުސަކުން ނަގާފައި


Emergency gai jessi boat gai roave 41 meehun maruvejje | Mihaaru\nރަޝިޔާގެ މަތިންދާ ބޯޓުގައި އަލިފާން ރޯވެފައި. --ފޮޓޯ:އޭއެފްޕީ\nއިމާޖެންސީގައި ޖެއްސި ބޯޓުގައި އަލިފާން ރޯވެ 41 މީހުން މަރުވެއްޖެ\n06 މެއި 2019 - 11:343comments\nމޮސްކޯ (މެއި 6) - ރަޝިޔާގެ ވެރިރަށް މޮސްކޯގެ ޝެރެމެޓިޔެވޯ އެއާޕޯޓުން ނައްޓާލިތާ ކުޑަ އިރުކޮޅެއްގެ ތެރޭގައި އިމަޖެންސީގައި ޖެއްސި ޔޫރޯފްލޮޓް އެއާލައިންގެ ބޯޓެއްގައި އަލިފާން ރޯވެ 41 މީހުން މަރުވެއްޖެ އެވެ.\nރޯވެފައިވާ ބޯޓުގެ އިމަޖެންސީ ދޮރުތަކުން މީހުން ސަލާމަތްވާ މަންޒަރުގެ ވީޑިއޯތައް ވަނީ އާއްމުކޮށްފަ އެވެ.\nރަޝިޔާގެ ގައުމީ އެއާލައިނުގެ ސުކޮއި ސުޕަޖެޓް -110 މަރުކާގެ ބޯޓުން ސަލާމަތްވި ބައެއް މީހުން ބުނެފައި ވަނީ ބޯޓު ދަތުރުކޮށްފައި ދަނިކޮށް ހޮނުއެޅީ ކަމަށެވެ. ނަމަވެސް އެއާލައިނުން ބުނީ ބޯޓު ޖެއްސީ ޓެކްނިކަލް މައްސަލަތަކެއް ޖެހިގެން ކަމަށެވެ.\nބޯޓުން 73 ޕަސެންޖަރުންނާއި ފަސް ކްރޫން ދަތުރުކުރި އެވެ. މަރުވި މީހުންގެ ތެރޭގައި ކުޑަ ދެ ކުދިން ވެސް ހިމެނެ އެވެ. ފަސް މީހަކަށް ދަނީ ހޮސްޕިޓަލުގައި ފަރުވާ ދެމުންނެވެ.\nރަޝިޔާގެ މަތިންދާ ބޯޓުގައި އަލިފާން ރޯވެފައި. --ފޮޓޯ:ގެޓީ އިމޭޖަސް\nއެންމެ ފުރަތަމަ ލިބުނު ރިޕޯޓްތައް ބުނެފައި ވަނީ ބޯޓު ޖެއްސީ އަލިފާން ރޯވެގެން ކަމަށެވެ. ނަމަވެސް ރަޝިޔާގެ އިންޓަފެކްސް ނިއުސް އެޖެންސީން ބުނީ އަލިފާން ރޯވީ ބޯޓު ޖެއްސުމާ އެކު އެރި ލޮޅުންތަކުން ކަމަށެވެ. ބޯޓު ޖެއްސި އިރު ޓޭންކްތައް ފުރާ ތެޔޮ ހުއްޓެވެ. ބޯޓުގެ ކްރޫންނަށް އެއާ ޓްރެފިކް ކޮންޓްރޯލްއާ ގުޅުން ކެނޑިފައި ވާތީ ބޯޓުން ތެޔޮ ހުސްކުރާކަށް ވެސް ނުކެރުނެވެ.\n"ބޯޓުން ސަލާމަތްވީ 37 މީހުން. އެއީ 33 ޕަސިންޖަރުންނާއި ހަތަރު ކްރޫ މެންބަރުން،" ތަހުގީގުގައި އުޅޭ އޮފިޝަލަކު ވިދާޅުވި އެވެ.\nބޯޓު ނައްޓާލި އިރު ވަރަށް ބޮޑަށް މޫސުން ގޯސް ކަމަށްވެ އެވެ. އެހެންވެ ޓެކްނިކަލް މައްސަލަތައް ދިމާވެގެން ކްރޫން ވަނީ ޑިސްޓްރެސް ސިގްނަލް ފޮނުވައިފަ އެވެ.\nޔޫރޯފްލޮޓުން ބުނީ އިމަޖެންސީގައި ޖެއްސުމަށް ފަހު އިންޖީނުގައި އަލިފާން ރޯވީ ބޯޓު ރަންވޭގައި އޮއްވައި ކަމަށެވެ.\nއިތުރު ލިޔުންތައް ރަޝިއާ ރަޝިއާގެ މަތިންދާ ބޯޓެއް ވެއްޓުން މަތިންދާ ބޯޓު ވެއްޓުން\nރަޝިޔާގެ ބޯޓެއް ނައްޓާލި ތަނުން ވެއްޓި އެންމެން މަރުވެއްޖެ\nރަޝިޔާގެ ބޯޓު ވެއްޓުނީ ފިޔަގަނޑުގެ ޕެނަލަށް މައްސަލަ ދިމާވެގެން


Syria ge Idlib gai dhin hamalaagai chemical hathiyaaru...\nދުނިޔެ - ސީރިޔާގެ މައްސަލަ\nސީރިޔާގެ އިދްލީބްގައި އެޕްރީލް ކުރީކޮޅު ދިން ހަމަލާގައި ކެމިކަލް ހަތިޔާރު ބޭނުންކޮށްފައިވޭ: އދ\nކެމިކަލް ހަމަލާގައި 80 މީހުން މަރުވެ 500 އަށް ވުރެ ގިނަ މީހުންނަށް ފަރުވާ ދޭންޖެހުނު\nކ. މާލެ 30 ޖޫން 2017 | ހުކުރު 10:33 2,573\nއެޕްރީލްގައި ދިން ހަމަލާއާ ގުޅިގެން ކުއްޖަަކަށް ފަރުވާ ދެނީ - އާކައިވް\nއުތުރު ސީރިޔާގައި އެޕްރIލް މަހު ދިން ހަމަލާއެއްގައި ކެމިކަލް ހަތިޔާރެއް ކަމަށްވާ ސެރިން ބޭނުންކޮށްފައިވާ ކަމަށް އދ. ގެ ތަހުގީގަކުން ހާމަވެއްޖެ ކަމަށް ރިޕޯޓުތައް ބުނެފިއެވެ.\nކެމިކަލް ހަތިޔާރާ ބެހޭ ކަންކަން މޮނިޓާ ކުރާ އދ. ގެ ޖަމިއްޔާ "އޮގަނައިޒޭޝަން ފޯ ދަ ޕްރޮހިބިޝަން އޮފް ކެމިކަލް ވެޕަންސް (އޯޕީސީޑަބްލިއު) " އިން ކުރި ތަހުގީގަށް ފަހު ނެރުނު ރިޕޯޓުގައި ބުނީ، މަންޒަރު ދުށް މީހުންނާ ހަވާލާދީ އާއި އަދި ތަހުލީލު ކުރި ސާމްޕަލްތަކުން ހާމަވެފައި ވަނީ، އެޕްރިލް4ވަނަ ދުވަހު އުތުރު އިދްލީބް ގައި އޮންނަ ޚާން ޝެއިޚޫން ނަަމަކަށް ކިޔާ ޓައުން އަށް ދިން ހަމަލާގައި ވަރަށް ގިނަ މީހުންނަށް ސެރިންގެ އަސަރު ކޮށްފައިވާ ކަމަށެވެ. އަދި އަސަރުކޮށްގެން ބައެއް މީހުން މަރު ވެސް ވެފައިވާ ކަމަށެެވެ.\nއޯޕީސީޑަބްލިއު އިން ނެރުނު ރިޕޯޓު އަދި އާންމެއް ނުކުރެއެވެ. އެހެންނަމަވެސް އޯޕީސީޑަބްލިއުގެ މެމްބަރު ގައުމުތަކަށް ރިޕޯޓު ލިބިފައި ވެއެވެ.\nސީރިޔާގެ އިދްލީބަށް އެޕްރީލް ކުރީކޮޅު ދިން ކެމިކަލް ހަމަލާއާ ގުޅިގެން މަދުވެގެން 80 މީހުން މަރުވެ 500 އަށް ވުރެ ގިނަ މީހުންނަށް ފަރުވާ ދޭންޖެހުނެވެ. މިހަމަލާއާ ގުޅިގެން ބައިނަލްއަގްވާމީ މުޖުތަމައުއިން އިނގިލި ދިއްކުރަނީ ރައީސް ބައްޝާރުލް އަސަދުގެ ސަރުކާރަށެވެ. ނަމަވެސް އަސަދުގެ ސަރުކާރުން ބުނަމުން ދަނީ އެފަދަ ހަމަލާއެއް ނުދޭ ކަމަށެވެ.\nއޭޕްރީލް މަހު ސީރިޔާ އަށް ދެވުނު ކެމިކަލް ހަމަލާ އާއި ގުޅިގެން ސީރިޔާ ސަރުކާރަށް އަޅާ އާންމުވެގެންވާ ދަތިކުރުމުގެ ފިޔަވަޅެއްގެ ގޮތުން ސީރިޔާ ސަރުކާރުގެ އެޖެންސީއެއްގެ 271 މުވައްޒަފަކަށް އެމެެރިކާ އިން ވަނީ ދަތިކުރުމުގެ ފިޔަވަޅު ވެސް އަޅާފައެވެ. މީގެ އިތުރުން އެޕްރިލްގައި ދިން ކެމިކަލް ހަަމަލާއާ ގުޅިގެން އެމެރިކާ އިން ވަނީ ސީރިޔާގެ ވައިގެ ބޭސްއަކަށް ހަމަލާ ވެސް ދީފައެވެ\nދާދިފަހުން އެމެރިކާ އިން ބުނެފައި ވަނީ ސީރިޔާގައި އަނެއްކާ ވެސް ކެމިކަލް ހަމަލާއެއް ދޭން "ތައްޔާރުވަމުންދާ" ކަން އެނގިފައިވާ ކަމަށެވެ. އެމެރިކާ އިން އިތުރަށް ބުނެފައި ބަނީ އެޕްރިލްގައި ކެމިކަލް ހަަމަލާ ދިނުމުގެ ކުރިން ހިނގައި ދިޔަ ކަންކަން މިހާރު ހިނގަމުންދާ ކަމަށާއި، ކެމިކަލް ހަަމަލާއެއް ދީފި ނަމަ ސީރިޔާގެ ރައީސް ބާއްޝާރު އަލް އަސަދު "ދައްކަން ޖެހޭ އަގު" ވަރަށް ބޮޑުވާނެ ކަމަށެވެ.


Furamey Badhal Kuran Bai Lakka Eh Hai Dollar Beynun Vefaivaa Kuda2Kudhin Ge Bappa Eh - Vaguthu\nފުރަމޭ ބަދަލުކުރަން ބައިލައްކައެއްހައި ޑޮލަރު ބޭނުންވެފައިވާ ކުޑަ ދެކުދިންގެ ބައްޕައެއް\n5 މަސް ކުރިން ( ޖޫން 16, 2017 )\nހުސެއިން ހޮސްޕިޓަލްގައި އެޑްމިޓްކޮށްފައި\nއަޚުންނާއި އުޚުތުންނޭވެ! މިހަޔާތުގައި ކޮންމެ އިންސާނަކުމެ ތަފާތު ތަޖުރިބާތައް ކުރަން ޖެހެއެވެ. ގޮންޖެހުންތަކާއި ކުރިމަތިލާން ޖެހެއެވެ. އުފަލާޢި ހިތާމަ އިޙްސާސް ކުރަންނުޖެހޭ އެއްވެސް އިންސާނަކު މި ދުނިޔޭގައި ދިރިއުޅޭ ހެއްޔެވެ؟ ނޫނެކެވެ. އަހަރެމެންނަށް އޮތީ ކަންކަމާޢި ކުރިމަތިލުމެވެ.\nރ. މީދޫ އަށް އުފަން އުމުރުން 45 އަހަރުގެ ހުސެއިިން ފަޔާޒަށް ދިމާވެފައިވާ ހާލަތު "ވަގުތު އެހީ" އަށް ކިޔައިދެމުން އޭނާ ބުނީ މީގެ ދޮޅު އަހަރު ކުރިން އެންމެ ފުރަތަމަ ފެށީ ފައި ދުޅަވާން ކަމަށާއި ޑޮކްޓަރަށް ދެއްކުމުން ގޯލްޑްބްލެޑާ ނުވަތަ ކުޑަކަމުދާ ތަކެތި ރައްކާކުރާ ތަނުގައި ހިލައެއް އުފެދިފައިވާ ކަމަށް ޑޮކްޓަރުން ބުނި ކަމަށެވެ.\nޙުސެއިން އަކީ ރަށު ތަރައްގީއަށްޓަކައި ކުރެވުނު ތަފާތު މަސައްކަތްތަކުގައި ހިލޭ ސާބަހަށް ވީވަރަކުން ހިދުމަތްތަކެއް ކޮށްދީފައިވާ ރަށުގެ އެންމެނާއި ގުޅޭ މީހެކެވެ. މީދޫ އެކުވެރި ކުލަބުން އިންތިޒާމްކޮށްގެން ބާއްވާ ޙަރަކާތްތަކުގައި ޢަމަލީގޮތުން ބައިވެރިވެފައެވެ. ޙުސެއިން ޤަބޫލްކުރާގޮތުގައި ރަށުގެ ތަރައްގީއަށްޓަކައި އެފަދަ ކަންކަމުގައި ބައިވެރިވުމަކީ އޭނާއަށްވެސް ލިބޭ އުފަލެކެވެ.\nޙުސެއިން ޒަވާޖީ ހަޔާތެއް ފަށައި އޭނާގެ ދެ ކުދީން ވެސް މިހާރު އެބަ ތިއްބެވެ. އުމުރުން 15 އަހަރުގެ ފައުޒާ އާއި7އަހަރުގެ ފިޒާން އެވެ. ނަމަވެސް ޖެހިފައިވާ ބަލީގެ ސަބަބުން މިހާރު އޭނާ ތަޖުރިބާ ކުރަމުން އެގެންދަނީ އަނބިދަރިންނާއެކު ވަކި ދިރިއުޅުމެކެވެ.\nއައިޖީއެމްއެޗް އަށް ދެއްކުމުން ވެސް ފައިގެ ދުޅަ ރަނގަޅުވާ ގޮތް ނުވުމުން އިންޑިއާ އަށް ދިއުމަށް ހުސެއިން ނިންމިއެވެ. އިންޑިއާގެ ކިންމްސް ހޮސްޕިޓަލަށް ދެއްކުމުން ދިނީ ވަރަށް ގަބޫލުކުރަން އުނދަގޫވި ޖަވާބެކެވެ. ހުސެއިންގެ ފުރަމޭ އަށް "ލިވާސެރޮސިސް" ޖެހި ކެންސަރަށް ބަދަލުވުމުގެ ފުރުސަތު އެބައޮތް ކަމަށް ޑޮކްޓަރުން ބުންޏެވެ.\n"އެ މީހުން ބުނީ ލިވާސެރޮސިސް ޖެހި ފުރަމޭގެ ލަކުނުތައް ފާރަށް ބަދަލުވާން ފަށައިފައިވާ ކަމަށް، އަދި ކެންސަރަށް ބަދަލުވުމުގެ ފުރުސަތު ވެސް އެބައޮތް ކަމަށް އެ މީހުން ބުނި، ޓެސްޓު ހެދުމަށް ފަހު ބުނި އަދި ކެންސަރަށް ބަދަލު ނުވާ ކަމަށް، އެހެންވީމަ ފަހަރެއްގަ ބޭހުން ވެސް ރަނގަޅު ވެދާނޭ، އަދި ޑައެޕްސީ ހެދުމަށް ބުނި،" ހުސެއިން ބުންޏެވެ.\nހުސެއިން ދެން އައީ ރާއްޖެއެވެ. ރާއްޖެ އައުމަށް ފަހު އާސަންދައިގެ އެހީގައި ދެން ދިޔައީ އިންޑިއާގެ ކޮޗިންގައި ހުންނަ އެސްޓާ މޭޑިސިޓީ ހޮސްޕިޓަލަށެވެ. އެތަނުން ޑައެޕްސީ ހެދުމަށް ފަހު ކެންސަރަށް އަދި ބަދަލުނުވާ ކަމަށް ބުންޏެވެ. ނަމަވެސް އަވަހަށް ކެންސަރަށް ބަދަލު ވެދާނެ ކަމަށް ބުންޏެވެ.\n"އެ މީހުން ބުނި ހާލަތު ސީރިއަސް ކަމަށް އަދި ފަހަރެއްގައި ކެންސަރަށް ބަދަލުވުން ގާތްކަމަށް، ދެން ރާއްޖެ އައިސް ޓެސްޓުތައް ހަދަމުން ދާ ވަރަކަށް އިންޑިއާ އަށް ފޮނުވަމުން ދިޔައީ، ރޯދައިގެ ކުރިން އަނެއްކާ ވެސް ދިޔައީ އިންޑިއާ އަށް، ދިއުމުން އެމްއާރުއައި ހަދާފައި ބުނީ ޓިއުމަރެއް ވެސް އިން ވާހަކަ ފުރަމޭގަ، އެހެންކަމުން ފުރަމޭ ޓްރާންސްޕްލާންޓު ހެދުން ނޫން އިތުރު ދާއިމީ ހައްލެއް ނެތް ކަމަށް ބުނީ،" ހުސެއިން ބުންޏެވެ.\nހުސެއިން އަށް މިކަންވީ ގަބޫލު ކުރަން އުނދަގޫ ކަމަކަށެވެ. އެހެންކަމުން މިކަން އިތުރަށް ޔަގީން ކުރުމަށް އޭނާ އަމިއްލަ ގޮތުން އެހެން ހޮސްޕިޓަލަކަށް ދެއްކިއެވެ. އެ މީހުންވެސް ދިނީ ހަމަ އެ ޖަވާބެވެ. ފުރަމޭ ބަދަލު ކުރާށެވެ. ނޫނީ ފުރާނަ އަށް ނުރައްކާވާނެ ކަމަށެވެ. ދާއިމީ ހައްލެއް ނުހޯދާ ނަމަ ގިނަ ގިނައިން ބޭރަށް ގޮސް ކީމޯ ހަދަން ޖެހޭނެ ކަމަށް ޑޮކްޓަރުން ވަނީ ބުނެފައެވެ.\nހުސެއިން ބުނީ ހާލަތު އިތުރަށް ގޯސްވާ ކަމަށް ވަކި ފާހަގަ ނުކުރެވޭ ކަމަށާއި ނަމަވެސް ބަލީގެ ކުރީ ކޮޅު ނޭފަތުން ލޭ އައި އައުން މިހާރު ކޮންޓްރޯލު ވެފައިވާ ކަމަށެވެ. ނަމަވެސް ފައި ދޭތެރޭ ދޭތެރެއިން ދުޅަވެ ނުހިނގޭ މިންވަރަށް ފައިގަ ރިއްސާ ކަމަށް އޭނާ ބުންޏެވެ.\nހުސެއިން ބުނީ މިހާރު މަސައްކަތް ކުރަމުން އެދަނީ ޓްރާންސްޕްލާންޓް ހެދުމަށް ފައިސާ އެއްކުރުން ކަމަށާއި ހަމައެކަނި ޓްރާންސްޕްލާންޓަށް ވެސް ގާތްގަނޑަކަށް 45000 އެއްހާ ޑޮލަރު ބޭނުންވާ ކަމަށެވެ. މީގެ އިތުރުން ހުރުމާއި ކެއުމަށް ވެސް ބޮޑު ހަރަދެއް ދާނެ ކަމަށް ހުސެއިން ބުންޏެވެ.\nމިއަދު ޙުސެއިން އެދަނީ އޭނާގެ ދިރިއުޅުމުގައި ހީވެސް ނުކުރާފަދަ ކަމަކާއި ކުރިމަތިލަމުންނެވެ. ހިތްދަތިކަން ބަރުދާސްތު ކުރަމުންނެވެ. އެކަމުން ނަޖާ ވުމަށް އެދި އުންމީދުތައް އާ ކުރަމުންވެސް މެއެވެ. ބަލީގެ ޚާއްޞަ ޑޮކްޓަރުން އިރުޝާދު ދެއްވަމުން އެގެންދަވަނީ ވީ އެންމެ އަވަހަކަށް އޭނާގެ ފުރަމޭ ބަދަލު ކުރުމަށެވެ. ކަމަކީ އޭގެ ޒާތުގައި ކުޑަ ކަމެއް ނޫނެވެ. ހޯދަންޖެހެނީ ކުޑަ ފަރުވާއެއްވެސް ނޫނެވެ. ކުރަންޖެހިފައިއޮތީ ބޮޑު ޙަރަދެއް ހިނގާ އޮޕަރޭޝަނެކެވެ. ހޭދަވާނެކަމަށް ލަފާކުރެވެނީ އޭނާގެ މާލީ ހާލަތަށްބަލާއިރު ފަސޭހައިން ހަމަކޮށްލެވޭވަރުގ ޢަދަދެއްވެސް ނޫނެވެ.\nހުސެއިން ވެދެވޭ ކިތަންމެ ކުޑަ އެހީއަކީވެސް އެފަރާތުން ބަލައިގަންނާނެ އެހީތެރިކަމަކަށް ވާއިރު، އަޅުގަނޑުމެން ދިވެހިންގެ ތެރޭގައި އަބަދުވެސް އެކަކު އަނެކަކަށް އެހީތެރިވުމުގެ ރަނގަޅު އާދަ އަށަގެންފައި ވާކަމީ ހުސެއިން ފަދަ އެހީއަށް ބޭނުންވެފައިވާ މީހުންނަށް އޮތް އުންމީދުކަން ޔަޤީނެވެ. އެފަދަ ފަރާތްކަށް އަޅާލައި އެހީތެރިވުމަކީ މިއަދު އިންސާނިއްޔަތަށްޓަކައި ފުދުންތެރިކަން ލިބިފައިވާ ކޮންމެ ފަރާތެއްގެ އަތްމަތީގައިވެސް އޮތް އިޚްތިޔާރެކެވެ. ކޮންމެ ކިޔުންތެރިއަކު ވެސް ވީވަރަކުން ހުސެއިން އަށް އެހީވުމަކީ އަޅުގަނޑުމެންގެ ޓީމުގެ ވަރަށް ބޮޑު އެދުމެކެވެ.\nހުސެއިން ފަޔާޒް އަށް އެހީތެރިވެދެއްވަން ބޭނުންފުޅުވާ ފަރާތްތަކުން ހުސެއިން ފަޔާޒުގެ ބީއެމްއެލް އެކައުންޓް (7717109726101) އަށް ފައިސާ ޖަމާކޮށްދިނުމަށް އޭނާ އެދެއެވެ. އަދި ހުސެއިން އަށް ދިމާވެފައިވާ ބަލި ހާލަތާއި ގުޅޭ އިތުރު މައުލޫމާތު ހޯއްދެވުމަށް އާއިލާގެ ފަރާތުން ހުސެއިންގެ ފޯން ނަމްބަރު: 7433557 އަށް ގުޅުއްވައިގެން މައުލޫމާތު ސާފުކުރެއްވުން އެދެމެވެ.\nމާތްﷲ ހުސެއިން އަށް އަވަސް ޝިފާއެއް މިންވަރު ކުރައްވައި، ބާއްޖަވެރި މުސްތަޤުބަލެއް އޭނާއަށް މިންވަރު ކުރައްވާށިއެވެ. އަދި އަޅަމެންނީ އެކަކު އަނެކަކަށް އެހީތެރިވެދޭ ބަޔަކުކަމުގައި ލައްވައި، އަޅަމެންގެ މި މުޖުތަމަޢަކީ ބަލިމަޑުކަމާއި ނުރައްކާތެރި ރޯގާތަކުން ރައްކާތެރި، ދުޅަހެޔޮ މުޖުތަމައެއްކަމުގައި ލައްވާށިއެވެ. އާމީން!\nޖޫން 16, 2017 - 19:56\nއެބަހުރި ލިޔަން ލައްކަ ހަދީސް. އެކަމަކު އެއެއް ނުޖަހާނެ. ކަމެއް ޖެހުނީމަ ތިޔަ ކަހަލަ ހަދީސް މި ތިލަވަނީ\nޖޫން 16, 2017 - 15:57\nލިވަ ޓްރާންސް ޕްލާންޓް އަކީ އިންޑިއާގެ ޓްރެވެންޑްރަމްގެ ކިމްސް ހޮސްޕިޓަލުން ވަރަށް ކާމިޔާބު ކަމާ އެކު ކުރާ ރިސްކީ ބޮޑު އޮޕަރޭސަނެއް. އޭރުން އޮޕަރޭސަނަށް ބޭނުންވާ ފައިސާ އާސަންދައިން ލިބޭނެ. ބާކީ ބޭނުންވާ ފައިސާ ވަގުތު ނޫހުގަ ޖައްސަވާ. އަޅުގަނޑުމެން އެހީ ވެދޭނަން.


Anara Naeem | Magey Candidate 2019 | SunOnline\nއެޑްރެސް: ހ. ގުރުސް، މާލެ\nކުރިމަތިލާ ދާއިރާ: މަކުނުދޫ ދާއިރާ\nރައްޔިތުންގެ މަޖިލީހުގެ މަކުނުދޫ ދާއިރާގެ މިހާރުގެވެސް މެމްބަރު އަނާރާ ނައީމު ވަނީ ގާނޫނީ ދާއިރާއާއި ޝަރުއީ ދާއިރާއިން މަތީ ތައުލީމު ހޯއްދަވާފައެވެ. އަދި މިހާރު ގެންދަވަނީ ޝަރުއީ ސިޔާސަތުގެ ރޮނގުން ޕީއެޗްޑީ ހައްދަވަމުންނެވެ. އަނާރާ ދެކެވަޑައިގަންނަވާ ގޮތުގައި ތައުލީމުގެ އިތުރުން އޭނާގެ ތަޖުރިބާވެސް ވަރުގަދައެވެ. މަޖިލީހުގައި ފަސް އަހަރުގެ ދައުރެއް ފުރިހަމަކުރެއްވި އިރު ގާނޫނު ހެދުމާއި މަޖިލީހުގެ ތަޅުމުގައި ވަކާލާތުކުރުމުގައިވެސް އަނާރާ ގާބިލުވެފައި ކުޅަދާނައެވެ.\nމަކުނުދޫ ދާއިރާއަށް ދެވަނަ ދައުރަކަށް އަނާރާ ކުރިމަތިލައްވަނީ ދާއިރާއަށް ތަރައްގީގެ އެކި މަޝްރޫއުތައް ސަރުކާރާ ގުޅިގެން ކުރިއަށް ގެންދެއްވުމަށެވެ. އަނާރާ ވިދާޅުވި ގޮތުގައި އޭނާއަކީ ރައްޔިތުންނާ ގާތުން ހިދުމަތްކުރަން ބޭނުންވާ މީހެކެވެ. އަނާރާ ވިދާޅުވި ގޮތުގައި ރައްޔިތުންގެ މަޖިލީހުގެ މެމްބަރެއްގެ ހައިސިއްޔަތުން ރައްޔިތުންގެ ހައްގުތައް ހޯދައިދިނުމަށް މަސައްކަތްކުރެވޭނެއެވެ. އަނާރާ އެދެނީ ރައްޔިތުންނަށް އެ މަސައްކަތް ކޮށްދިނުމަށެވެ. ގާނޫނީ އޮނިގަނޑުގެ ތެރެއިން ރައްޔިތުން އެންމެ ބޭނުންވާ ކަންކަން ކޮށްދިނުމުގެ ވަރުގަދަ އަދި ސާބިތު އަޒުމުގައެވެ.\nއަނާރާ ކިޔަވާ ވިދާޅުވި ދާއިރާ ކަމުގައިވާ ގާނޫނީ އަދި ޝަރުއީ ދާއިރާއިން އޭނާ ވަނީ ރާއްޖެއަށް ވަރަށް ގިނަ ހިދުމަތްތަކެއް ކުރައްވާފައެވެ. ދީނީ ރޮނގުން ކޮށްދެއްވި ހިދުމަތްތައް ބައިވަރެވެ. އެގޮތުން ދީނީ ދަރުސް ދިނުމާއި، ވޯކްޝޮޕްތައް ހިންގުމާއި ދީނީ މައުލޫމާތު ފަތުރާ ޓީވީ އަދި ރޭޑިއޯ ޕްރޮގްރާމުތައް ފޮނުވުން ހިމެނެއެވެ. ގާނޫނީ ވަކީލާކަން ކުރައްވާ އަނާރާ ވަނީ ރައްޔިތުންގެ މަޖިލީހުގެ މެމްބަރެއްގެ ހައިސިއްޔަތުން ރައްޔިތުންގެ ހައްގުތައް ހޯދައިދިނުމަށް މަޖިލީހުގައި ވަކާލާތުކުރައްވާފައެވެ. އަދި ވަކިން ޚާއްސަކޮށް ނުކުޅެދުންތެރިކަން ހުންނަ މީހުންގެ ހައްގުގައި އަނާރާ މަޖިލީހުގައި މަސައްކަތްކުރެއްވިއެވެ. އަނާރާގެ އުންމީދަކީ ކުރިއަށް އޮތް ތަނުގައިވެސް ރައްޔިތުންގެ ލާބައާ މަންފާ ހުރި ގާނޫނުތައް ހަދައި، ރައްޔިތުންނާ ގާތުން ހިދުމަތް ކުރުމެވެ.\n19 ވަނަ ރައްޔިތުންގެ މަޖިލީހުގެ މެމްބަރުކަމަށް ހޮބިއްޖެނަމަ އަނާރާ ހުންނެވީ ދާއިރާގެ ތިން ރަށް ކަމުގައިވާ މަކުނުދޫ، ނޭކުރެންދޫ އަދި ކުމުންދޫއަށް ތަރައްގީގެ މަޝްރޫއުތައް ގެނެސްދިނުމުގެ އަޒުމުގައެވެ. އެގޮތުން މަކުނުދޫއަށް ލުއި ފަސޭހަކަމާއެކު ދަތުރުފަތުުރކުރެވޭނެ ގޮތް ހެދުމާއި، ނޭކުރެންދޫގައި ޖަލު ބިނާކުރުމުގެ މަޝްރޫއާއި، އަދި ދާއިރާގެ ތިން ރަށުގައި ފެނާއި ނަރުދަމާ ގާއިމުކުރުމުގެ މަޝްރޫއަށް މަގުފަހިކޮށްދިނުމަކީ އަނާރާ މުހިންމު އިސްކަމެއް ދެއްވާނެ ކަންކަމެވެ. މީގެ އިތުރުން ރައްޔިތުންނަށް ލާބައާއި މަންފާ ލިބޭނެ ގާނޫނުތައް ހެދުމަކީ ވަރަށް ބޮޑު އިސްކަމެއް ދީގެން ގިނަ މަސައްކަތްތަކެއް ކުރައްވާނެކަމަށް އަނާރާ ވައުދުވެވަޑައިގަންނަވައެވެ.


Dharaa: Dhurakah nudhiya, aa thajribaa eh\nދަރާ: ދުރަކަށް ނުދިޔަ، އައު ތަޖުރިބާއެއް\nއުމުރުން އެންމެ 18 އަހަރުގައި ފިލްމީ ދާއިރާއަށް ނިކުތް މުހައްމަދު ރަޝީދު (ދަރާ) ފިލްމީ މަސައްކަތުގައި ހަރަކާތްތެރިވާތާ 39 އަހަރުވެއްޖެ އެވެ. މިދިޔަ އަހަރުގެ ފިލްމު އެވޯޑްސްގެ ލައިފް ޓައިމް އެޗީވްމަންޓް އެވޯޑް ދިނީވެސް އެކްޓަރު އަދި ޑައިރެކްޓަރު ދަރާ ރަޝީދަށެވެ.\nލައިފް ޓައިމް އެޗީވްމަންޓް އެވޯޑާއެކުވެސް ދަރާ ހުރީ ފިލްމީ މަސައްކަތާއި ދުރަށްދާ ގޮތަކަށް ނޫނެވެ. ދާއިރާ އާއި ގުޅުންހުރި ތަފާތު ދާއިރާތަކުން މަތީ ތައުލީމު ހާސިލުކޮށްފައިވާ ދަރާ ރަޝީދުގެ އުންމީދަކީ ރާއްޖޭގެ ފިލްމީ ދާއިރާ އެހެން ހަރުފަތަކަށް ގެންދިއުމެވެ. ބޭނުންވަނީ ދާއިރާއަށް ނުކުންނަން ބޭނުންވާ ކުދިންނަށް ފުރުސަތު ހޯދައި ދޭށެވެ. އަދި ފިލްމީ ތަރިންނަށް ބޭރު ގައުމުތަކުން ވެސް ފުރުސަތުތައް ތަނަވަސް ކޮށްދީ ތަޖުރިބާ ހާސިލުކުރުމުގެ ފުުރުސަތު ފަހިކޮށްދޭށެވެ.\nއެ މަސައްކަތުގައި ދަރާ ވަނީ ދުރަށް ފިޔަވަޅެއް ވެސް އަޅާފައެވެ. މިއީ ރާއްޖޭގެ ފިލްމީ ތާރީހުގައި ލިޔެވިގެންދާނެ ކަމެކެވެ. ރާއްޖޭގެ ޕްރޮޑަކްޝަން ހައުސްއަކާއި ބޭރުގެ ޕްރޮޑަކްޝަން ހައުސްއެއް ގުޅިގެން ފިލްމީ އުފެއްދުމެއް އުފެއްދުމަކީ ނުވާނެ ކަމެއް ކަމަށް ކުރިން ގަބޫލު ކުރެވުނު ނަމަވެސް އެކަން މިހާރު މިވަނީ ހަގީގަތަކަށް ވެފައެވެ. އަދި ބޭރުގެ ފިލްމީ އުފެއްދުމެއްގައި ދިވެހި ފަންނާނަކަށް ފުރުސަތު ވެސް މި ވަނީ ލިބިގެން ގޮސްފަ އެވެ.\nފިލްމީ ތަރި މުހައްމަދު ރަޝީދު (ދަރާ ރަޝީދު)، ހިންދީ ވެބް ސީރީޒެއް އުފައްދާ އެ ސީރީޒްގައި މުހިންމު ދައުރެއް އަދާކޮށްފައިވޭ -- އަހުމަދު އަޝްހާދު އަބްދުﷲ (ޖެރީ) | އަވަސް\nއިންޑިއާގެ ފިލްމު އުފައްދާ ކުންފުންޏެއް ކަމަށްވާ "ސެންޒޭޝަން މީޑިއާ އާޓްސް" އާއި ރަޝީދުގެ "ދަރާ ޕޮރްޑަކްޝަން" ގުޅިގެން ހިންދީ ވެބް ސީރީޒެއް މިހާރު ވަނީ އުފައްދާފަ އެވެ. "ޕްރީ ވެޑިން ހަނީމޫން" ނަމުގައި އުފައްދާފައިވާ ވެބް ސީރީޒްގައި އެކްޓަރެއްގެ ގޮތުގައި ރަޝީދު ވެސް ހަރަކާތްތެރި ވެއެވެ. ދެން ހިމެނެނީ އިންޑިއާގެ ތަރިންނެވެ.\nސެންޒޭޝަން މީޑިއާ އާޓްސްގެ ވެރިޔާ ހަރުޝް އާނަންދަކީ ރަޝީދު، އިންޑިއާގައި ކިޔަން ހުރި ދުވަސްވަރުން ފެށިގެން ވެސް ރަހުމަތްތެރިއެކެވެ. ވޭތިވެދިޔަ އަހަރުތަކުގައި ވެސް އެ ގުޅުން އެ ގޮތުގައި ދެމި އޮތެވެ. އަދި ދެ ފަންނާނުން ގުޅިގެން ފިލްމީ އުފެއްދުންތައް އުފެއްދުމަކީ ވެސް މީގެ އަހަރުތަކެއް ކުރިއްސުރެ ކުރަމުން އައި އުންމީދެކެވެ.\nހަރުޝް ވަނީ 2007 ވަަނަ އަހަރު ވެސް ރާއްޖޭގައި ވެބްސީރީޒެއް ޝޫޓް ކޮށްފައެވެ. ދެ ފަންނާނުން ގުޅިގެން އިންޑިއާ ތަރިން ބޭނުން ކޮށްގެން ބައެއް ވީޑިއޯ ލަވަތަކުގެ މަސައްކަތް ވެސް ކުރި އެވެ.\n"ޕްރީ ވެޑިން ހަނީމޫން" ޝޫޓްކޮށްފައި ވަނީ އއ. މަތިވެރީގަ އެވެ. ފިލްމުގެ ގިނަ މަންޒަރުތައް ނަގާފައި ވަނީ ވިޔަފާރިވެރިޔާ އަބްދުﷲ ޖާބިރުގެ ގެސްޓް ހައުސް "ކާސާ މިއާ" ގައެވެ.\n"ހަރުޝް އެދުނީ ފިލްމުގައި އަޅުގަނޑު ވެސް ފެންނަން. ރަޝީދު ބުނިން ފުރަތަމަވެސް ރޯލެއް ކުޅެވިދާނެއޭ، ނަމަވެސް އެހާ ބޮޑު ރޯލެއް އަދައެއް ނުކުރެވޭނެއޭ، ޕްރޮޑަކްޝަން މެނޭޖަރެއްގެ ގޮތުގައި މަސައްކަތް ކުރަމުން. ނަމަވެސް ސްކްރިޕްޓް ފައިނަލް ވެގެން އައިއިރު އަޅުގަނޑަށް ބޮޑު ބައެއް އޮތީ ދީފައި،" ދެ ފިލްމު ސްޓޫޑިއޯ ގުޅިގެން އުފައްދި ވެބްސީރީޒް އާއި ގުޅޭގޮތުން ދަރާ ބުންޏެވެ.\nވެބް ސީރީޒްގައި މައިގަނޑު ގޮތެއްގައި ވާހަކަ ދައްކާނީ ހިންދީ ބަހުންނެވެ. އަދި ބައެއް ޑައިލޮގްތައް އިނގިރޭސި ބަހުންނެވެ. މިއީ ހިންދީ ބަހުން ގެނެސްދޭ ފިލްމީ މިފަދަ އުފެއްދުމެއްގައި ދިވެހި ފަންނާނަކު ފެންނާނެ ފުރަތަމަ ފަހަރެވެ.\n"އަސްލު މީގައި ރަޝީދު ދައްކަނީ ހަމަ ދިވެއްސެއްގެ ގޮތުގައި. އެހެން ނަމަވެސް ރަޝީދު ވެސް މުޅިން ހިންދީން އަދި ބައެއް ޑައިލޮގްތައް އިނގިރޭސިން ބަހުން ބޭނުންކޮށްފައި ހުންނާނީ،"\nލައިފްޓައިމް އެޗީވަންޓް އެވޯޑާ ހަވާލުވުމަށްފަހު ދަރާ ރަޝީދު، އޯޑިއެންސްއާ ވާހަކަ ދައްކަނީ\nހިންދީ ބަހުން ފަސޭހަ ކަމާއެކު ވާހަކަ ދައްކާ ބައެއް މީހުން ދިވެހިންގެ ތެރޭގައި ވެސް އެބަ ތިއްބެވެ. ދިވެހިންގެ ތެރޭގައި އަދިވެސް ހިންދީ ފިލްމުތަކާއި ސީރިޒްތަކަށް އޮންނަނީ ވަރަށް ހާއްސަ މަގާމެކެވެ. އެހެން ކަމުން ހިންދީ ބަހަކީ ދިވެހިންގެ ތެރެއިން ބައެއް މީހުންނަށް ފަރިތަ ބަހެކެވެ. ނަމަވެސް ފިލްމީ އުފެއްދުމުގައި ޑައިލޮގް ލިޔެފައިވާ ގޮތަކަށް ކިޔަން ޖެހުން އެކަން ވާނީ އުނދަގޫ ކަމަކަށެވެ. ވެބްސީރީޒްގެ ޝޫޓިންގައި އެ އުނދަގޫ ދަރާއަށް ކުރިމަތިވިއެވެ.\n"ރިޓުން އެއްޗެއް އެ އޮތްގޮތަށް އަސްލު ކިޔަން ޖެހުނީމަ ކޮންމެވެސް ވަރެއްގެ ޗެލެންޖެއް އެއީ. އަބަދުވެސް ހިންދީ އެއްޗެހި ބަލާ އަދި ކޮންމެވެސް ވަރަކަށް ހިންދީންވެސް ވާހަކަ ދައްކާތީ އެހާ އުނދަގުލެެއް ނޫން އަސްލު. އަނެއްހެން މިއީ ވެސް އެކްސްޕީރިއަންސްއެއް،"\nހިންދީ ވެބްސީރީޒެއްގައި މަސައްކަތް ކުރުމުގެ ޝަރަފު ލިބުމަށްވުރެ ދަރާ އަށް މުހިންމީ ދިވެހި ފިލްމީ އިންޑަސްޓްރީ ކުރިއެރުވުމެވެ. މިފަދަ ފުރުސަތުތަކުގެ ބޭނުންކޮށް ދިވެހި ފަންނާނުންނަށް އިތުރު ފުރުސަތުތައް ފަހިކޮށް ދިނުމެވެ.\n"ރަޝީދުގެ މައިގަނޑު ވިސްނުމަކީ މިއިން ކޮންމެ ޕްރޮޖެކްޓެއްގައި ވެސް ދިވެހިން ބައިވެރިކޮށް އެ ކުދިންނަށް ތަޖުރިބާ ލިބުމުގެ ފުރުސަތު ދިނުން. މިފަހަރުގެ މުޅި ވެބްސީރީޒް ކެމެރާކުރީ ސަމާހު ކިޔާ ދިވެހި ކުއްޖެއް. އެއީ އަޅުގަނޑު ބޭނުންވާ ގޮތް. އަނެއްކާ ޓެކްނިކަލީ މަތިވެރީގެ ވަރަށް ގިނަ ޒުވާނުން ބައިވެރިވި. އެއީ ވަރަށް ބޮޑު އެކްސްޕީއަަރެންސެއް އެ ކުދިންނަށް ލިބޭ،"\nހަރުޝް އާނަންދަކީ އިންޑިއާގައި ބޮޑު ސްކްރީން ފިލްމުތައް ވެސް އުފައްދާފައިވާ ޑައިރެކްޓަރެކެވެ. ހިންދީ އަދި ތަޅަމަ ބައެއް ފިލްމުތަކުން އާންމުންގެ މަގުބޫލުކަން ހޯދި ރަވީ ކިޝަން ހިމަނައިގެން ހަރުޝް ވަނީ ތިން ފީޗާ ފިލްމެއް އުފައްދާފަ އެވެ. ދަރާގެ ނަޒަރުގައި އެފަދަ ތަޖުރިބާކާރު ޑައިރެކްޓަރަކާއެކު މަސައްކަތް ކުރަން ފުރުސަތު ލިބުމުން ދިވެހި ފަންނާނުންނަށް ކުރިއެރުން ލިބޭނެ އެވެ.\nއެހެން ކަމުން އެފަދަ އިތުރު ފުރުސަތުތައް ފަހިވާނެ ގޮތްގޮތް މިހާރު ވެސް އޭނާ ދަނީ ހަމަޖައްސަމުންނެވެ. ވަރަށް އަވަހަށް އިތުުރު ދެ ސީރީޒެއްގެ މަސައްކަތް ފެށުމަށް ވެސް އޭނާ ދަނީ ތައްޔާރުވަމުންނެވެ. އެގޮތުން 13 އެޕިސޯޑް އަދި އަށް އެޕިސޯޑްގެ ސީރިޒެއް މިހާރު ވަނީ ފައިނަލްވެފަ އެވެ.\n"އަޅުގަނޑުގެ ވިސްނުމެއް އެ ވެބްސީރީޒުތަކުގައި ދިވެހި ތަރިން، މިކަމަށް ޝައުގުވެރިކަން ހުންނަ ކުދިންނަށް ފުރުސަތުތަކެއް ދިނުން. އަޅުގަނޑު ހުރިހާ ސީރިޒްތަކުް ފެނުމެއް ނޫން ބޭނުން ވަނީ. އަޅުގަނޑު ބޭނުން ވަނީ އެ ފުރުސަތު ޝައުގުވެރިކަން ހުންނަ ކުދިންނަށް ހޯދައި ދިނުން،"\nދަރާ ޕްރޮޑަކްޝަންގެ ބައިވެރިވުމާއެކު އުފައްދާ "ޕްރީ ވެޑިން ހަނީމޫން" ބެލުންތެރިންނަށް ފެންނާނީ އެމޭޖަން ނުވަތަ ޓީސީރިޒް މެދުވެރިކޮށެވެ. އަދި ވެބްސީރީޒްއަށް ބައެއް ބަދަލުތައް ގެނެސް ރާއްޖޭގެ ޕްލެޓްފޯމަކުންވެސް ވެބްސީރީޒް ފެންނާނެ ގޮތް ހެދުމަކީ އޭނަގެ އުންމީދެކެވެ.\n"އަސްލު މިއީ ރާއްޖޭގެ ޕްލެޓްފޯމަކަށް ހަދާފައި އިން އެއްޗެއް ނޫން. މިއީ ސީދާ އިންޑިއާގެ މާކެޓަށް ހާއްސަ ވެބްސީރީޒެއް. އެހެންވީމަ މި ޓާގެޓް ކުރަނީ އެމޭޖަން ނުވަތަ ޓީސީރިޒް މެދުވެރިކޮށް ގެނެސްދިނުން،"\n"ޕްރީ ވެޑިން ހަނީމޫން" ގެ ޕޯސްޓްޕްރޮޑަކްޝަންގެ މަސައްކަތް ނިއުދިއްލީގައި މިހާރު ރިއަށް ދެއެވެ. ވެބްސީރީޒްގެ ޑަބިންގެ މަސައްކަތް ނިންމާ ފައިނަލް ކުރުމުގެ މަސައްކަތް ވެސް ހިނގަ އެވެ. ކުރިއަށް އޮތް ދެ މަހެއްހާ ދުވަހުގެ ތެރޭގައި މުޅި ވެބްސީރިޒްގެ މަސައްކަތް ނިމެނޭ އެވެ.\nދަރާ ރަޝީދަށް ލައިފްޓައިމް އެޗީވަންޓް އެވޯޑް ރައީސްގެ އަތްޕުޅުން ހަވާލުކޮށް ދެއްވަނީ\nދަރާ ރަޝީދުގެ ކާމިޔާބުތައް\n1996: ބެސްޓް ކެމެރާމަން އެވޯޑް\nބެސްޓް ކެމެރާމަން އެވޯޑް\n2005: ގައުމީ އިނާމް\n2015: ޚިދުމަތުގެ އަގުވަޒަންކޮށް ފިލްމު އެސޯސިއޭޝަންގެ އެވޯޑް\n2019: ލައިފް ޓައިމް އެޗީވްމަންޓް އެވޯޑް\nޓީވީގެ ކެމެރާމަނެއްގެ ގޮތުގައި ވެސް މަސައްކަތް ކޮށްފައިވާ ދަރާއަކީ ކުޅަދާނަ ކެމެރާމަނެކެވެ. އޭނާ އެންމެ ބޮޑަށް މަޝްހޫރުވީ "އޯކިޑް އޭނާގެ މާ" މި ނަމުގައި އުފެއްދި ފިލްމުންނެވެ. އެ ފިލްމުގައި ހިމެނޭ "އަންގައިދޭށޭ އަދުވީ ރުހިގެން އޭ މަލާ" މި ލަވައަކީ އަދިވެސް މަގުބޫލު ލަވައެކެވެ.\nމިހާތަނަށް ދަރާ ވަނީ 32 ފީޗާ ފިލްމާ، ގިނަ ވީޑިއޯ ލަވަތަކެއްގައި ވެސް މަސައްކަތް ކޮށްފަ އެވެ. ދަރާގެ އެންމެ ފާހަގަ ކޮށްލެވޭ ފިލްމުތަކުގެ ތެރޭގައި ސަޒާ އާއި ކަނޑުރޯދި، އޯކިޑް އޭނާގެ މާ، އިޚްތިޔާރު، ޔޫސުފް އެންޑް ޒައިނަބާއި ފިދާ، އިތުބާރު، ޗުއްޓީ، ލޭކަރުނަ ހިމެނެ އެވެ.\nދަރާގެ "ދަރާ ޕްރޮޑަކްޝަން" އިން ތިން ފީޗާ ފިލްމެއްގެ މަސައްކަތް އެބަ ކުރެއެވެ. އަދި 10 ލަވައިގެ މައްޗަށް ހިމެނޭ ވީޑިއޯ ލަވަ ސީޑީއެއްގެ މަސައްކަތް ވެސް އޭނާ ދަނީ ކުރަމުންނެވެ.\nނުޒޫއަކީ އެންމެ ނުފޫޒުގަދަ ތަރި!


Dheenaa Dhekolhu Networkgai Ulhey Meehunnah Vihi Haahun Musaara Dheefai Eba Huri - Islamic Ministry - Vaguthu\nދީނާ ދެކޮޅު ނެޓްވޯކުގައިއުޅޭ މީހުންނަށް ވިހިހާހުން މުސާރަދީފައި އެބަހުރި - އިސްލާމިކް މިނިސްޓްރީ\nއެމްޑީއެންގެ ރިޕޯޓައި ގުޅިގެން އިސްލާމިކް މިނިސްޓްރީގައި ކުރިއަށްގެންދިޔަ ނޫސްވެރިންގެ ބައްދަލުވުން - ވަގުތު އިމޭޖްސް: އަޝްހާދު އަބްދުﷲ (ޖެރީ)\nމޯލްޑިވިއަން ޑިމޮކްރެޓިކް ނެޓުވޯކުން ނެރެފައިވާ ރިޕޯޓު ތައްޔާރުކުރުމުގައި އުޅުނު ބައެއް ކުދިންނަށް ބޭރުގެ ފަންޑަކުން އެތައް ހާހުން މުސާރަ ދީފައިވާ ކަން އެނގިފައިވާ ކަމަށް އިސްލާމިކް މިނިސްޓްރީއިން ހާމަކުރައްވައިފިއެވެ.\nމިކަން ހާމަކުރެއްވީ މިއަދު އިސްލާމިކް މިނިސްޓްރީގެ ފަރާތުން ބޭއްވެވި ޕްރެސް ކޮންފަރެންސް ގައި ވާހަކަ ދައްކަމުން އިސްލާމިކް މިނިސްޓްރީގެ ސްޓޭޓް މިނިސްޓަރު ޝެއިޙު އިލްޔާސް ޖަމާލް އެވެ. ޝެއިޙު ޖަމާލް ވިދާޅުވި ގޮތުން ދިރާސާ ހެދިފައިވަނީ ބޭރު ޤައުމެއްގެ ފަންޑެއްގެ އެހީ ފަރާތުން ކަމަށާއި، އިސްލާމްދީން ބަލިކަށިކޮށްލުމަށް ކާފަރުން އަބަދުވެސް މަސައްކަތް ކުރަމުން ގެންދާނެ ކަމަށާއި އެކަމަށް އެންމެން ސަމާލުވާން ޖެހޭނެ ކަމަށެވެ.\n"އަޅުގަނޑުމެންނަށް މަޢުލޫމާތު ލިބިފައިވޭ މި ނެޓުވޯކު ތެރޭގައި އުޅެފައިވާ ބައެއް ކުދިންނަށް 18 ހާހުން، 20 ހާހުން މުސާރަ ލިބިފައިވާ ކަމަށް." އޭނާ ވިދާޅުވިއެވެ.\n"މިއީ 2015 ގައި ވެސް އޮތް ރިޕޯޓެއް. އެކަމަކު ކޮންމެ އަހަރަކު އިތުރު އަޕްޑޭޓްތައް ލަމުން ދިޔައީ. 2015 ގައި ވެސް، 2016 ގައި ވެސް، 2017 ގައި ވެސް އިތުރު އެއްޗެހިތައް އަޕްޑޭޓް ކުރަމުން ދިޔައީ. އަޅުގަނޑުމެންނަށް އިތުބާރު ހިފޭ ގޮތަކަށް މަޢުލޫމާތު ލިބިފައިވާ ގޮތުން 2016 ވަނަ އަހަރު ދީނީ ޖަމިއްޔާ އަކުން ވަނީ އޭރުގެ އިސްލާމިކް އެފެއާސް އަށް މި ރިޕޯޓާއި ބެހޭ މައްސަލައެއް ހުށަހަޅުއްވާފަ." ޝެއިޙު ޖަމާލު ވިދާޅުވިއެވެ.\nއެމްޑީއެންގެ ރިޕޯޓާއި ގުޅިގެން އިސްލާމިކް މިނިސްޓަރު، ޑރ. އަހުމަދު ޒާހިރު ވެސް ވަނީ އެ ރިޕޯޓާއި ގުޅިގެން ކަންބޮޑުވުން ފާޅުކޮށް ވާހަކަފުޅު ދައްކަވާފައެވެ. އެގޮތުން އިސްލާމްދީނާއި ޙިލާފު ވާހަކަތަކެއް އެ ރިޕޯޓުގައި ހުރި ކަމަށާއި އަދި އެކަލޭގެފާނުގެ މައްޗަށް ކުޑައިނީސް ކޮށްފައި ހުރި ކަމަށް މިނިސްޓަރު ވިދާޅުވިއެވެ.\nމިއަދުގެ ސަރުކާރުން އެއްވެސް ހާލަތެއްގައި އެ ރިޕޯޓު ބަލައިނުގަންނަ ކަމަށް ވިދާޅުވެ އެ ރިޕޯޓު ކުށްވެރިކުރެއްވިއެވެ. އެމްޑީއެންގެ ރިޕޯޓުގެ މައްސަލަ ކަމާބެހޭ ފަރާތްތަކަށް ހުށަހަޅާފައިވާ ކަމަށާއި، އެބޭފުޅުން އެ މައްސަލަތައް ބައްލަވާފައި އަޅަން ޖެހޭ ފިޔަވަޅެއް އަޅާނެ ކަމަށް މިނިސްޓަރު ވިދާޅުވިއެވެ.\nމިނިސްޓަރު އިތުރަށް ވިދާޅުވީ އެ ރިޕޯޓާއި ގުޅިގެން މީހުންނަށް ފުރައްސާރަ ކުރުމާއި، އިންޒާރު ދިނުމުގެ ކަންތައްތަކެއް ހިނގަމުންދާ ކަމަށާއި، "އެކަމަކީވެސް ބަލައިގަނެވޭނެ ކަމެއް ނޫން. އެކަންތައްތައް ކުރާ މީހުންވެސް އެކަން ކޮށްގެން ނުވާނެ. އެބަޔަކާމެދުވެސް ފިޔަވަޅު އަޅާނަން. މާތްވެގެންވާ އިސްލާމްދީނާ އަސްލުތަަކާ އެއްގޮތަށް ހުރިހާ ބޭފުޅުންގެ ޢަމަލުތައްވެސް ބެހެއްޓުމަށް އަޅުގަނޑު އިލްތިމާސް ކުރަން. އިސްލާމްދީނުގެ އަސްލު އުސޫލުތަކަށް އިޙުތިރާމް ކޮށް، އެ އުސޫލުތަކާ އެއްގޮތަށް ޢަމަލު ކުރެއްވުމަށް އަޅުގަނޑު އެންމެހާ ބޭފުޅުންނަށް ގޮވާލަން." މިނިސްޓަރު ވިދާޅުވިއެވެ.\nއޮކްޓޯބަރ 7, 2019 17:19\nމުނާފިޤު ޝައިތޯނާއަށް އަޅުކަންކުރާ ލާދީނީމީހުންނެކޭ ފާޅުގަ ދީނާ ދެކޮޅަށް އަޑުއުފުލާމީހުންނެކޭ ހަމަހަމަ! މުނާފިޤުންތައް ވެސް ހާމަވާނެނަމަ ހާދަބޮޑު ރަޙުމަތެކޭ\nސުވާލަކަށް ފަހު ސުވާލެއް.\nއޮކްޓޯބަރ 7, 2019 17:24\nފައިސާ ފޮއްޗެއް ލިބެންޏާ އޭގައި ނުހިފާނީ ކާކުތޯ؟ ލާދީނީ މީހުންވެސް ފައިސާގައި ހިފާނެތޯ؟ ހަރާމެއް ހަލާލެއް ނުބަލާ ފައިސާގައި ހިފާއިރު ވަކި ޕާޓީއަކަށް ބަލާނެތޯ؟ އަނދިރި ދައުލަތަށް ފަންޑު ކުރަނީ ކާފަރުންތޯ؟ ސަރުކާރުގައި ވަކި ހިތްޕާލައިގެން އުޅޭ އަނދިރި ދައުލަތަކީ އެމްޑީއެންތޯ؟ ލާދީނިއްޔަތާ މިސަރުކާރާ ހުރީ ކޮން ގުޅުމެއްތޯ؟\nއޮކްޓޯބަރ 7, 2019 23:13\nތިޔައީ ހަމަ ލާދީނީ ސަރުކާރު\nއޮކްޓޯބަރ 7, 2019 18:40\nބޯގޯސްވިލާގައި ތިޔަ ކަމެއް ކުރާތާ އެތައް އަހަރެއް ވެއްޖެ. ތިޔަ ކިއްލާ މިހާރު ރޫޅާލަންވެއްޖެ. ވާހަކައެއް މިހާރު ބޭނުމެއް ނޫން. ބޭނުންވަނީ ކުށްވެރިންނަށް އަދަބުދޭތައް ފެނުން. ތިޔަ ޖަމާޢަތް އުވާލައި ޣައިރުޤާނޫނީ ޖަމާއަތަކަށް ހަދާތަން ފެނުން. ޓެރަރިސްޓުންނަށް މިގައުމުގައި ޖާގައެއް ނެތްކަން އެންގުން.\nއޮކްޓޯބަރ 7, 2019 19:04\nއެކަމަކު ދީނީ ކަންކަން ކުރިއަރުވަން ޕޮރްގުރާމް ހަދާ، ކަމެއްޖެހިއްޖިއްޔާ ގޮވާލަން ތިބޭ މީހުންލައްވާ މަސައްކަތް ކުރުވަނީ ހިލޭ!!!! ދެން ކަމެއް ނުޖެހެންޔާ އެމީހުން މަތިން ހަނދާނެއް ނުހުރޭ. ނުބުނަން ހުރެފާވެސް ބުނެލެވުނީ. މާފް ކުރައްވާ. އެކަމަކު މިވެސް ހަގީގަތެއް!\nއޮކްޓޯބަރ 7, 2019 19:57\nކުރީ ސަރުކާރު ކުރީ ސަރުކާރު ކުރީ ސަރުކާރު. ކޔރީ ސަރުކާރުގަ އިސްލާމިކް މިނިސްޓްރީ ކަހަލަ ވަރުގަދަ ވުޒާރާއަކަށް ތިތަން ހަދާބަލަ. މުސާރަ ކައިގެން ކުރާ ކަމެްް ހަމަ ހަރާމޭ. ކޮބާލަދު؟\nއޮކްޓޯބަރ 7, 2019 21:38\nދީނުގެ އަދުއްވުން ވިއްޔާ މުސާރަކައިގެން އެމީހުން ކުރަން ޖެހުނު މަސައްކަތް ވަނީ ކޮއްފަތާ.. ކަލޭމެން މުސާރަނަގައިގެން ތިބެ ދީނުގެ ދިފާއުގައި ކުރީކޮންކަމެއްތޯ ބަލާބަލަ.\nއޮކްޓޯބަރ 7, 2019 23:01\nއޮކްޓޯބަރ 8, 2019 00:13\nއޮކްޓޯބަރ 8, 2019 01:19\nބަލަ އެބަޔަކަށް އަހަރެމެން ފުރައްސާރައެއް ނުކުރަމޭ. މި ބުނަނީ ފަހަތު ފަޔަށް ބަރުވެފައި ނުތިބެހެރޭ. މިކަމާބެހޭގޮތުން ދުވާލަކު ނޫސް ކޮންފަރެންސެއް ބޭނުމެއް ނޫނޭ. ބަޔާނެއް ބޭނުމެއް ނޫނޭ. ބޭނުންވަނީ ތިޔަ ޖަމްއިއްޔާ އުވާލާފައި ތިޔަކަން ކުރި މީހުން ގާނޫނުގެ ކުރިމައްޗަށް ގެނެސް ހައްގު އަދަބު ދިނުމަށޭ. އެކަން ނުކުރަން ތިއުޅެނީ ކީއްވެހޭ؟ އެކަން ނުކުރަންޏާ އަހަރެމެން މިވާހަކައެއް ދެން ހުއްޓައެއް ނުލާނަމޭ. މިއަށް ފުރައްސާރައޭ ކިޔަސް އެހެން ނަމެއް ކިޔަސް ވަރިހަމައޭ.\nމި ރިޕޯޓް ހިފާން ދުވާމީހުންނަށް އަދަބުދޭކަށް މިސަރުކާރަކަށް ނުކެރޭނެ.


Hoonu gadha nama boanvee fini eccheh noon | Mihaaru\nހޫނު ގަދަ ނަމަ ބޯން އެންމެ ރަނގަޅީ ހަށިގަނޑުގެ ފިނިހޫނުމިނާ އެއްވަރުގެ ބުއިމެއް\nހޫނު ގަދަ ނަމަ ބޯންވީ ފިނި އެއްޗެއް ނޫން\n09 އެޕްރީލް 2019 - 07:12 8 comments\nގަބޫލުކުރަން އުނދަގޫ ވާހަކައެކެވެ. މި ގަދަ ހޫނުގައި ކޮންމެ މީހަކު ވެސް ބޭނުންވާނީ ފިނި އެއްޗެއް ބޯލާށެވެ. ރޯފިލާ ވަރުގެ ގަދަ ހޫނުގައި އުޅެފައި ގޮސް ހޫނު ސައި ބޯނީ ކާކުހެއްޔެވެ\nއެކަމަކު އިންޑިއާގެ ބައެއް ހިސާބުތަކުގައި، ހޫނު ގަދަވުމުން ހޫނު ސައި ބުއިމަކީ އާންމު ކަމެކެވެ. އެ މީހުން ބުނަނީ އޭރުން ހަށިގަނޑު ފިނިވާ ކަމަށެވެ. އެހެން ވާނެހެއްޔެވެ؟\nސައިންސްވެރިން ބުނަނީ މިއީ ހަގީގަތަކަށް ވެދާނެ ކަމަށެވެ. އެކަމަކު ބައެއް ހާލަތްތަކުގަ އެވެ. ސައިންސްވެރިން ބުނާ ގޮތުގައި، ހޫނު ދުވަހަކު ހޫނު އެއްޗެއް ބުއިމުން ހަށިގަނޑުން އިތުރަށް ހިއްލާ ދަލުގެ ސަބަބުން ހަށިގަނޑު ފިނިވެދާނެ ކަމަށެވެ. އެކަމަކު މިހެން ދިމާވާނީ ވަރަށް ގިނަ އެހެން ސަބަބުތައް ވެސް ހުރެގެން ކަމަށް ތަޖުރިބާކާރުން ވިދާޅުވެ އެވެ. އެއީ ބޯ އެއްޗެއްގެ ހޫނުމިން ހުރި ވަރަކާއި ބޯ މިންވަރަކާއި އެ މީހަކު އެ ހުންނަ މާހައުލެއްގެ ފިނިހޫނުމިނުގެ މައްޗަށެވެ.\nއޮސްޓްރޭލިއާގެ ވިކްޓޯރިއާގައި ހުންނަ، ފްލޯރޭ އިންސްޓްޓިއުޓް އޮފް ނިއުރޯސައިންސް އެންޑް މެންޓަލް ހެލްތުގެ ނިއުރޯ ސައިންޓިސްޓް ޕްރޮފެސަރު ރޮބިން މެކްއެލަން އޭބީސީ ނިއުސް އަށް ވިދާޅުވި ގޮތުގައި ހޫނު ދުވަހަކު ހޫނު އެއްޗެއް ބުއިމަކީ އާދަޔާ ހިލާފް، މޮޔަ ކަމެއްގެ ގޮތުގައި ހީވެދާނެ އެވެ. އެކަމަކު މިފަދަ ބުއިމެއްގެ ސަބަބުން ހަށިގަނޑުގެ ފިނިހޫނުމިނަށް އަންނާނީ ވަރަށް ކުޑަ ބަދަލެއް ކަމަށް އޭނާ ވިދާޅުވި އެވެ.\nހޫނު އެއްޗެއް ބުއިމުން ވަނީ ކިހިނެއް؟\nއޭނާ ވިދާޅުވީ ސައި ޖޯޑެއްގައި ހުންނަ މިންވަރަށް އެދިފޮދެއް ބޯލައިގެން، ބޮޑު މީހެއްގެ ހަށިގަނޑުގެ ފިނިހޫނުމިނަށް ބޮޑު ބަދަލެއް ނާންނަނީ ހަށިގަނޑުގައި ހުންނަ ފެނުގެ މާއްދާތައް ގިނަވުމުން ކަމަށެވެ. އެހެންވެ، އާދައިގެ ތައްޓެއްގެ، ހޫނު އެއްޗެއް ބުޔަސް އަދި ފިނި އެއްޗެއް ބުޔަސް ހަށިގަނޑުގެ ފިނިހޫނުމިނަށް އެނގުންވާ ވަރުގެ އަސަރެއް ނުކުރަނީ އެވެ.\nއެކަމަކު ހޫނު އެއްޗެއް ބޯލުމާ އެކު ހަށިގަނޑުގެ ފިނިހޫނުމިނާ ބެހޭ ސެންސާތައް ހަރަކާތްތެރިވާން ފަށަ އެވެ. ނަތީޖާ އަކީ ދާ ހިއްލުމެވެ. ދާ ހިއްލަނީ ހަށިގަނޑު މާބޮޑަށް ހޫނުވެއްޖެ ނަމަ ފިނިކޮށްލަދިނުމަށެވެ.\nއެކަމަކު މިހެން ހިއްލާ ދަލުން ހަށިގަނޑު ފިނިވާނީ، ދާތައް އެވަޕޮރޭޓްވާނެ ގޮތަށް ހުރި ނަމަ އެވެ. ދާ ހިއްލާ ފޯވެ، ދާ ތިކި ޖެހިޔަކަށް ނަތީޖާއެއް ނުފެންނާނެ އެވެ. މާނަ އަކީ، ހޫނުވެ ދާ ހިއްލުމުން އެ ދާތައް ހިކެން ވަގުތު ނުލިބި އިތުރަށް ދާ ހިއްލާ ގޮތަށް ހޫނު އެއްޗެއް ބުއިމުން ފައިދާއެއް ނުކުރުމެވެ. މި ހާލަތުގައި ރަނގަޅުވާނީ ފިނި އެއްޗެއް ބުއިއްޔާ އެވެ.\n"ހަށިގަނޑުގެ ފިނި މިނަށް ވުރެ ފިނި އެއްޗެއް ބޮއެފި ނަމަ، އެ ބުއި އެއްޗަކަށް ހޫނުތައް ދެމިގަންނާނެ،" ޔުނިވަސިޓީ އޮފް ސިޑްނީގެ ތަޖުރިބާކާރެއް ކަމަށްވާ ޑރ. އޮލީ ޖޭ އޮޅުންފިލުވައިދެއްވި އެވެ.\nއޭނާ ވިދާޅުވީ މިހެން ވުމުން ހޫނުތައް، ފެނާ އެކު ބޭރުކޮށްލާނެ ކަމަށެވެ. އެކަމަކު މިހެން ހެދުމުން، ހަށިގަނޑު ފިނިކޮށްދިނުމަށް ދަލެއް ނުހިއްލާނެ އެވެ. އެކަމަކު ހޫނު އެއްޗެއް ބުއިމުން ހަށިގަނޑު ހޫނުވާ ވަރަށް ވުރެ ބޮޑަށް، ހަށިގަނޑުން ބޭރުކޮށްދޭ ދަލުން ލިބޭ ފިނިކަން ބޮޑީ އެވެ.\nމައްސަލަ އަކީ ހިއްލާ ދާތައް އެވަޕޮރޭޓްވާނެ ގޮތަކަށް ނުހުރެވުމެވެ.\nފިނި އެއްޗެއް ބޮއެގެން ހަށިގަނޑު ވަނީ ހޫނު\nޖޭ އާއި އޭނާގެ ޓީމުން ކުރި ދިރާސާއަކުން އެނގުނު ގޮތުގައި، ކްރަޝްޑް އައިސް ނުވަތަ ގަނޑުފެން ފިސްކޮށްގެން ހަދާ އެއްޗެއް ބުއިމަށް ވުރެ، އަހަރެމެންގެ ހަށިގަނޑުގެ އެވްރެޖް ފިނިހޫނުމިން ކަމަށްވާ 37 ޑިގްރީ ސެލްސިއަސްގެ ހޫނުމިނުގައި ހުންނަ އެއްޗެއް ބުއިމުން ހަށިގަނޑަށް މާ ފިނިވެ އެވެ.\nމިހެން ވަނީ އައިސް އަޅާފައި ހުންނަ އެއްޗެއް ބުއިމުން ހަށިގަނޑުގެ ދާ ހިއްލުމުގެ ނިޒާމު ހުއްޓުވާލާތީ އެވެ. ނަތީޖާ އަކީ ހަށިގަނޑުގައި ހޫނުތައް ހިފެހެއްޓުމެވެ.\nހޫނު ގަދަ ނަމަ ބޯންވީ ހޫނު އެއްޗެއްތަ؟\nސައިންސްވެރިން ބުނަނީ ހޫނު ގަދަ ނަމަ ހޫނު އެއްޗަކުން ފިނިވާނީ އެ އެއްޗެއް ބޮއެގެން ހިއްލާ ދާ އެވަޕޮރޭޓްވެ ނުވަތަ ހިކޭނެ ގޮތަކަށް ހުރުމުން ކަމަށެވެ.\n"ހޫނު ގަދަ ވަގުތެއްގައި ހޫނު އެއްޗެއް ބޯން ބޭނުން ނަމަ އަދި ދާ ހިއްލިޔަސް މައްސަލައެއް ނެތް ނަމަ ފަންކާއަކުން ކުޑަކޮށް ނަމަވެސް ވައި އަންނަ ތަނެއްގައި ހުރެގެން ހޫނު އެއްޗެއް ބޯންވީ،" ޖޭ ވިދާޅުވި އެވެ.\nއެކަމަކު އޭނާގެ ލަފަޔަކީ ހޫނުވެގެން އުޅޭ ނަމަ ހަށިގަނޑުގެ ފިނިހޫނުމިނާ އެއްވަރަށް ހުންނަ އެއްޗެއް ބުއިމެވެ.\nއިތުރު ލިޔުންތައް މޫސުން ސައިންސް ބޯފެން


Valhulaafai oiy kujjaku salaamaiy kuree kutthaa eh | Mihaaru\nވަޅުލާފައި އޮތް ކުއްޖަކު ސަލާމަތްކުރީ ކުއްތާއެއް\n19 މެއި 2017 - 07:18 1 comment\nޗައިނާގެ ޖަންގަޔެއްގެ ތެރޭގައި ދިރިހުއްޓާ ވަޅުލާފައި އޮތް ތުއްތު ކުއްޖަކު، ކުއްތާއެއްގެ މަސައްކަތުން ސަލާމަތްކޮށްފި އެވެ.\nމި ކުއްތާގެ ވެރިމިހާ ޔޭންގް ޖިއާލީ ބުނީ އޭނާގެ ކުއްތާ ކުއްލިއަކަށް ދުވެފައި ގޮސް ގަސްތަކެއްގެ ތެރެއަސް ވަދެ ބިންމަތި ކޮންނަން ފެށީ ކަމަށެވެ.\nޔޭންގް ބުނީ ތުއްތު ފިރިހެން ކުއްޖާ އޮތީ ހުދު ފޮތިގަނޑަކަށް ލާ އޮޅާލާފައި ކަމަށާއި އެކަމަކު އަނގަ ފުރެންދެން ހުރީ ޗަކަ ވެލި ކަމަށެވެ. މި ކުއްޖާ ފެނިފައި ވަނީ ވަނީ މި މަހުގެ ކުރިކޮޅު، ޗައިނާގެ ދެކުނު ހުޅަނގުގައި އޮންނަ ސިޓީއެއް ކަމަށްވާ ކޮންގްކިންގްގެ ވޫޓާން އަވަށުންނެވެ.\nތުއްތު ކުއްޖާ ބެލި ޑޮކްޓަރުން ބުނެފައި ވަނީ ކުއްޖާއަށް ވީ އެންމެ މަހެއް ކަމަށެވެ. މި ކުއްޖާގެ ސީރިއަސް ސިއްހީ މައްސަލައެއް ހުރިކަމަށް ގަބޫލުކުރެވި އަދި މަރުވީ ކަމަށް ހިތާ އެ ކުއްޖާގެ މައިންބަފައިން ކުއްޖާ ވަޅުލީ ކަމަށް ބެލެވޭ ކަމަށް ވެސް ޑޮކްޓަރުން ބުނެފައިވެ އެވެ.\n"ކުއްޖާ އޮތީ ވަރަށް ދޮންފޫޑުވެފައި. ނޭވާ ލަނީ ވަރަށް ލަސް ލަހުން. އަދި ހާޓް ރޭޓް ވެސް ވަރަށް ލަސް ލަހުން. އަދި ހަށިގަނޑުގެ ޓެމްޕްރޭޗާ ވެސް ވަރަށް ދަށް. އަނގަ ފުރެންދެން އޮތީ ހުސް ޗަކަ،" ޑޮކްޓަރު ސޮންގް ޔީ ވިދާޅުވި އެވެ.\nފަހުން މި ކުއްޖާ ވަނީ ހޮސްޕިޓަލަކަށް ބަދަލުކޮށްފަ އެވެ. އެތަނުން ބުނީ ހާލު ރަނގަޅު ނަމަވެސް ފުރާނައަށް އަދިވެސް ނުރައްކާ ކަމަށެވެ. ނަމަވެސް ހާލު ސީރިއަސް ނުވެ މަޑުމަޑުން ރަނގަޅުވަމުން އަންނަ ކަމަށްވެ އެވެ.\nމި ކުއްޖާއާ ހަވާލުވާން އެއްވެސް މީހަކު ނުދާ ކަމަށާއި ފުލުހުން އަންނަނީ މައްސަލަ ތަހުގީގުކުރަމުން ކަމަށް މީޑިއާގައި ބުނެފައިވެ އެވެ.\nތުއްތު ކުދިން މަރުވުމުން އަމިއްލައަށް އެ ކުއްޖާ ކޮންމެވެސް ތަނެއްގައި ވަޅުލުމަކީ ޗައިނާގައި އާންމުކޮށް ކުރާ ކަމެއް ކަމަށް ވެ އެވެ. އެގޮތުން މި ކުއްޖާ ވެސް މަރުވީ ކަމަށް ހީކޮށް މައިންބަފައިން ކުއްޖާ ވަޅުލީ ކަމަށް ބެލެވެ އެވެ. ނަމަވެސް ފަގީރު އާއިލާތަކުގެ ބައެއް މީހުން ދަރިން ބެލޭނެ ތަނަވަސްކަން ނެތްކަމަށް ގަބޫލުކޮށް ދިރިހުއްޓާ ކުދިން ވަޅުލުމުގެ އެކި ހާދިސާތައް ވެސް ހިނގާފައިވެ އެވެ.\nއިތުރު ލިޔުންތައް ތުއްތުކުދިން ޗައިނާ ކުޑަކުދިން


"Insaafu hoadhan" namugai idhikolhun baahvaa ihuthijaaju fashaifi | ThePress\n"އިންސާފު ހޯދަން" ނަމުގައި އިދިކޮޅުން ބާއްވާ އިހުތިޖާޖު ފަށައިފި\nއިދިކޮޅުން ބާއްވާ ހިނގާލުމުގެ ތެރެއިން / ފޮޓޯ: ސޯޝަލް މީޑިއާ\n"އިންސާފު ހޯދަން" ނަމުގައި އިދިކޮޅު ކޮންގްރެސް ކޯލިޝަނުން ކުރިއަށް ގެންދާ ހިނގާލުން ފަށާއިފިއެވެ.\nއެހިނގާލުން މާލޭގައި ފަށާފައިވަނީ ޕީޕީއެމްގެ އޮފީސް ކުރިމަތިންނެވެ. ގިނަ އަދަދެއްގެ ބަޔަކު އެސަރަހައްދަށް އެއްވެފައި ވާއިރު ހިނގާލުމުގެ ބައިވެރިން ގެންދަނީ އިފްސާފު ހޯދުމަށް އަދި ރައީސް އަބްދުﷲ ޔާމީން މިނިވަން ކުރުމަށް ގޮވާލަމުންނެވެ.\nމިވަގުތު ކާނިވާތެރެއަށް ބައިވެރިން ވަންނަމުން ދާއިރު ބައިވެރިން އަންނަނީ ރައީސް އިބްރާހިމް މުހައްމަދު ސޯލިހު ވެރިކަމުން ފައިބާވަޑައިގަތުމަށްވެސް ގޮވާލަމުންނެވެ.\nމާލޭގެ އިތުރުން އަތޮޅު ތެރޭގައި ވެސް އަންނަނީ އިހުތިޖާޖު ކުރަމުންނެވެ.\nއިއްޔެ ބޭއްވި ނޫސްވެރިންގެ ބައްދަލުވުމުގައި ކ. އަތޮޅުގެ ރައީސް އަދި އިދިކޮޅު ކޯލިޝަންގެ އެކްޓިވިޓީ ކޮމެޓީގެ ނާއިބު ރައީސް މުހައްމަދު ނިމާލް ވިދާޅުވީ މި ހަރަކާތަކީ ސުލްހަވެރި ސިޔާސީ ހަރަކާތެއް ކަމަށެވެ. އަދި މާލެ ސިޓީގެ ކައުންސިލްގެ ހުއްދަ ލިބިފައިވާ ކަަމަށާއި އަދި ހިނގާލުުމުގެ ސަލާމަތީ ކަންކަން ބަލަހައްޓައިދިނުމަށް ފުލުހުންގެ އިދާރާގައި އެދިފައިވާ ކަމަށެވެ.\n"އިންސާފު ހޯދަން" ނަމުގައި އިދިކޮޅު ކޮންގްރެސް ކޯލިޝަނުން ހިނގާލުމެއް ބާއްވަމުން މިދަނީ ރައީސް ޔާމީންގެ މައްސަލަ ދަށު ކޯޓްގައި ހިންގެވި ފަނޑިޔާރުންގެ ބެންޗުގައި ހިމެނިވަޑައިގަންނަވާ ގާޒީ ހުސައިން ފާއިޒު އާއި ގާޒީ މުހައްމަދު ސަމީރު އަދި ގާޒީ އަލީ އާދަމް ވާހަކަ ދައްކަވާ ކަމަށް ބުނާ އޯޑިއޯތަކެއް އާންމުވެފައިވަނިކޮށެވެ. ނަމަވެސް އެއީ ސައްހަ އޯޑިއޯތަކެއް ނޫން ކަމަށް އެ ފަނޑިޔާރުންނާއި ހަވާލާދީ ޖޭއެސްސީން ވަނީ ބުނެފައެވެ.


Impeachment hanguraama kaamiyaabu kuraanan: Trump\nއެމެރިކާގެ ރައީސް ޑޮނަލްޑް ޓްރަމްޕު\nޔޫކްރެއިންގެ ރައީސް ވޮލޮޑިމީރް ޒެލެންސްކީއަށް ފޯނު ކުރައްވައިގެން އެމެރިކާގެ ރައީސް ޑޮނަލްޑް ޓްރަމްޕު ސިޔާސީ ވާދަވެރިއާ ދެކޮޅަށް ނާޖާއިޒު ފައިދާ ނެންގެވި މައްސަލައިގައި، ޓްރަމްޕު މަގާމުން ދުރުކުރުމަށް އިދިކޮޅު ޑިމޮކްރޮޓްއިން ކުރަމުންދާ މަސައްކަތް ނާކާމިޔާބުވާނެ ކަމަށް ޓްރަމްޕު ވިދާޅުވެއްޖެ އެވެ.\nޓްރަމްޕު ވިދާޅުވީ، ކޮންގްރެސްގެ ތިރި ގެއިން އެމަނިކުފާނު އިމްޕީޗުކުރުމަށް ކުރާ މަސައްކަތުގައި އެކަށީގެންވާ ހެކި ނެތްކަމަށާއި، އެކަމަކު އެމައްސަލައިން ބަރީއަތް ވުމަށް ބޭނުންވާ ވަރަށް ހެކި މިހާރު އެމަނިކުފާނުގެ ގާނޫނީ ޓީމުން ހޯދާފައިވާ ކަމަށެވެ.\n"ލޯޔަރުން ތިބީ ފުރިހަމަ ރޭޑީއަށް ހެކި އެބަހުރި ބައިވަރު ހެކި އެބަހުރި، ރިޕަބްލިކަން ޕާޓީ އޮތީ މީގެ ކުރިން ނެތް ވަރުގެ ބަދަހި ގުޅުމެއްގައި، ދެން ކިހެނެތް އިދިކޮޅަށް އިމްޕީޗްމެންޓު ހަނގުރާމަ ކާމިޔާބު ކުރެވޭނީ" ޓްރަމްޕު ވިދާޅުވި އެވެ.\nކޮންގްރެސްގެ ޑިމޮކްރެޓިކް ސްޕީކާ މިހާރު ވަނީ ޓްރަމްޕުގެ މައްޗަށް ކުރާ ތުހުމަތުތަކަށް ބިނާކޮށް އިމްޕީޗްމަންޓް ލިޔުން ޑްރާފްޓްކުރަން އަންގަވައިފަ އެވެ. ޑިމޮކްރެޓިކުންގެ އަޣުލަބިއްޔަތު އޮންނަ ހައުސް އޮފް ރެޕްރެޒެންޓެޓިވްސް އިން ސިމްޕަލް މެޖޯރިޓީން ފާސްވެއްޖެ ނަމަ ދެން އެ މައްސަލަ ދާނީ ސެނެޓަށެވެ.\nއިދިކޮޅުން ޓްރަމްޕު މަގާމުން ދުރުކުރުމަށް ކުރާ މަސައްކަތަށް ޓްރަމްޕު ވަނީ މީގެ ކުރިން ރައްދު ވެސް ދެއްވާފަ އެވެ. އާންމު ޕޯޑިއަމްއެއްގައި ވާހަކަފުޅު ދައްކަވަމުން ޓްރަމްޕު ވިދާޅުވީ، މަގާމުން ދުރުކުރަން ޖެހޭ ވަރުގެ ކުށެއް ކުރައްވާފައި ނޯންނާނެ ކަމަށެވެ. އަދި މިއީ އަންނަ ރިޔާސީ އިންތިހާބުގައި އެމަނިކުފާނު ވާދަ ކުރެއްވުމުގެ ފުރުސަތު ގެއްލުވާލުމުގެ ގޮތުން ކުރަމުންދާ ކަމެއް ކަމަށެވެ.\nއަދި ވިދާޅުވީ ޔޫކްރެއިންގެ ރައީސަށް ގުޅުއްވައި އެދި ވަޑައިގަތީ ވާދަވެރި ސިޔާސީ ލީޑަރަކު ޔޫކްރެއިންގެ ހަކަތަ ކުންފުންޏަކާއެކު ހިންގި ވިޔަފާރި މުއާމަލާތެއްގައި ކޮރަޕްޝަން ހިމެނޭ މައްސަލަ ބަލައި ދެއްވަން ކަމަށެވެ. ނަމަވެސް އިދިކޮޅުން ދެކެނީ އެއީ 2020 ވަނަ އަހަރު ބާއްވާ ރިޔާސީ އިންތިހާބަށް ނުފޫޒު ފޯރުވުމުގެ އަމަލެއްގެ ގޮތުގައި ކަމަށެވެ.


"Rule of Law" dhemehehtumugai AG ihumaalu vefai vaakamah Jameel tuhumatu kurahvaifi | ThePress\n"ރޫލް އޮފް ލޯ" ދެމެހެއްޓުމުގައި އޭޖީ އިހުމާލު ވެފައިވާކަމަށް ޖަމީލު ތުހުމަތު ކުރައްވައިފި\n14 June 2019, 16:18\nކުރީގެ ނައިބު ރައީސް ޑރ. ޖަމީލް\n"ރޫލް އޮފް ލޯ" ދެމެހެއްޓުމުގައި މިހާރު ހުންނެވި އެޓާނީ ޖެނެރަލް އިބްރާހިމް ރިއްފަތު ފާޅުގައި އިހުމާލުވެ ވަޑައިގަތުމަކީ ބޮޑު މައްސަލައެއް ކަމަށް ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު ވިދާޅުވެއްޖެއެވެ.\nގައުުމުގެ މުޅި ދުސްތޫރީ ނިޒާމަކީ ރައްޔިތުންގެ މިލްކެއް ކަމަށާ، "މޮޑޭ ފުއްގަނޑެއްހެން" ބަންޑާރަ ނައިބު އިސްވެ ހުންނަވައިގެން ކޯޓުތަކަށް ގޮންޖައްސަވައި ބޭނުން ގޮތެއް ހައްދަވައިގެން ނުވާނެ ކަމަށްވެސް ޖަމީލު ވަނީ ވިދާޅުވެފައެވެ،\nޖޭއެސްސީ އިން ފަނޑިޔާރުން ތަކެއް ސަސްޕެންޑު ކުރުމުން އެޓާނީ ޖެނެރަލް އެކަމަށް ތާއީދު ކުރެއްވި ކަމަށް ވިދާޅުވެ އެކަމަށްވެސް ޖަމީލް ވަނީ ފާޑު ވިދާޅުވެފައެވެ.\nޖަމީލް ކުރައްވި ޓްވީޓެއްގައި ވިދާޅުވީ އޮޅިވަޑައި ނުގަތުމަށް އެދިވަޑައި ގަންނަވާ ކަމަށާ ގާނޫނު އަސާސީ ގައި ވަނީ ދައުލަތުގެ އޭޖީ އެއްގެ ވާހަކަ ކަމަށެވެ. ކޯޓު ތަކާ އެ ތަންތަނުގެ ހުކުމްތަކާއި އަދި ކޮންމެ ރައްޔިތެއްގެ ހައްގުގައި ވަކާލާތު ކުރުމަކީ އޭޖީގެ ޒިންމާ ކަމަށާ ވަކި ޕާޓީ އެއްގެ އެކްޓިވިސްޓެއް ގޮތުގައި ތަމްސީލުވެ ވަޑައިގަތުމުގެ ހައްގެއް އޭޖީއަށް ނޯންނާނެ ކަމަށެވެ.\nޖޭއެސްސީ ގެ ނިންމުމާ ގުޅިގެން އެޓާނީ ޖެނެރަލް އިބްރާހިމް ރިއްފަތު ވަނީ, ފަނޑިޔާރެއްގެ ޖިނާއީ މައްސަލައެއް އިދާރާއަކުން ތަހްގީގު ކުރާނަމަ 48 ގަޑިއިރުގެ ތެރޭގައި އެފަނޑިޔާރަކާ މެދު ކޮމިޝަނުން ގޮތެއް ނިންމުމަކީ ލާޒިމު ކަމެއް ކަމުގައި ވިދާޅު ވެފައެވެ. އަދި ތަހުޒީބީ މުޖުތަމައުތަކުގައި ފަނޑިޔާރުންގެ މައްސަލައެއް ބަލާނަމަ އެ ފަނޑިޔާރެއް އަމިއްލައަށް މަގާމުން ދުރުވާ ކަމަށް ވެސް އޭޖީ ވިދާޅުވިއެވެ.\nޖޭއެސްސީން، ނޫސްވެރިންނަށް މައުލޫމާތު ދިނުމަށް ބޭއްވި ބައްދަލުވުމެއްގައި ބުނީ، ސުޕްރީމް ކޯޓުގެ ފަނޑިޔާރު އަބްދުﷲ ދީދީ ސަސްޕެންޑް ކޮށްފައި ވަނީ ބަލަމުންދާ ޖިނާއީ މައްސަލައަކާއި ގުޅިގެން ފުލުހުން ތަހުގީގު ކުރަމުންދާތީ ކަމަށެވެ. އެ ކޮމިޝަނުން ބުނީ ފެމިލީ ކޯޓުގެ އިސް ގާޒީ ހަސަން ސައީދު ސަސްޕެންޑް ކުރީ، އެ ކޮމިޝަނުން ތަހުގީގު ކުރަމުންދާ މައްސަލައަކާއި ގުޅިގެން ތަހުގީގު ކުރާ ކޮމިޓީން އޭނާ ސަސްޕެންޑް ކުރަން ޖެހޭ ކަމަށް ބުނުމާއި ގުޅިގެން ކަމަށެވެ.\nފަނޑިޔާރު އަބްދުﷲ ދީދީ ސަސްޕެންޑު ކުރުމަށް ޖޭއެސްސީ އިން ނިންމި ނިންމުމާ ގުޅިގެން ސުޕްރިމް ކޯޓުން ވަނީ ފަނޑިޔާރު އަބްދުﷲ ދީދީގެ މައްޗަށް އެއްވެސް ފަރާތަކުން އެއްވެސް ފިޔަވަޅެއް ނޭޅުމަށް އަމުރު ކޮށްފައެވެ.\nމިކަމާ ގުޅޭގޮތުން ޖުޑީޝަލް ކައުންސިލުން ރޭ ވަނީ ކުއްލި ބައްދަލުވުމެއް ބާއްވައި ނިންމީ އަބްދުﷲ ދީީދީގެ ސަސްޕެންޝަން ދެމި އެބަ އޮތް ކަމަށެވެ.\nހަބަރު ސްޕްރީމް ކޯޓް ޖުޑީޝަރީ


Maa ginain dhuvumakee kasrathu nukurumaa evvaru kameh: Dhiraasaa\nމާގިނައިން ދުވުމަކީ "ކަސްރަތު ނުކުރުމާ" އެއްވަރު ކަމެއް: ދިރާސާ\nދުޅަހެޔޮ ސިއްހަތެއްގައި ހުރުމަށް ދުވާ ނަމަ އެކަމުގައި ވެސް ހައްދެއް އޮންނަން ޖެހޭ ކަމަށާއި މާގިނައިން ދުވުމަކީ އެއްގޮތަކަށް ވެސް ކަސްރަތު ނުކުރުމާ އެއްވަރު ކަމަކަށް ވެދާނެ ކަމަށް ސައިންސްވެރިން ބުނެފި އެވެ.\nޖާނަލް އޮފް ދި އެެމެރިކަން ކޮލެޖް އޮފް ކާޑިއޮލޮޖީގައި ޝާއިއު ކޮށްފައިވާ ރިޕޯޓެއްގައި ސައިންސްވެރިން މިހެން ބުނެފައި ވަނީ ދުވާ، ސިއްހަތު ރަނގަޅު އަދި ނުދުވާ 1000 މީހުންގެ މައުލޫމާތު 12 އަހަރު ދުވަހު އެއްކުރުމަށް ފަހު ކުރި ދިރާސާއަކަށް ފަހުގަ އެވެ.\nރިޕޯޓްގައި ބުނެފައި ވަނީ މި މީހުންގެ މައުލޫމާތުން އެނގުނު ގޮތުގައި، ހަފުތާ އަކު ދެ ގަޑި އިރާ ބައި ވަންދެން ދުވި މީހުންނަކީ މި ދިރާސާގެ މުއްދަތުގައި ފުރާނަ އަށް ނުރައްކާ ވެދާނެ ފަދަ ސިއްހީ މައްސަލައެއް ކުރިމަތި ވުމުގެ ފުރުސަތު އެންމެ ކުޑަ މީހުން ކަމަށެވެ. މި މުއްދަތުގައި ފުރާނަ އަށް ނުރައްކާ ވެދާނެ ސިއްހީ މައްސަލައެއް ކުރިމަތި ވުމުގެ ފުރުސަތު އެންމެ ބޮޑު ކަމަށް ދައްކާފައި ވަނީ ހަފުތާއަކު ހަތަރު ގަޑިއިރަށް ވުރެ ގިނައިން ދުވި މީހުންނާއި އެއްގޮތަކަށް ވެސް ކަސްރަތު ނުކުރާ މީހުންނެވެ.\nޑެންމާކުގައި ކުރި މި ދިރާސާގައި ބައިވެރިވި މީހުންނާ ކުރި ސުވާލުތައް ވަޒަން ކުރުމަށް ފަހު ސައިންވެރިން ބުނެފައި ވަނީ ދުވުމުގެ ބާރުމިން ހުންނަންވީ އެންމެ ރަނގަޅު ވަރަކީ ގަޑިއަކު ފަސް މޭލު (ގަޑިއަކު 8 ކިލޯމީޓަރު) ކަމަށެވެ. އަދި ހަފުތާ އަކު ތިން ފަހަރަށް ވުރެ ގިނައިން ނުވަތަ ހަފުތާ އަކު2ގަޑިއިރާއި 30 މިނެޓަށް ވުރެ ގިނައިން ދުވުން ވެސް ރަނގަޅު ނޫން ކަމަށް ސައިންސްވެރިން ވަނީ ނިންމައިފަ އެވެ.\nބާރަށް، ގަޑިއަކު ހަތް މޭލަށް ވުރެ ބާރަށް ހަފުތާ އަކު ތިން ފަހަރަށް ވުރެ ގިނައިން ދުވާ ނަމަ އެއީ ކަސްރަތު ނުކުރާ މީހެކޭ އެއްވަރުގެ ހާލަތަކަށް މީހާ ގެންދާ ކަމެއް ކަމަށް ސައިންސްވެރިން ވަނީ ބުނެފަ އެވެ. މާނަ އަކީ މަރުވުމުގެ ރޭޓް، އެހާ ބާރަށް ގިިނައިން ދުވާ މީހުންނާއި ކަސްރަތު ނުކުރާ މީހުންނާ އެއްވަރު ވުމެވެ.\n"ރަނގަޅު ސިއްހަތެއްގައި ހުންނަން އެހާވަރު އަރުވާލާކަށް ނުޖެހޭ،" ރިސާޗަ، ކޮޕެންހޭގަންގެ ފްރެޑެރިސްކްބާގް ހޮސްޕިޓަލްގެ ޖޭކޮބް ލުއިސް މެރޯޓް ވިދާޅުވެފައިވެ އެވެ.\nސައިންސްވެރިން ވިދާޅުވެފައި ވަނީ ދުޅަހެޔޮކަންމަތީ ހުންނަން "މެރަތަން ޖަހަން ނުޖެހޭ" ކަމަށެވެ. ނަމަވެސް ލުއި ގޮތަކަށް، ހަފުތާ އަކު 150 ވަރަަކަށް މިނެޓްގެ ކަސްރަތު ލިބުމުން ފުދޭނެ ކަމަށް ވަނީ ބުނެފަ އެވެ.\nމާގިނައިން ދުވުމުން ސިއްހަތަށް ފައިދާ ނުވެ ގެއްލުން ވަނީ ކީއްވެގެން ކަމެއް ސައިންސްވެރިިންނަށް އަދި ކަނޑައެޅިގެން ބުނާކަށް ނޭނގެ އެވެ. ނަމަވެސް މިކަމާ ގުޅިފައި ވަނީ މާބޮޑަަށް ވަރުބަލިވާ ގޮތަށް ލިބޭ ކަސްރަތުން ހިތަށް އަންނަ ބަދަލުން ކަމަށް ވަނީ ބެލެވިފަ އެވެ. --ބީބީސީ\nއައްޑޫ އިކުއެޓޯރިއަލް ހޮސްޕިޓަލުގައި ހިދުމަތް ފަށައިފި


Moonu Burugaa; khaddhu fahanalhaifaavaakamuge nishaaneh?! – adduLIVE\nމޫނު ބުރުގާ؛ ހައްދު ފަހަނަޅައިފައިވާކަމުގެ ނިޝާނެއްތަ؟\n1 Jun 10, 2022, 07:00 އައްޑޫ ލައިވް\nމޫނު ބުރުގާ އަކީ ހައްދު ފަހަނަޅައިފައިވާ ކަމުގެ ނިޝާނެއް ކަމަށް ބައެއް މީހުން ފާހަގަކުރެ އެވެ. ނަމަވެސް ދީނީ ގޮތުން މި ކަން އޮތީ ދިމާ އިދިކޮޅަށެވެ. މޫނު ބުރުގާ އަކީ ޢިލްމުވެރީންގެ އިއްތިފާޤުން، މާތް މަތިވެރި ޝިޢާރެކެވެ.\nޢިލްމުވެރީންގެ މެދުގައި ޚިލާފު އޮތީ އަންހެނާގެ މޫނަކީ އައުރަތޯ ނުވަތަ ނޫންތޯއާ މެދުގައެވެ. ބައެއް ޢިލްމުވެރީންގެ އަރިހުގައި މޫނާއި ދެ އަތްތިލައަކީ ވެސް އައުރައެވެ. އަނެއް ބައި ޢިލްމުވެރީންގެ އަރިހުގައި އެއީ އައުރައެއް ނޫނެވެ. ނަމަވެސް ފޮރުވުން މަތިވެރި ކަމެކެވެ. މުސްތަޙައްބު ކަމެކެވެ. އެއްވެސް ޢިލްމުވެރިޔަކު އެއީ ދީނުގައި ނެތް ކަމެއް ކަމަށް ވިދާޅުވެފައެއް ނުވެއެވެ.\nމޫނު ބުރުގާ އަޅާ އުޚުތުންނަށް އެކަން ކުރުމަށް އެއްވެސް ހުރަހެއް އިސްލާމީ ޤައުމެއްގައި އޮވެގެން ނުވާނެއެވެ. ޚާއްޞަކޮށް، އެކަމާ ގުޅުވައިގެން އެ ކަނބަލުންނަށް ވަޒީފާއަށް ދިޔުމަށް ހުރަހެއް ކުރިމަތި ކުރެވިގެން ނުވާނެއެވެ. އެ ފަދަ ޤާނޫނެއް އަދި ގަވާއިދެއް ހަދައިގެން އެކަން މަނާކުރަން އުޅުމަކީ އެއްގޮތަކަށް ވެސް ކޮށްގެން ވާނޭ ކަމެއް ނޫނެވެ. އެ އުޚުތުންނަށް އެކިއެކި އުނދަގުލާއި ދުއްތުރާ ކުރިމަތި ކުރުމަކީ ވަރަށް ބޮޑު ކުށެކެވެ. އެއީ މުސްލިމަކު ކޮށްގެން ވާނޭ ކަމެއް ނޫނެވެ.\nމޫނު ބުރުގާ އަކީ ހައްދު ފަހަނަޅައި ދިޔަކަމުގެ ނިޝާނެއް ނޫނެވެ. އެއީ ދީނީ ޝިޢާރެކެވެ. އެއީ ދީނީ ކަމެކެވެ. ދީނުގެ ތެރޭގައި ވާ ކަމެކެވެ. މެދުމިނުގެ ކަމެކެވެ.\nމޫނު ބުރުގާއަކީ ހައްދު ފަހަނަޅައިފައިވާ ކަމުގެ ނިޝާނެއް ކަމަށް ބަލައި، އެ ކަން މަނާކުރަން އުޅުމާއި އެ އުޚުތުންނަށް ތަފާތު ހުރަސްތައް ކުރިމަތި ކުރުމަކީ "އިސްލާމަފޯބިއާ" ގެ ތެރެއަށް ވަންނާނެ ކަމެއް ކަމާ މެދަކު ޝައްކެއް ނެތެވެ.\n"އިސްލާމަފޯބިއާ" އަކީ އިސްލާމްދީނުގެ ކަންކަމާ މެދު ބަޔަކު މީހުން ގަންނަ ބިރެވެ. މިއީ އިސްލާމީ މުޖުތުމަޢެއްގައި އޮންނަން ޖެހޭ ކަމެއް ނޫނެވެ. އިސްލާމީ މުޖުތަމަޢެއްގައި ދީނީ ކަންކަމަށް ހިތްވަރު ދޭން ޖެހޭނެއެވެ. އެ ކަނބަލުންނަށް ވެސް ވަޒީފާއަށް ދިޔުމަށް ފުރުޞަތުތައް ފަހިކުރަން ޖެހޭނެއެވެ. އަދި އެ ކަމުގައި އެއްވެސް ހުރަހެއް ކުރިމަތި ކުރެވިގެން ނުވާނެއެވެ.\nދުނިޔެވީ ނަޒަރަކުން ބަލާ އިރު ވެސް ކޮވިޑް-19 ސާބިތުކޮށްދިނީ މޫނު ބުރުގާ (ނޫނީ މާސްކު) އަޅައިގެން އަދާ ނުކުރެވޭނެ ވަޒީފާއެއް ނެތް ކަމެވެ. ދުނިޔެވީ ގޮތުން މޫނު ނިވާ ކުރަން ޖެހޭ ހާލަތްތަކުގައި ނިވާކުރަން ފުރުޞަތު އޮވެފައި، އަދި މޫނު ނިވާކުރަން މަޖުބޫރު ކުރެވިފައި، ދީނީގޮތުން މުސްލިމް އުޚުތުން މޫނު ނިވާކުރުމަކީ ކުށަކަށް ވަންޏާ، އެއީ ވަރަށް ބޮޑު ދެފުށް ދެގޮތް، ނިފާޤު ކަމެކެވެ.\nއެއިން އެނގެނީ، އެ ބަޔަކު ރުޅިއަންނަނީ މޫނު ނިވާ ކުރާތީއެއް ނޫން ކަމެވެ. ނުވަތަ އެ ވަޒީފާއެއް މޫނު ނިވައިކޮށްގެން އަދާ ނުކުރެވޭތީއެއް ވެސް ނޫން ކަމެވެ. ނަމަވެސް އެ ބަޔަކު އެ ރުޅިއަރަނީ އެއީ ދީނީ ކަމަކަށް ވާތީ ކަމެވެ. ދީނީ ކަމަކަށް ރުޅިއަރައިފި މީހެއްގެ އީމާންކަމެއް ނޯންނާނެއެވެ. އެ މީހަކު ޖެހޭނީ ތައުބާވެ ދީނަށް އަލުން އެނބުރި ރުޖޫޢަ ވާށެވެ.\nމޫނު ބުރުގާއާ ދެކޮޅަށް ޢަލްމާނީންނާއި ދީނުގެ ޢަދުއްވުން ކުރާ ކަންކަން އެއީ އިސްލާމީ މުޖުތަމަޢެއްގައި ބަލައިގަނެވޭނޭ ކަމެއް ނޫނެވެ. އެކަމާ ދެކޮޅަށް ހުރިހާ މުސްލިމުން ބަސް ބުނަން ޖެހޭނެއެވެ. ދީނުގެ ޝިޢާރުތައް ޙިމާޔަތް ކުރުމަކީ ހުރިހާ މުސްލިމުންގެ ބޮލުގައި އެޅިފައިވާ ޒިންމާއެކެވެ.\nނޯޓް: މިއީ ޝައިހް ޝަފީއު އަބްދުﷲ ގެ ލިޔުމެކެވެ.


Dhe dhivehsakyu kidney hadhiyaa kuranee, insaaniyyathu kamuge furihama misaaleh! - One Online\nދެ ދިވެއްސަކު ކިޑްނީ ހަދިޔާ ކުރަން ބޭނުން ކަމަށް އިއުލާނުކޮށްފި، އިންސާނިއްޔަތުކަމުގެ ފުރިހަމަ މިސާލެއް!\nއިންސާނިއްޔަތަށްޓަކައި ތިބާގެ ގުނަވަނެއް ހިލޭ މީހަކަށް ދީފާނަން ހެއްޔެވެ؟ ތީގެ ތެރެއިން ގިނަ މީހުން އެކަން ކުރަން ފަސްޖެހޭނެކަން ޔަގީނެވެ. މުޅި ދުނިޔޭގައިވެސް އެފަދަ ކަމެއް ކުރާނެ މީހަކު ވަރަށްވެސް މަދެވެ.\nއިންސާނިއްޔަތަށްޓަކައި މީހަކަށް ކޮށްދެވޭނެ އެންމެ ބޮޑު އެއް ކަމަކީ އެމީހެއްގެ ގުނަވަނެއް އެއްވެސް އަގަކާ ނުލައި ދިނުން ކަމަށްވާއިރު، ކިޑްނީ ހަދިޔާ ކުރަން ދެ ދިވެއްސަކު މިހާރު ހުރީ ތައްޔާރަށެވެ.\nއެއީ ކުރިން ލަވަތަކުންނައި ފިލްމުތަކުން ފެނުނު އަލީ ޝާހިދު (ސްޓެޕް އައްޔަ) އަދި އައްޑޫ ސިޓީ ހުޅުދޫގެ ޒުވާނެއް ކަމަށްވާ އަހުމަދު ފިރާޒެވެ.\nފިރާޒު ފޭސްބުކްގައި އިއްޔެ ކުރި ޕޯސްޓެއްގައި ބުނީ ކިޑްނީ ބޭނުންވެގެން އުޅޭ މީހުންގެ ހާލު ފެނި އޭނާގެ ހިތަށް ވަރަށް އަސަރުކޮށްފައިވާ ކަމަށެވެ. އަދި ކިޑްނީ ދޭން ނިންމީ ދުނިޔޭގެ އެއްވެސް އެދުމެއް ނެތި ކަަމަށާއި، އެއީ އިންސާނިއްޔަތަށްޓަކައި ކުރަން ނިންމި ކަމަށެވެ.\n"މިކަން ކުރަން ނިންމީ ކޮންމެ ދުވަހަކު ކިޑްނީއަށް އެދި އެކި މީހުން އާދޭސް ކުރާތަން ފެނުނީމަ ހިތަށް ކެތް ނުވެގެން." ފިރާޒު ބުންޏެވެ. އޭނާ ވަނީ ކިޑްނީ ބޭނުންވާ މީހުން އޭނާގެ މޮބައިލް ނަމްބަރު 7949404 އަށް ގުޅުމަށް އެދިފައެވެ.\nކިޑްނީ ދޭން ބޭނުންވާކަން ފިރާޒް އިއުލާން ކުރުމާއެކު، އޭނާއަށް އެތައް ބަޔަކު ތައުރީފު ކުރަމުން އެބަދެއެވެ. ފިރާޒްގެ ހިތްވަރުން ހިތްވަރު ލިބިގަނެގެން އެންމެ ފަހުން ސްޓެޕް އައްޔަވެސް ވަނީ އޭނާއާ ކްރޮސްމެޗު ދިމާވާ ކޮންމެ މީހަކަށް ކިޑްނީ ދޭން ތައްޔާރު ކަމަށް ބުނެފައެވެ.\n"ކްރޮސްމެޗު ދިމާވަންޏާ ކިޑްނީ ދޭން ތައްޔާރު، މާދަމާވެސް މަރުވެދާނެ، އިންސާނިއްޔަތަށްޓަކައި ކިޑްނީ ހަދިޔަ ކުރުން އުފަލަކަށް ހަދަމާތޯ. މާތްﷲ ވޮޑިގެންވަނީ އިހްސާންތެރިންނާއެކު" ސްޓެޕް އައްޔަގެ ފޭސްބުކް ޕޯސްޓުގައިވެއެވެ.\nދުނިޔޭގެ އެކި ކަންކޮޅުތަކުގައިވެސް ކިޑްނީ ދިނުމަކީ އާންމު ކަމެކެެވެ. އެހެންނަމަވެސް ހިލޭ ކިޑްނީ ދޭނީ އިނގިލިކުރިން ގުނާލެވޭހާ މަދު މީހެެކެވެ. އެފަދަ މީހުންނަކީ ހަމަ ޔަގީނުންވެސް ހެޔޮ ހިތްތަކެއްގެ ވެރި ބައެކެވެ.\nއިންސާނެއްގެ ދެ ކިޑްނީ ހުންނައިރު، އެންމެ ކިޑްނީއަކުންވެސް ދިރި ހުރެވެއެވެ. ދެ ކިޑްނީ ފެއިލްވެއްޖެނަމަ، ދެން އެމީހަކަށް ދިރިހުރެވޭނީ އިތުރު ކިޑްނީއެއް ލިބުމުންނެވެ.\nކިޑްނީ ވިއްކައިގެން މާލީގޮތުން ކުއްލި ތަނަވަސްކަން ހޯދަން ބޭނުންވާ މީހުން ގިނަވެފައިވާ މި ޒަމާނުގައި ދެ ދިވެއްސަކު ކިޑްނީއެއް ހަދިޔާ ކުރަން ނިންމި ނިންމުމަކީ އިންސާނިއްޔަތުކަމަށް ދިވެހިން ލޯބިކުރާ މިންވަރު ދައްކުވައިދޭ ފުރިހަމަ މިސާލެކެވެ.\nރައްކާތެރިކަމުގެ ފިޔަވަޅުތަކާއެކު މަޖިލީހުގެ ޖަލްސާތައް މަޖިލިސްކުރާ ގޭގައި މާދަމާ ފަށަނީ\nއިތުރު 24 މީހަކު ކޮވިޑަށް ޕޮޒިޓިވް ވެ ރާއްޖޭގައި ޕޮޒިޓިވް ވީ މީހުންގެ ޖުމުލަ 1395 އަށް\nއިންޑިއާގައި ކޮވިޑް ޖެހުނު މީހުންގެ އަދަދު 135،000 އިން މައްޗަށް، ޑޮމެސްޓިކް ފްލައިޓުތައް ފަށައިފި\nވަން ފޮޓޯ: އެޗްޕީއޭ ގެ އީދު ހަދިޔާ، މާލޭ މަގުމަތިން ގިނަ ބައެއްގެ ރެންޑަމް ސާމްޕަލް ނެގުން


John beynunvanee Salman aa thalhaafolhan | Mihaaru\nޖޯން ބޭނުން ވަނީ ބޮކްސް އޮފީހުގައި ސަލްމާނާ ކުރިމަތިލާން\n18 މާޗް 2021 - 08:07\nސަލްމާން ޚާންގެ ފިލްމު "ރާދޭ: އިންޑިއާސް މޯސްޓް ވޯންޓެޑް ބާއީ" މެއި 13 ތާވަލުކޮށް، ފިލްމުގެ ރަސްމީ ޕޯސްޓަރު ނެރުމާ އެކު ޖޯން އަބްރަހަމްގެ "ސަތިޔަމޭވް ޖަޔަތޭ 2" ވެސް ހަމަ އެ ތާރީހުގައި ސިނަމާތަކަށް ގެންނަން ނިންމައިފި އެވެ.\nބުޝަން ކުމާރުގެ ޓީ ސީރީޒުން ޕްރޮޑިއުސްކޮށް، މިލަޕް މިލަން ޒަވޭރީ ޑައިރެކްޓްކޮށްފައިވާ އެ ފިލްމު އެންމެ ފަހުން ތާވަލުކޮށްފައި އޮތް ތާރީހަކީ ފިތުރު އީދާ ދިމާކޮށް މެއި 14 އެވެ. އެކަމަކު މިހާރު މި ވަނީ ރިލީޒްކުރާ ދުވަސް އެއް ދުވަސް އަވަސްކޮށް ސީދާ ސަލްމާންގެ ފިލްމާ އެއް ދުވަހެއްގައި ގެނެސްދޭން ނިންމައިފަ އެވެ.\nއެހެންވެ މި އަހަރުގެ ފިތުރު އީދަކީ ހަމަ ރަނގަޅަށް ވެސް ބޮކްސް އޮފީހުގައި ސަލްމާނާއި ޖޯން "ތަޅާފޮޅާނެ" ދުވަހެކެވެ. މީގައި ފޭނުން އެންމެ ބޮޑަށް ބަލާނީ ވިޔަފާރީގައި ކުރި ހޯދާނީ ކޮން ފިލްމެއްތޯ ބެލުމެވެ.\nޖޯންރާގެ ގޮތުން ބަލައިފި ނަމަ "ރާދޭ" އާއި "ސަތިޔަމޭވް ޖަޔަތޭ 2" އަކީ ވެސް އެކްޝަން ފިލްމުތަކެވެ. ޖޯންގެ ފިލްމަކީ އޭނާ 2018 ގައި ކުޅުނު ކާމިޔާބު ފިލްމު "ސަތިޔަމޭވް ޖަޔަތޭ 2" ގެ ދެވަނަ ބައެވެ. މި ފިލްމުގެ ބަތަލާ އަކީ ޕްރޮޑިއުސަރު ބުޝަންގެ އަންހެނުން ދިވްޔާ ކޯސްލާ ކުމާރެވެ.\nޕްރަބޫދޭވާ ޑައިރެކްޓްކޮށްފައިވާ "ރާދޭ" ގެ ބަތަލާ އަކީ ޑިޝާ ޕަޓާނީ އެވެ. އިތުރު ކާސްޓުންގެ ތެރޭގައި ރަންދީޕް ހޫޑާ އަދި ޖެކީ ޝްރޮފް ހިމެނެ އެވެ.\nސަލްމާންގެ ފިލްމާ އެއް ދުވަހެއްގައި ޖޯންގެ ފިލްމު ގެންނަން ނިންމުމާ ގުޅިގެން ކުރިއަށް އޮތް ދުވަސްތަކުގައި ދެ ފިލްމުގެ ޕްރޮމޯޝަން ވެސް ވަރަށް ވާދަވެރިކޮށް ފެންނާނެ ކަމަށް ގަބޫލުކުރެވެ އެވެ. ސަލްމާނަކީ އަބަދު ވެސް އޭނާއާ ގަދަކޮށް ހިފަންއުޅޭ މީހުންނަށް ވަރުގަދަ އަށް ރައްދުދޭ ތަރިއަކަށްވާތީ އޭނާގެ "ރާދޭ" ބޮކްސް އޮފީހުގައި ކުރި ހޯދަން ކުރަން ޖެހުނު ކޮންމެ ކަމެއް ކުރާނެ އެވެ. އަނެއްކޮޅުން ޖޯން އަކީ ސަލްމާނާ މާ ގާތް ގުޅުމެއް އޮންނަ އެކްޓަރަކަށް ނުވާތީ އޭގެ ބަދަލު ވެސް ސަލްމާން ހިފަން މަސައްކަތްކުރާނެ އެވެ.\nދެ ތަރިންގެ މެދުގައި ގުޅުމެއް ނެތަސް މިހާތަނަށް ސަލްމާނާއި ޖޯން އެކީގައި ހިއްސާވި ފިލްމުތަކުގެ ތެރޭގައި 2006 ގެ "ބާބުލް" އާއި 2007 ގެ "ސަލާމޭ އިޝްގް" ހިމެނެ އެވެ.\nމެއި 13 އަށް "ސަތިޔަމޭވް ޖަޔަތޭ 2" ތާވަލުކުރި އިރު، ޖޯންގެ "މުމްބާއީ ސާގާ" މާދަމާ ސިނަމާތަކަށް އަންނާނެ އެވެ.\nFitr-Eidgai Salman aai Johnge kurimathilumeh\nބޮލީވުޑް ބޮކްސް އޮފީސް ސަލްމާން ޚާން ޖޯން އެބްރަހަމް އެކްޓްކުރުން ބޮލީވުޑް ފިލްމު ސިނަމާ


މޯލްޑިވްސް ކަސްޓަމްސް ސަރވިސްގެ 129 ވަނަ އަހަރީ ދުވަސް ފާހަގަކުރުމަށް ބޭއްވެވި ޙަފްލާގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\nމޯލްޑިވްސް ކަސްޓަމްސް ސަރވިސްގެ 129 ވަނަ އަހަރީ ދުވަސް ފާހަގަކުރުމަށް ބޭއްވެވި ޙަފްލާގައި ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n29 އޮގަސްޓް 2019، ރިފަރެންސް: SA/NRFN/2019/34\nގަދަކީރިތިވަންތަ اللّـه سبحـانـه وتعـالىގެ ކިބަފުޅަށް ޙަމްދާއި ޝުކުރު ކުރަން. ކައު އިތުރު ނަބިއްޔާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَ އަށް ޞަލާވާތާއި ސަލާމް ލެއްވުން އެދި ދުޢާކުރަން. އަދި މި ޞަލަވާތާއި ސަލާމުގައި، އެކަލޭގެފާނުގެ އާލު އަޞްޙާބުން ޝާމިލުކުރަން.\nމިނިސްޓަރ އޮފް ޑިފެންސް އަލްއުސްތާޛާ މާރިޔާ އަޙްމަދުދީދީ، ކޮމިޝަނަރ ޖެނެރަލް އޮފް ކަސްޓަމްސް އަޙްމަދު ނުޢުމާން، ރައްޔިތުންގެ މަޖިލީހުގެ މެންބަރުން، ކަސްޓަމްސްގައި މީގެކުރިން މަސައްކަތް ކުރެއްވި އިސްވެރިން، އަދި ކަސްޓަމްސްގެ މިހާރުގެ ވެރިންނާއި، ހީވާގި މުވައްޒަފުން؛\nއާދެ، މިއަދަކީ ޙަޤީޤަތުގައިވެސް ފުން ހިތާމައެއްގެ ދުވަހެއް. އެންމެ ފުރަތަމަވެސް އަޅުގަނޑުގެ ވާޖިބެއް ކަމުގައި ދެކެނީ، މިއަދު އަޅުގަނޑުމެންނާ ވަކިވެގެންދިޔަ ފަރާތްތަކަށް ސުވަރުގޭގެ ދާއިމީ ނިޢުމަތް ލެއްވުން އެދި اللَّـهُ سُبْحَانَهُ وَتَعَالَىٰގެ ކިބަފުޅުގައި ދުޢާ ދެންނެވުން. އަދި ހަމައެއާއެކު، އެ ފަރާތްތަކުގެ ޢާއިލާއަށާއި އަދި ނޮޅިވަރަންފަރުގެ އެންމެހައި ފަރާތްތަކަށް ކެތްތެރިކަން ދެއްވުން އެދި ދުޢާކުރަން.\nއާދެ، މިއަދު އަޅުގަނޑުމެންނާ ވަކިވެގެންދިޔަ އެ އެންމެހައި ފަރާތްތަކަކީ، މިމަހު އަޅުގަނޑާ ބައްދަލުވެގެންދިޔަ ފަރާތްތަކެއް. މީގެތެރޭގައި އަޅުގަނޑު ފާހަގަކޮށްލަން. އަޅުގަނޑުމެންނާ ވަކިވެގެންދިޔަ ފަރާތްތަކަކީ، ޤައުމަށް ނުހަނު ގިނަގުނަ ޚިދުމަތްތަކެއް ކޮށްދެއްވާފައިވާ ފަރާތްތަކެއް. އާދެ، ވަރަށް އަގުހުރި ދަރިންތަކެއް އުފައްދާފައިވާ ފަރާތްތަކެއް. ވަކިން ޚާއްޞަކޮށް، އަޅުގަނޑު ފާހަގަކޮށްލަން. ރަށުގެ އަދި އަތޮޅުގެ އެތައް ބަޔަކަށް އުނގަންނައިދެއްވުމުގެ މަސައްކަތުގައި ގިނަ ދުވަސްތަކެއް އަދާކުރެއްވި އަލްމަރްޙޫމް ޙުސައިން ޢަބްދުﷲގެ ނަން.\nއާދެ، ޙަޤީޤަތުގައިވެސް އަޅުގަނޑުމެންނާ ވަކިވެގެން މިދިޔައީ އަޅުގަނޑުމެންނަށް އަގުނުކުރެވޭފަދަ ޚިދުމަތްތަކެއް ކޮށްދެއްވާފައިވާ ބައެއް. އެކަމަށްޓަކައި އަދިވެސް އެއްފަހަރު އަޅުގަނޑު މި ފުން ހިތާމައިގައި އެ ފަރާތްތަކަށް ސުވަރުގޭގެ ދާއިމީ ނިޢުމަތް ލެއްވުން އެދި އަޅުގަނޑުމެން އެންމެންގެ ނަމުގައި އަޅުގަނޑު ދުޢާ ދަންނަވަން.\nއާދެ، މިއަދު އަޅުގަނޑުމެން ފާހަގަކުރަމުން މިދަނީ ކަސްޓަމްސްގެ 129 ވަނަ އަހަރީ ދުވަސް. އާދެ، މިއަދުގެ ހެޔޮއެދުންތައް ކަސްޓަމްސްގެ އެންމެހައި މުވައްޒަފުންނަށާއި އަދި ކަސްޓަމްސްގައި މަސައްކަތް ކުރެއްވި އެންމެހައި ފަރާތްތަކަށް އަޅުގަނޑު އަރިސްކުރަން.\nއާދެ، މިފަދަ ފުރްޞަތެއްގައި ކަސްޓަމްސްއަށް އެކިގޮތްގޮތުން ޚިދުމަތް ކޮށްދެއްވާފައިވާ ފަރާތްތަކުގެ ނަންތައް އަޅުގަނޑުމެން މިއަދު ފާހަގަކޮށް، އެފަރާތްތަކުން ކޮށްދެއްވާފައިވާ ޚިދުމަތްތަކަށް އަޅުގަނޑުމެން ޝުކުރު އަދާކުރަންޖެހޭ.\nއާދެ، ރާއްޖޭގައި އެކްސްޕޯޓް ޑިއުޓީއާއި، އިމްޕޯޓް ޑިއުޓީ ނެގުމުގެ އެންމެހައި ކަންތައްތައް ހިންގައި ބެލެހެއްޓުމުގެ ޤާނޫނީ ޒިންމާ އަދާކުރާ ތަނަކީ ކަސްޓަމްސް. އެހެންކަމުން، ރާއްޖޭގެ ޤައުމީ އާމްދަނީގައި ކަސްޓަމްސްގެ ދައުރު ވަރަށް މުހިންމު.\nރާއްޖޭގެ ބަނދަރުތަކަށް އަންނަ ބޭރު ދަތުރުކުރާ އުޅަނދުތަކަށް އަރައި، ފައިބާ މީހުންނާއި، އަރުވައި ބާލައި އެންމެހައި ތަކެތީގެ ކަންކަން ހިންގައި ބަލަހައްޓަންޖެހޭ އިދާރާއަކީވެސް ކަސްޓަމްސް. އެހެންކަމުން، ކަސްޓަމަކީ ރާއްޖޭގެ ޤައުމީ ސަލާމަތާއި ރައްކާތެރިކަން ޙިމާޔަތް ކުރުމުގައިވެސް ވަރަށް މުހިންމު މަސްއޫލިއްޔަތެއް އަދާކުރަންޖެހޭ ތަނެއް.\nއާދެ، މިފަދަ މަސައްކަތްތަކެއް ކުރައްވަމުން ގެންދަވާއިރު، އަބަދުވެސް ޤައުމަށް އެންމެ ފައިދާހުރި ގޮތަކަށް ވިސްނަން އެބަޖެހޭ. އަޅުގަނޑުމެން އިސްކުރަން މިޖެހެނީ، އަޅުގަނޑުމެންގެ ތެދުވެރިކަމާއި އަމާނާތްތެރިކަން. އަޅުގަނޑުމެން ކުރާ ކޮންމެ ކަމެއްގައި، އަޅުގަނޑުމެން ނަޒާހަތްތެރިކަން އިސްކުރަން އެބަޖެހޭ.\nއާދެ، އަޅުގަނޑުމެން މިއަދު ދައްކައިދޭ މިސާލަކުން، އެ ކުރާ މަސައްކަތެއްގައި އަޅުގަނޑުމެންގެ ތެދުވެރިކަން ހުރި މިންވަރަކުން އަޅުގަނޑުމެންނަށް ނަމޫނާ އެ ދެއްކެނީ، މާދަމާ މަސައްކަތްތަކާ ޙަވާލުވާން ތިބި ފަރާތްތަކަށް. އާދެ، ދިވެހިރާއްޖޭގައި ޤައުމު ހިންގަން މާދަމާ ތިބޭނެ ދަރިންނަށް ރަނގަޅު މިސާލު، ކޮންމެ ދާއިރާއަކުންވެސް ދެއްކުމަކީ އެއީ، އަޅުގަނޑު ގަބޫލުކުރާގޮތުގައި އަޅުގަނޑުމެން ކޮންމެ މީހަކުވެސް ކުރަންޖެހޭނެ ކަމެއް.\nއާދެ، ޤާނޫނުތައް ކިތަންމެ ފުރިހަމަޔަށް ހެދިޔަސް، ކޮރަޕްޝަނާއި ޚިޔާނާތާއި، ފަސާދަޔަކީ އެއީ އިންސާނާގެ އަމިއްލަ ނަފްސު އިޞްލާޙުކޮށްގެން ނޫނީ ހުއްޓުވޭނެ ކަމެއްނޫން. މިގޮތުން، އަޅުގަނޑުމެން ތެދު ނިޔަތުގައި މަސައްކަތް ކުރަންޖެހޭ.\nއަޅުގަނޑު ކުރީގައިވެސް މި ދެންނެވި ގޮތަށް، މި މަސައްކަތާ ދެން ހަވާލުވާން ތިބި ޒުވާން ކުދިންނަށް އަޅުގަނޑުމެން ރަނގަޅު މަގެއް ކޮށައިދޭން އެބަޖެހޭ.\nއާދެ، އެއްވެސް ޝައްކެއްނެތް. ދިވެހިރާއްޖޭގެ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް އަބަދުވެސް އިލްތިމާސް ކުރައްވަނީ، ވަކި ފަރުދަކަށްވީތީ، އެއްވެސް ތަފާތުކުރުމެއްނެތި، ހަމަހަމަގޮތެއްގައި އަވަސް ޚިދުމަތް ރައްޔިތުންނަށް ފޯރުކޮށްދިނުމަށް. އަދި ކުރީގައިވެސް އަޅުގަނޑުމެންނަށް އަޑުއިވިގެން އެދިޔަގޮތަށް، ކޮރަޕްޝަންގެ އެއްވެސް ޢަމަލަކަށް އަޅުގަނޑުމެން އިރާދަކުރެއްވިއްޔާ، މި ސަރުކާރުން އެއްވެސް ޖާގައެއް ނުދޭނަން.\nއާދެ، އަޅުގަނޑުމެން ވިސްނާލަން އެބަޖެހޭ. ކަސްޓަމްސްގެ މަސައްކަތްތަކަކީ އެއީ ދިވެހި އެންމެހައި ރައްޔިތުންނާ ގުޅިފައިވާ މަސައްކަތެއްކަން. ތިޔަބޭފުޅުން ޙަޤީޤަތުގައި ކުރައްވަމުން ގެންދަވަނީ ވަރަށްބުރަ މަސައްކަތެއް. މިގޮތުން، ވީހާވެސް ހަލުވިކޮށް ރަނގަޅަށް އަވަސް ޚިދުމަތް ދިނުމަކީ އެއީ އަޅުގަނޑު ދަންނަވާނީ، އަބަދުވެސް އަޅުގަނޑުމެން މަސައްކަތްތައް ކުރަމުންދާއިރު، ވިސްނަންޖެހޭނެ ކަމެކޭ.\nއާދެ، އަޅުގަނޑުމެންނަށް ފެނިގެން ގޮސްފި، ތިޔަބޭފުޅުން ބުރަ މަސައްކަތުން ފުރިހަމަގޮތުގައި ޒިންމާ އަދާކުރާ ފަރާތްތަކަށް، އާދެ، ގަދައަޅައި މަސައްކަތް ކުރުމުގެ ސަބަބުން އެ ލިބިގެންދިޔަ އަގުވަޒަންކުރުން.\nއަޅުގަނޑު މިއަދު ދަންނަވާލަން އޮތީ، މި ރޫޙުގައި އަޅުގަނޑުމެން ހުރިހާ އެންމެންވެސް މަސައްކަތް ކުރަން އެބަޖެހެޔޭ. ވަރަށްބޮޑު ޤާނޫނީ ވާޖިބެއް ތިޔަބޭފުޅުން އަދާކުރައްވަމުން ގެންދަވާއިރު، އަޅުގަނޑުގެ އިލްތިމާސަކީ، ކުރިއަށް އޮތް ތަނުގައިވެސް ވީހާވެސް ރަނގަޅަކަށް މަސްއޫލިއްޔަތު އަދާކުރައްވައި، ރައްޔިތުންނަށް އެ ލިބެމުންދާ ޚިދުމަތް ވީހާވެސް ފަސޭހަކަމާއެކު ހަލުވި މިނެއްގައި ދިނުމަށްޓަކައި ތިޔަބޭފުޅުން މަސައްކަތް ކުރައްވާށޭ.\nއާދެ، އަޅުގަނޑުގެ ވާހަކަކޮޅު ނިންމާލުމުގެ ކުރިން، ކަސްޓަމްސްގައި މަސައްކަތް ކުރައްވާ އެންމެހައި ފަރާތްތަކަށް، ތިޔަބޭފުޅުން ތިޔަ ކުރައްވާ މަސައްކަތް ފާހަގަކޮށް، އެކަމަށްޓަކައި އަޅުގަނޑު ޝުކުރު ދަންނަވަން. އަދި ކަސްޓަމްސްގެ މިހާރުގެ ވެރިންނާއި، އަދި ކުރީގައި ކަސްޓަމަށް އެކިގޮތްގޮތުން ޚިދުމަތް ކޮށްދެއްވި އެންމެހައި ފަރާތްތަކަށް ވަރަށް އިޚްލާޞްތެރިކަމާއެކު ޝުކުރު ދަންނަވަން.\nއަޅުގަނޑުގެ ދުޢާއަކީ އަބަދުވެސް ކަސްޓަމްސްއަށް ކުރިއެރުމާއި ކާމިޔާބީ މިންވަރުކޮށްދެއްވުން. އަދި އަޅުގަނޑުމެންގެ މި ޤައުމަށް އަދަށްވުރެ ފަހި މާދަމައެއް اللَّـهُ سُبْحَانَهُ وَتَعَالَىٰ މިންވަރު ކުރެއްވުން.


BAM Mix Championship Revival kaamiyaabu kohfi | Mihaaru\nކުޅިވަރު / ބީއޭއެމް މިކްސް ޗެމްޕިއަންޝިޕް\nބެޑްމިންޓަން މިކްސް ޗެމްޕިއަންޝިޕް ރިވައިވަލް ކާމިޔާބުކޮށްފި\nރިވައިވަލް ކުޅުންތެރިން ފައިނަލުން މޮޅުވުމަށް ފަހު ތަށި އުފުލާލަނީ.--- ފޮޓޯ: ނިޝާން އަލީ/ މިހާރު\n29 ޑިސެމްބަރ 2020 - 21:13\nފައިނަލުގައި އިންޑޯ ސްޕޯޓްސް 4-2 އިން ބަލިކޮށް ރިވައިވަލް ސްޕޯޓްސް ކްލަބުން ބީއޭއެމް މިކްސް ޗެމްޕިއަންޝިޕް ތަށި މިއަދު އުފުލާލައިފި އެވެ.\nކޮވިޑް-19ގެ މެދުކެނޑުމަށް ފަހު މާލެ ސަރަހައްދަށް ހުޅުވާލައިގެން ބެޑްމިންޓަން އެސޯސިއޭޝަން، ބީއޭއެމް އިން ބޭއްވި މި މުބާރާތުގެ ޗެމްޕިއަންކަން ރިވައިވަލް އިން ހޯދީ ކުޅުނު ހުރިހާ މެޗަކުން މޮޅުވެގެންނެވެ. ފައިނަލުގައި ރިވައިވަލްއާ ދެކޮޅަށް ނުކުތް އިންޑޯ ވެސް ވަނީ މިއަދުގެ ކުރިން މުބާރާތުގައި ކުޅުނު ހަތަރު މެޗުން މޮޅުވެފަ އެވެ.\nމިއީ މިދިޔަ އަހަރު ޖޫން މަހު ވުޖޫދުކުރި ރިވައިވަލް އަށް ބެޑްމިންޓަން އެސޯސިއޭޝަނުން ބޭއްވި މުބާރާތެއްގައި ލިބުނު ދެ ވަނަ ކާމިޔާބީ އެވެ. އެ ޓީމުން ވަނީ އެންމެ ފަހުން 2019 ވަނަ އަހަރުގެ ގައުމީ މުބާރާތުގެ ޓީމު އިވެންޓް ބައިން ޗެމްޕިއަންކަން ހޯދައިފަ އެވެ. އަދި ރިވައިވަލް އިން ވަނީ މިދިޔަ އަހަރު ގާނާގެ ޖޭއީ ވިލްސަން އިންޓަނޭޝަން ސީރީޒްގެ ފިރިހެން ޑަބަލްސް ބައިން ލޯ މެޑަލް ހޯދައިފަ އެވެ.\nފުރަތަމަ ކުޅުނު ފިރިހެން ޑަބަލްސްގައި ރިވައިވަލްގެ ޒަޔާން ޒަކީ އާއި އަހުމަދު ވަސީމްގެ ޕެއާ ވަނީ މާ ބޮޑު ޗެލެންޖެއް ނެތި 15/13، 15/09 އިން އިންޑޯގެ މުހައްމަދު އާކިފް އާއި ހަސަން ފާކިރުގެ ޕެއާ ބަލިކޮށްފަ އެެވެ. ދެ ވަނަ އަށް ކުޅުނު އަންހެން ޑަބަލްސްގެ ފުރަތަމަ ގޭމުން ރިވައިވަލްގެ ފާތިމަތު ނަބާހާ އާއި ޝިޔާނާ އަހުމަދުގެ ޕެއާ ވަނީ އިންޑޯގެ ނާޒިމާ މުހައްމަދާއި އައިމިނަތު ނަސީމާގެ ޕެއާ 15/11، 15/08 އިން ބަލިކޮށްފަ އެވެ.\nފުރަތަމަ އަށް ކުޅުނު ދެ ގޭމް ގެއްލުމުން މެޗުގެ ތެރެއަށް އަލުން އަންނަން އިންޑޯ އަށް އޮތީ ދެން ކުޅުނު ދެ ގޭމުން މޮޅުވާން ޖެހިފަ އެވެ. ރަނގަޅު ރޫހެއްގައި ކުޅެ ދެން ކުޅުނު ދެ ގޭމް އިންޑޯ އިން ގެންދިޔަ އެވެ. ފުރަތަމަ މިކްސް ޑަބަލްސް އިން އިންޑޯގެ އާކިފް އާއި ނަސީމާގެ ޕެއާ ވަނީ ދެ ސެޓު އެއް ސެޓުން ރިވައިވަލްގެ ނަބާހާ އާއި އިބްރާހިމް ރާޝިއުގެ ޕެއާ އަތުން މޮޅުވެފަ އެވެ. ސެޓުތައް ދިޔައީ 15/07، 14/15 އަދި 11/05 އިންނެވެ. ދެން ކުޅުނު ދެ ވަނަ ފިރިހެން ޑަބަލްސް އިން އިންޑޯގެ ރިޝްވާން ޝިޔާމް އާއި ފާކިރުގެ ޕެއާ ވަނީ ދެ ސެޓު އެއް ސެޓުން ރިވައިވަލްގެ ޒަޔާން އާއި އާދަމް ނަޝްވަތުގެ ޕެއާ ބަލިކޮށްފަ އެވެ. ފުރަތަމަ ސެޓު ޒަޔާން އާއި ނަޝްވަތުގެ ޕެއާ 10/15 އިން ގެންގޮސްފައިވަނިކޮށް ރިޝްވާން އާއި ފާކިރުގެ ޕެއާ މޮޅުވީ ފަހަތުން އަރައި ދެން ކުޅުނު ދެ ސެޓު 15/12 އަދި 11/10 އިން ގެންގޮސްގެންނެވެ.\nއިންޑޯ އިން އެއްވަރުކުރުމުން ރިވައިވަލް އިން އަލުން ލީޑުނަގަން އަމާޒުހިފައި ދެއްކި މޮޅު ކުޅުން ތަކުރާރުކޮށް ދެެ ގޭމު ނެގުމާ އެކު އެ ޓީމު މެޗުން މޮޅުވީ އެވެ. އެ ގޮތުން ފަސް ވަނަ އަށް ކުޅުނު ދެ ވަނަ އަންހެން ޑަބަލްސް އާއި ހަ ވަނަ އަށް ކުޅުނު ދެ ވަނަ މިކްސް ޑަބަލްސް އިން ރިވައިވަލް މޮޅުވުމުން ފަހުން ކުޅެން އޮތް ތިން ވަނަ ފިރިހެން ޑަބަލްސް ގޭމް ނުކުޅެ ރިވައިވަލް މޮޅުވީ އެވެ.\nދެ ވަނަ އަންހެން ޑަބަލްސް އިން ރިވައިވަލް މޮޅުކޮށްދިނީ އައިމިނަތު ނަބީހާ އާއި ޝިޔާނާގެ ޕެއާ އެވެ. އެއީ އިންޑޯގެ މަރިޔަމް ޝަފާހަތާއި ފާތިމަތު އިމްތިޝާލްގެ ޕެއާ އަތުން 01/15، 05/15 އިން މޮޅުވެގެންނެވެ. ދެ ވަނަ މިކްސް ޑަބަލްސްގައި އިންޑޯގެ އައްފާން އަލީ އާއި ނާޒިމާގެ ޕެއާ އަތުން ރިވައިވަލްގެ ނަބީހާ އާއި ވަސީމްގެ ޕެއާ މޮޅުވީ 06/15، 14/15 އިންނެވެ.\nމާލެ ސަރަހައްދަށް ހުޅުވާލައިގެން ބީއޭއެމް އިން ކުރިއަށްގެންދިޔަ މި މުބާރާތުގައި ނިސްބަތުން ބަލާއިރު ރަނގަޅު މެޗުތަކެއް ފެނިގެންދިޔަ އެވެ. އަދި އާ ޓީމުތަކެއް މުބާރާތުގައި ވާދަކުރިއިރު، އޭގެ ތެރޭގައި ގައުމީ ޓީމުގެ ކުޅުންތެރިޔާ މުހައްމަދު އަޖުފާން ރަޝީދު ދާދި ފަހުން ފެށީ އަޖުފާން އިންޓަނޭޝަނަލް ބެޑްމިންޓަން އެކެޑަމީ (އައިބާ) ވެސް ހިމެނެ އެވެ. އަލަތު މުބާރާތުގައި އެ ޓީމުން ސެމީ ފައިނަލުގައި ވާދަކުރި އެވެ.\nރިވައިވަލް ސްޕޯޓްސް ބީއޭއެމް މިކްސް ޗެމްޕިއަންޝިޕް